**Beszerzési terv: …../2017**

**Szerződésszám: ………/2017/START**

**VÁLLALKOZÁSISZERZŐDÉS**

**KARBANTARTÁSI TÁMOGATÁSI SZOLGÁLTATÁS NYÚJTÁSÁRA**

mely létrejött

egyrészről a

**MÁV-START Vasúti Személyszállító Zártkörűen Működő Részvénytársaság**

Székhelye: 1087 Budapest, Könyves Kálmán krt. 54-60.

Levelezési címe: 1087 Budapest, Könyves Kálmán krt. 54-60.

Számlavezető pénzintézete: Kereskedelmi és Hitelbank Zrt.

Bankszámlaszáma (EUR): HU51 1030 0002 1035 9175 4882 0012

SWIFT-kód: MKKBHUHB

Adószáma: 13834492-2-44

Közösségi adószám: HU13834492

Statisztikai jelzőszáma: 13834492-4910-114-01

Cégjegyzékszám: Cg.01-10-045551

Képviseli: Csépke András vezérigazgató

mint Megrendelő – továbbiakban: Megrendelő vagy MÁV-START Zrt. –,

másrészről a

**……………………………………………………………………………**

Székhely: ……………………………………..

Levelezési cím: …………………………………..

Cégjegyzékszám: …………………………………..

Adószám: ………………………………….

Közösségi adószám: ………………………………………

Statisztikai jelzőszám: ………………………………………

Számlavezető pénzintézet: ………………………………………

Bankszámlaszám: ………………………………………

Képviseli: ………………………………………….

mint Vállalkozó – továbbiakban: Vállalkozó –

között az alulírott helyen és napon, az alábbi feltételek mellett:

**I. BEVEZETÉS**

(A) A MÁV-START Zrt. a TED-en ……………………... napján ……………………………. szám alatt részvételi felhívást tett közzé tárgyalásos eljárás megindítására. A MÁV-START Zrt. a részvételi felhívással indult közbeszerzési eljárás keretében kívánt szerződést kötni a jelen Szerződésben meghatározott karbantartás támogatási szolgáltatásokra.

(B) A közbeszerzési eljárás kiterjedt a MÁV-START Zrt. és a Stadler Bussnang AG. között 2015. július 15. napján megkötött Adásvételi Szerződések alapján beszerzett 21 (huszonegy) db (6 db és 15 db) Flirt típusú villamos motorvonat - jelen Szerződésben foglaltak szerinti - karbantartásának, javításának támogatására, ehhez kapcsolódó szolgáltatások nyújtására.

(D) A közbeszerzési eljárás során a legkedvezőbb ajánlatot a Vállalkozó tette, melyet a Megrendelő elfogadott.

FENTIEKRE TEKINTETTEL a Felek az alábbi megállapodást kötik:

**II. A FELEK MEGÁLLAPODÁSA**

1. **Meghatározások** 
   1. *Adásvételi Szerződések*: A MÁV-START Zrt., mint vevő és a Stadler Bussnang AG. mint eladó között 2015. július 15. napján összesen 21 (huszonegy) darab (6 db és 15 db) Flirt típusú villamos motorvonat szállítására megkötött adásvételi szerződések.
   2. *Közszolgáltatási Szerződés*: A személyszállítási szolgáltatásokról szóló 2012. évi XLI. törvény – vagy az annak helyébe lépő jogszabály – alapján a Magyar Állammal kötött szerződés mindenkor hatályos változata, tekintet nélkül arra, hogy abban Szerződő félként a MÁV-START Zrt. és/vagy a Motorvonatokat üzemeltető harmadik személy vesz-e részt.
   3. *Eladó*: jelenti az Adásvételi Szerződésekben meghatározott eladót, amely a Stadler Bussnang AG.
   4. *Motorvonat*: A Megrendelő által az Adásvételi Szerződések keretében beszerzett összesen 21 (huszonegy) darab Flirt típusú villamos motorvonat egység (Sorozat- és Pályaszám: 415-103 és a 415-123 közötti pályaszámok)
   5. *Telephely*: A Motorvonatok karbantartására, javítására és a jelen Szerződés szerinti további feladatok elvégzésére szolgáló karbantartó bázis.
   6. *Átadás-átvételi hely*: Az a helyszín, ahol a Megrendelő a Motorvonatot a Vállalkozó részére az első és második K5 vizsgálat és a jelen Szerződésben meghatározott egyéb feladatok Vállalkozó általi elvégzését megelőzően átadni köteles, és ahol ugyanezen feladatok elvégzését követően a Vállalkozó az érintett Motorvonatot a Megrendelő – vagy annak képviselője részére – visszaadni köteles.
   7. *Díjak*: a Szerződésben meghatározottak szerint a Vállalkozó számára a Szerződésben meghatározott feladatok ellenértékeként fizetendő juttatások, mindazokkal az árnövekedésekkel és módosításokkal vagy árcsökkenésekkel együtt, amelyeket a Szerződés lehetővé tesz. A Díjak nem foglalják magukban az általános forgalmi adó összegét.
   8. *Tevékenység*: a jelen Szerződés alapján a Vállalkozó által – a Megrendelő által rendelkezésre bocsátott munkaerő igénybevételével – elvégzendő tevékenységet jelenti, ideértve különösen, de nem kizárólag az egyes Teljesítési szakaszokban elvégzendő feladatokat az azokhoz kapcsolódó szolgáltatásokat és a karbantartáshoz szükséges alkatrészek biztosítását.
   9. *Anyag:* A Vállalkozó által a jelen Szerződés szerinti Tevékenységei ellátása, ill. a karbantartás során felhasznált, beépített anyagok, eszközök, alkatrészek, pótalkatrészek, tartozékok, és más hasonló anyagok, szerkezetek, berendezések stb.
   10. *Teljesítési szakasz*: a jelen Szerződés 1. sz. mellékletében meghatározott karbantartási szakaszok az azokhoz tartozó vállalkozói feladatokkal együtt.
   11. *Eljárás*: a Megrendelő által a TED-en ……………. szám alatt közzétett részvételi felhívással indult tárgyalásos eljárás.
   12. *Elháríthatatlan ok:* Elháríthatatlan külső oknak (vis maiornak) minősül minden olyan rendkívüli, a szerződéskötéskor előre nem látható és a Felek ellenőrzési körén kívül eső körülmény, amely a Felek által elháríthatatlan, és amely a Szerződés teljesítését akadályozza vagy korlátozza. Nem minősül vis maiornak az adott Fél tekintetében az olyan sztrájk, üzembezárás, munkamegtagadás, amely kizárólag a Felet, illetve a Fél szerződéses kötelezettségeinek teljesítésében közreműködő harmadik személyeket érinti.
   13. *Közös munkacsoport*: a Szerződő Felek által a jelen Szerződés időtartamára a jelen Szerződés 12.1 pontja alapján létrehozott munkacsoport.

* 1. *Üzemképtelenség:* A Motorvonat bármilyen okból bekövetkező közlekedésre való alkalmatlansága.
  2. *Szolgálatképtelenség*: Vonatszámban közlekedő Motorvonatnál bekövetkező üzemképtelenség, amelynek pontos meghatározását jelen Szerződés **5. sz. melléklet**e tartalmazza.
  3. *Karbantartási Utasítás:* Az Eladó által a Motorvonatok karbantartására és javítására elkészített dokumentáció, amely tartalmazza a karbantartási ciklusrendet is (a Motorvonatok karbantartásához szükséges feladatok idő- és/vagy km alapon meghatározott sorrendje), mely a jelen Szerződés **17. sz. melléklete**.
  4. *Karbantartási Technológia:* A karbantartási ciklusrend alapulvételével a Vállalkozó által elkészített dokumentum, mely tartalmazza a járművek Eladói Karbantartási Utasításai helyi szintű megvalósításának részletezését, jelen Szerződés **16. sz. melléklete**
  5. *Karbantartási Ütemterv:* Adott naptári időszakra, az egyes Motorvonatokra részletesen és előre meghatározott karbantartási feladatok összessége.
  6. *Kbt.:* jelenti a közbeszerzésekről szóló 2015. évi CXLIII. törvényt.
  7. *Nap:* naptári napot jelent, hacsak a jelen Szerződés kifejezetten másképp nem rendelkezik. A Szerződésben – beleértve a mellékleteket és függelékeket is – kikötött valamennyi, Magyarországon nem munkanapra eső időpont és határidő a következő munkanap 24:00-kor jár le, kivéve azon kötelezettségek körét, amelyet a Vállalkozó a hét minden napján köteles ellátni. Ez utóbbi kivételi körbe tartoznak különösen a Tevékenységekre vonatkozóan a Szerződésben – beleértve a mellékleteket és függelékeket is – meghatározott napok.
  8. *Naptári év*: az év január 01. napjától az év december 31. napjáig terjedő időszak.
  9. *Csúcsidőszak:* A hét minden napján a 04:00-09:00 és 14:00-19:00 közötti időszakok.
  10. *Karbantartás:* A jelen Szerződés alapján a Vállalkozó által nyújtott támogatási szolgáltatásokat, ill. az egyes Teljesítési szakaszokban elvégzendő feladatokat az 1. sz. mellékletben részletezettek szerint, valamint a Megrendelő munkaereje által jelen Szerződés alapján végzett tevékenységet jelenti.
  11. *Emberóra:* egy ember (mérnök vagy szakmunkás) egy óra alatt végzett munkája.

Szerződő Felek a félreértések elkerülése érdekében rögzítik, hogy amikor jelen Szerződés a Vállalkozó tevékenységével kapcsolatban a „gondoskodik”, „biztosítja” vagy hasonló értelmű kifejezéseket használ, azok alatt – a jelen Szerződés ettől eltérő kifejezett rendelkezése hiányában – mind a Vállalkozó által végzett tevékenység, mind pedig a Megrendelő jelen Szerződés szerinti - Vállalkozó által felügyelt – munkaereje által végzett tevékenység értendő.

1. **A Szerződés tárgya**
   1. A Vállalkozó a jelen Szerződés megkötését megelőző közbeszerzési eljárás keretében előterjesztett ajánlata alapján vállalja a Motorvonatok karbantartásával kapcsolatban a jelen Szerződés 1. sz. mellékletében meghatározott támogatási feladatok ellátását, ideértve a jelen Szerződés 7. A rendelkezésre állás c. fejezete szerinti rendelkezésre állásához szükséges feladatokat – a Megrendelő által biztosított Telephelyen és Megrendelő karbantartást végző munkaerejének felhasználásával – a jelen Szerződés Második Teljesítési szakaszának időtartamára. A Motorvonatok karbantartását – a jelen Szerződésben rögzített kivételekkel - Megrendelő jelen Szerződésben meghatározott munkavállalói végzik, ugyanakkor Vállalkozó a karbantartás támogatási szolgáltatásai keretében köteles a karbantartási tevékenységet megszervezni és felügyelni, ill. szükség esetén a jelen Szerződésben meghatározott kapcsolattartón keresztül oly módon irányítani, hogy a jelen Szerződésben megfogalmazott elvárások a karbantartással kapcsolatban maradéktalanul teljesüljenek.
   2. A jelen Szerződés 5 (öt) Teljesítési szakaszt foglal magában. Az egyes Teljesítési szakaszok:

* **Első Teljesítési szakasz:** A jelen Szerződés megkötésétől az egyes Motorvonatokra vonatkozó eladói jótállás időtartamának lejártáig (jótállást lezáró jegyzőkönyv kiállításának napja) tartó időszak.
* **Második Teljesítési szakasz:** Az egyes Motorvonatokra vonatkozó eladói jótállás időtartamának lejártától a Karbantartási Utasítás szerinti első K5 vizsgálat megkezdéséig (Motorvonat átadása az első K5 vizsgálat elvégzése céljából a Vállalkozónak) tartó időszak.
* **Harmadik Teljesítési szakasz:** A Karbantartási Utasítás szerinti első K5 vizsgálat motorvonatokon történő elvégzéséhez szükséges időtartam.
* **Negyedik Teljesítési szakasz:** A Karbantartási Utasítás szerinti első K5 vizsgálat elvégzését követően a Szerződés 2032. december 31-ig tartó határozott időtartamának lejártáig terjedő időszak.
* **Ötödik Teljesítési szakasz:** A Karbantartási Utasítás szerinti második K5 vizsgálat motorvonatokon történő elvégzéséhez szükséges időtartam.
  1. Az egyes teljesítési szakaszokban a Vállalkozót eltérő feladatok és kapcsolódó szolgáltatások terhelik, melyeket részletesen jelen Szerződés 3-5. pontjai valamint az 1. sz. melléklete határoz meg.
  2. Hacsak a jelen Szerződés kifejezetten eltérően nem rendelkezik, a Vállalkozó a jelen Szerződésben rögzített kötelezettségei teljesítése alól nem mentesülhet az Adásvételi Szerződések bármelyikére és/vagy a jelen Szerződés megkötését megelőzően akár a Vállalkozóval, akár más harmadik személlyel a Motorvonatok karbantartása és/vagy javítása vonatkozásában kötött bármely szerződésre történő hivatkozással.

1. **Az Első és Második Teljesítési szakasz**
   1. Az Első és Második Teljesítési szakaszban Vállalkozó feladata, hogy – hacsak a jelen Szerződés kifejezetten eltérően nem rendelkezik – a Megrendelő által biztosított Telephelyen a Megrendelő karbantartási feladatokat végző munkaerejének megszervezésével és felügyeletével valamint a karbantartáshoz szükséges Anyagok biztosításával gondoskodjon a Motorvonatok üzemben tartásáról, karbantartásáról és a Második Teljesítési szakaszban biztosítsa a Motorvonatok jelen Szerződésben meghatározott mértékű rendelkezésre állását is.
   2. A fentiek kapcsán Vállalkozó feladata különösen, de nem kizárólag az Első és Második Teljesítési szakaszban, hogy:
      1. a Motorvonatok üzemeltetéséhez szükséges Tevékenységei ellátásához kapcsolódó, Megrendelő által rendelkezésére bocsátott speciális infrastruktúrát szükség esetén bővítse, korszerűsítse a Megrendelővel egyeztetett módon;
      2. szervezze, felügyelje, és ellenőrizze a Motorvonatok Megrendelő jelen Szerződésben meghatározott munkaereje által végzett, karbantartási, javítási munkáit, funkcionális üzemképességi valamint közlekedésbiztonsági és minden egyéb, vasúti járművekre előírt vizsgálatait, ennek során gondoskodjon arról, hogy teljesüljenek a Közszolgáltatási Szerződés – jelen Szerződés tárgyával összefüggő – minőségi elvárásai is, melyekről Megrendelő Vállalkozót tájékoztatni köteles;
      3. biztosítsa a Motorvonatok karbantartási, javítási munkáihoz szükséges Anyagokat a jelen Szerződés 19., Alkatrész-ellátás című fejezete szerint;
      4. biztosítsa a Motorvonatokat ért káresemények (baleset, rongálás) elhárításához szükséges Anyagokat a 11. sz. mellékletben megadott lista alapján az abban meghatározott szállítási határidők mellett és ellenérték fejében Megrendelő egyoldalú megrendelése alapján
      5. biztosítsa a Motorvonatokhoz a fogyóeszközöket és üzemeltetési anyagokat, ideértve, de nem kizárólag a kenőanyagok biztosítását;
      6. – hacsak a jelen Szerződés kifejezetten eltérően nem rendelkezik – gondoskodjon arról, hogy Megrendelő munkaereje elvégezze mindazon tevékenységeket – beleértve a jelen Szerződésben külön nem nevesített tevékenységeket is –, amelyek jelen Szerződés alapján a karbantartáshoz, a vállalt rendelkezésre állás biztosításához szükségesek és biztosítják, hogy a Motorvonatok a következő esedékes vizsgálatig zavarmentesen, korlátozás nélkül üzemeltethetőek legyenek;
      7. – hacsak a jelen Szerződés kifejezetten eltérően nem rendelkezik – a jelen Szerződésben meghatározott jogosítványai felhasználásával gondoskodjon arról, hogy Megrendelő munkaereje elvégezze szükség szerint a Motorvonatok üzemszerűen elhasználódó alkatrészeinek szabályozását, cseréjét, fogyóeszközök feltöltését;
      8. végezze el a szükségessé váló kerékpár- és féktárcsa esztergálásokat a Vállalkozó saját, padlóalatti kerékesztergával felszerelt műhelyében az 1. sz. mellékletben foglaltakra is figyelemmel; ;
      9. a vállalt rendelkezésre állási követelményt biztosítsa a Szerződésben meghatározott időszak alatt;
      10. gondoskodjon a rendelkezésre állási követelmény biztosításához szükséges valamennyi további feladat elvégzéséről;
      11. a káreseményekhez (balesetes vagy rongálásos jármű) kapcsolódó javításokat a jelen Szerződésben meghatározott díj és feltételek mellett Megrendelő egyoldalú megrendelése alapján végezze el elsődlegesen Megrendelő munkaerejének felhasználásával;
      12. a Megrendelő karbantartást végző, jelen Szerződésben meghatározott munkaerejét folyamatosan oktassa és képezze ki a karbantartási feladatok megfelelő ellátására, tevékenységüket irányítsa, és felügyelje;
      13. a Motorvonatok karbantartására, üzemeltetésére, az ezekhez kapcsolódó nyilvántartásokra vonatkozó adatokat, információkat bocsássa Megrendelő rendelkezésére;
      14. valamennyi Tevékenységével összefüggésben felmerülő hatósági engedélyeket és/vagy harmadik személyek által kiadásra kerülő hozzájárulásokat saját költségére és kockázatára szerezze be;
      15. Biztosítson a nap 24 órájában a vonatszemélyzet által elérhető belföldi zöld számot a meghibásodások és komfortcsökkenések bejelentésére;
      16. Működjön közre az üzemképtelenné vált Motorvonatok Telephelyen kívüli javításában, a Motorvonatok mozgásképessé tételében;
      17. a Motorvonatok megfelelő üzemeltethetőségéhez szükséges mindazon feladatokat végezze el – beleértve akár a jelen Szerződésben a Vállalkozó kötelezettségeként kifejezetten nem nevesített feladatokat is –, amelyeket a jelen Szerződés nem tesz kifejezetten a Megrendelő kötelezettségévé.
   3. A Motorvonat egységek tervezett átlagos éves futásteljesítménye: 170.000 km/Motorvonat (azaz Motorvonatonként egyszázhetvenezer kilométer), azzal, hogy a tényleges futásteljesítmény ettől való eltérésére a Vállalkozó, hacsak a jelen Szerződés kifejezetten eltérően nem rendelkezik, semmilyen jogot nem alapíthat. A Csúcsidőszakokban, vagy az utasforgalmi igények alapján egyes vonatokat több Motorvonat egység összekapcsolásával vagy más típusú járművekkel összekapcsolva is lehet közlekedtetni Megrendelő kizárólagos döntése alapján.
   4. A Motorvonatokra előírt ciklusrendet a Karbantartási Utasítás határozza meg azzal, hogy a Motorvonatok karbantartási, fenntartási, javítási munkáit a jelen Szerződés rendelkezései, a hatóságok előírásai és a Megrendelő jelen Szerződés **9. sz. mellékletében** felsorolt szabályzatai és utasításai (így különösen, de nem kizárólag fékvizsgálat, futómű-vizsgálat, éberségi és vonatbefolyásoló berendezés vizsgálata tárgyú, stb.) betartásával, a Motorvonatok mindenkori tényleges karbantartási igényeire figyelemmel, de a Karbantartási Utasítás szerinti minimális gyakorisággal és minőségben kell elvégezni. A Vállalkozó a ciklusrend szerinti kötelezettségei csökkentésére – beleértve, de nem kizárólag az időbeli gyakoriság csökkentését is – nem jogosult, de az üzemeltetési tapasztalatok alapján javaslatot tehet annak módosítására, azzal, hogy a Megrendelő kizárólagos mérlegelése alapján dönt a javaslat elfogadásáról.

A Vállalkozó – hacsak a jelen Szerződés kifejezetten eltérően nem rendelkezik – nem jogosult semmilyen igényt érvényesíteni a Megrendelővel szemben, arra hivatkozással, hogy a Motorvonatok előző elvárásoknak megfelelő tényleges karbantartása a Karbantartási Utasításban foglaltaktól eltérően nagyobb munka- és/vagy anyagráfordítást tesz szükségessé.

* 1. Felek kifejezetten megállapodnak abban, hogy az Első Teljesítési szakaszban az eladói jótállás körébe tartozó javítások nem képezik jelen Szerződés tárgyát. Az ilyen javítások Eladóval vagy más módon történő elvégeztetése Megrendelő feladata.

Vállalkozó ugyanakkor tudomásul veszi, hogy az eladói jótállás körében elvégzett javítások kihatással lehetnek a Karbantartási Utasítás alapján elvégzendő feladatokra, a Karbantartási Ütemtervre is, és vállalja, hogy az eladói jótállás körében elvégzett javítások miatt felmerülő többlet- illetve módosult feladatokat is ellátja a jelen Szerződés keretei között a Szerződésben rögzített Díjak ellenében.

* + 1. A Megrendelő biztosítja annak lehetőségét, hogy a Vállalkozó ellenőrizhesse az eladói jótállás körébe tartozó feladatok elvégzését, ha a konkrét javítási feladatok elvégzése a jelen 3.5 pont bevezető rendelkezései alapján ténylegesen nem a Vállalkozó által felügyelt Megrendelői munkaerő által történik. A Vállalkozó köteles megjelenni a Motorvonat eladói jótállás körébe tartozó javításba adásánál és annak elvégzését követő átvételénél is. Vállalkozó az eladói jótállás körébe tartozó javítás elvégzését követő átvétel után csak akkor mentesül a felelősség alól, ha a javítás átadás-átvétele során annak műszaki tartalmával kapcsolatos alapos és indokolt kifogásait a Megrendelővel részletesen írásban közölte és a Megrendelő ennek ellenére a javítást az érintett Motorvonat vonatkozásában átvette.
    2. A Vállalkozó a fenti 3.5.1 pontban foglaltaktól eltérően nem mentesülhet a felelősség alól, amennyiben az érintett Motorvonat eladói jótállás körébe tartozó javításának átadás-átvétele során kifogást nem, vagy nem a jelen Szerződés szerint tett, vagy az átadás-átvételen előzetes értesítés ellenére nem jelent meg, vagy ha a javítást az érintett Motorvonat tekintetében külön jogviszony alapján ténylegesen a Vállalkozó végezte.
  1. Hacsak a jelen Szerződés kifejezetten eltérően nem rendelkezik a Vállalkozó felelős a motorvonatok üzembiztonságáért a jelen Szerződés keretében végzett Tevékenysége vonatkozásában.
  2. Szerződő Felek megállapodása alapján Vállalkozó a motorvonatokon történő bármilyen konstrukciós módosítást a Megrendelővel történő előzetes egyeztetés alapján, az erre vonatkozó közös írásbeli megegyezés esetén végeztethet. Konstrukciós módosítás esetén a kapcsolódó dokumentumokat Vállalkozó köteles Megrendelő részére átadni.

1. **A Harmadik és Ötödik Teljesítési szakasz**
   1. A Harmadik és Ötödik Teljesítési szakaszban Vállalkozó saját telephelyén, saját eszközeivel és saját munkaerővel köteles elvégezni a Karbantartási utasítás szerinti első illetve második K5 vizsgálatot a Motorvonatokon. Megrendelő biztosítja Vállalkozó számára annak lehetőségét, hogy külön megállapodás alapján ezen feladatok elvégzéséhez részben vagy egészben Megrendelő valamely telephelyét és/vagy munkaerejét is igénybe vegye. A külön megállapodásban a Felek abban is megállapodhatnak, hogy a K5 vizsgálat során alkalmanként csak a motorvonat adott vizsgálati fázissal érintett részegységei, alkatrészei kerüljenek Vállalkozó részére a vizsgálati helyre történő elszállításra.
   2. Ennek során Vállalkozó feladata különösen, de nem kizárólag, hogy:
      1. elvégezze a Karbantartási Utasítás szerinti első illetve második K5 vizsgálatot a Motorvonatokon a jelen Szerződésben meghatározott ellenérték fejében és időtartamon belül;
      2. gondoskodjon a Motorvonatok – vagy a Felek 4.1. pont második és harmadik mondata szerinti megállapodása esetén azok egyes részegységei, alkatrészei – Vállalkozó által megjelölt vizsgálati helyre történő el-, illetve visszaszállításáról (belföldi vizsgálati hely esetén Vállalkozó kérésére Megrendelő a Motorvonat – vagy amennyiben a teljes Motorvonat elszállítása nem szükséges, a Felek 4.1. pont harmadik mondata szerinti megállapodása esetén csak annak egyes részegységei, alkatrészei – vizsgálati helyre történő el- illetve visszaszállításáról érintett járművenként egy alkalommal, térítés nélkül gondoskodik);
      3. a teljes körű vizsgálati és mérési dokumentációt a Motorvonatok Megrendelő általi átvételekor bocsássa Megrendelő rendelkezésére.
   3. Szerződő Felek rögzítik, hogy az első és második K5 vizsgálatok esedékessége a Karbantartási utasításban meghatározott feltételekhez igazodik. Vállalkozó köteles a vizsgálatok megkezdése előtt – legalább 180 (száznyolcvan) naptári nappal azt megelőzően – ütemtervet készíteni és Megrendelő részére átadni, melyben meghatározza az egyes Motorvonatok vizsgálatának tervezett időpontjait és időtartamát a jelen Szerződésben és a Karbantartási utasításban rögzített feltételek figyelembevételével. A tervet a Felek egyeztetik és a Megrendelő által történő elfogadással lép érvénybe.
   4. Szerződő Felek rögzítik, hogy a jelen Szerződés tárgyát képező valamennyi Motorvonat egység első és második K5 vizsgálatát Vállalkozónak a mindenkor érvényben lévő, Hatóságnak bejelentett ciklusrend szerint (jelenleg 1.200.000 km, ill. 2.400.000 km) kell elvégeznie.
   5. Szerződő Felek megállapodnak, hogy a jelen 4. pontban meghatározott feladat elvégzésére Vállalkozónak Motorvonatonként összességében 15 (tizenöt) munkanap áll rendelkezésére. Vállalkozó jogosult a K5 vizsgálatot megosztott vizsgálatként több időpontban teljesíteni azzal, hogy a teljes vizsgálat időtartama ebben az esetben sem haladhatja meg a 15 (tizenöt) munkanapot (az első vizsgálat megkezdésétől számítva) és Felek a megosztott vizsgálat pontos ütemezéséről külön egyeztetnek egymással. Szerződő Felek rögzítik, hogy a Motorvonatok K5 vizsgálat elvégzése céljából történő átadására és a vizsgálatok elvégzését követő Megrendelő általi visszavételére minden esetben külön jegyzőkönyv felvételével kerül sor. Megosztott vizsgálat esetén minden vizsgálatra történő átadásról külön jegyzőkönyv kerül felvételre. A teljesítési határidő az első átadási jegyzőkönyv dátumától számítódik, míg a teljesítés időpontja az utolsó, teljes vizsgálat befejezését igazoló átvételi jegyzőkönyv kiállításának napja.
   6. Vállalkozó a K5 vizsgálat elvégzése céljából egy időben legfeljebb 2 (kettő) Motorvonatot tarthat birtokában, kivéve, ha Megrendelő az ettől történő eltéréshez írásban hozzájárult.
2. **A Negyedik Teljesítési szakasz**
   1. A Negyedik Teljesítési szakaszban Vállalkozó Megrendelő egyedi megrendelései alapján köteles ellátni az egyes megrendelésekben meghatározott, a Motorvonatok karbantartásával, javításával összefüggő feladatokat, ill. közreműködni a megrendelésekben meghatározott módon egyes karbantartási feladatok ellátásában, valamint Megrendelő egyedi megrendelései alapján leszállítani a karbantartáshoz szükséges Anyagokat.
   2. Ennek során Vállalkozó feladata különösen, de nem kizárólag, hogy:
      1. a jelen Szerződésben meghatározott díj és feltételek mellett Megrendelő egyoldalú megrendelése alapján lásson el meghatározott, a Motorvonatok karbantartásával, javításával összefüggő feladatokat,
      2. gondoskodjon az ehhez szükséges megfelelő képzettséggel és gyakorlattal rendelkező szakemberek rendelkezésre állásáról;
      3. a 11. sz. mellékletben megadott lista alapján az abban meghatározott szállítási határidők mellett és ellenérték fejében Megrendelő egyoldalú megrendelése alapján szállítsa le a karbantartáshoz szükséges Anyagokat Megrendelő részére.
   3. Megrendelő a jelen Szerződés 5.2.1 pontjában meghatározott megrendelésében tájékoztatja Vállalkozót az adott feladatról, megjelölve egyben az elvárt teljesítési határidőt és Megrendelőnek a feladat megvalósításával kapcsolatos esetleges egyéb elvárásait is.
   4. Vállalkozó a feladatra vonatkozó Megrendelői tájékoztatás kézhezvételétől számított 3 (három) munkanapon belül köteles megjelölni, hogy a feladat megvalósítása milyen szakembereket és mennyi emberórát igényel részéről, valamint Vállalkozó jelezheti a teljesítési határidővel, megrendelői követelményekkel kapcsolatos észrevételeit is.
   5. Megrendelő a vállalkozói nyilatkozat alapján 3 (három) munkanapon belül dönt a feladat Vállalkozótól történő megrendeléséről és erről írásban nyilatkozik Vállalkozó felé. Ezen írásbeli elfogadó nyilatkozattal a Szerződő Felek között a feladat ellátása tekintetében a megállapodás létrejöttnek tekintendő azon feltételekkel, amelyeket Megrendelő tájékoztatása, Vállalkozó nyilatkozata és Megrendelő elfogadó nyilatkozata tartalmazott.

A Vállalkozó által megjelölt emberóra alapján meghatározott ellenszolgáltatás változtatására utóbb nem adhat okot az a tény, hogy utóbb a feladat elvégzése a Vállalkozó által kalkuláltnál esetlegesen több emberórát vett igénybe.

* 1. Az 5.3-5.5 pontban rögzítettek irányadóak jelen Szerződés 3.2.11 és 7.7 pontjában meghatározott, káreseményhez kapcsolódó javítások megrendelésére is, az Első és Második Teljesítési szakaszban.
  2. Szerződő felek rögzítik, hogy a jelen Szerződés 5.2.1 pontjában valamint a 3.2.11 és 7.7 pontjában rögzített megrendelések alapján ellátandó feladatok együttes értéke jelen Szerződés teljes időtartama alatt nem haladhatja meg a nettó 350.000,- EUR,- EUR, azaz háromszázötvenezer euro összeget.
  3. Szerződő felek rögzítik, hogy a jelen Szerződés Negyedik Teljesítési szakaszában és a jelen Szerződés 3.2.4 pontja alapján megrendelt Anyagok együttes értéke jelen Szerződés teljes időtartama alatt nem haladhatja meg a nettó 3.632.000,- EUR, azaz Hárommillió-hatszázharminckettőezer euro összeget.

1. **A Megrendelő jogai és kötelezettségei** 
   1. A Megrendelő a Motorvonatok működőképessége technikai feltételeinek biztosítása, karbantartása tekintetében kizárólag a jelen Szerződés 2. számú mellékletében és/vagy a jelen Szerződés más részében tételesen és kifejezetten meghatározott feladatokat látja el, illetve telephelyet, eszközöket, munkaerőt biztosítja. A jelen Szerződés 2. számú mellékletében kerültek meghatározásra azok a beruházások, fejlesztések – teljesítési határidejük pontos megjelölésével – melyek elvégzésére a megfelelő karbantartás biztosítása érdekében Megrendelő kötelezettséget vállal.
   2. Megrendelő az általa biztosított munkaerővel a Vállalkozó által kialakított rendszernek megfelelően a Vállalkozó irányítása, felügyelete mellett végzi a karbantartási munkákat. Megrendelő kötelezettséget vállal arra, hogy a Szerződés vonatkozó Teljesítési szakaszaiban az általa biztosított munkaerő folyamatosan rendelkezik a vonatkozó mindenkori szabályozások által, ill. a 2. sz. mellékletben előírt képesítésekkel, képzettséggel és jogosultságokkal. Vállalkozónak joga van felszólítani Megrendelőt, hogy amennyiben a munkaerő ezen, 2. sz. melléklet szerinti képesítésekkel, képzettséggel és jogosultságokkal nem rendelkezik, akkor 2 (kettő) munkanapon belül Megrendelő biztosítsa a megfelelő munkaerő rendelkezésre állását.
   3. Szerződő Felek rögzítik, hogy a Motorvonatok rendeltetésszerű használatához, a Vállalkozó által vállalt rendelkezésre állási szint biztosításához szükséges minden más feladat, kötelezettség – így különösen, de nem kizárólag az Anyagok és eszközök (szerszámok, stb.) biztosítása, a megrendelő által végzett karbantartási munkák szervezése, irányítása, felügyelete, K5 vizsgálatok elvégzése - a Vállalkozót terheli, az ahhoz kapcsolódó költségekkel és kockázatokkal egyetemben.
   4. A Megrendelő a jelen Szerződésben rögzítettek szerint köteles a Vállalkozó részére megfizetni a Tevékenységéért járó, jelen Szerződésben meghatározott Díjakat.
   5. A Megrendelő köteles észszerű időben tájékoztatni a Vállalkozót a Tevékenységet, illetve a Vállalkozó szerződésszerű teljesítését érintő valamennyi a Megrendelő által elhatározott változtatásról.
   6. A Megrendelő – akár személyesen, akár az általa bevont harmadik személy útján, beleértve a Közszolgáltatási Szerződés alapján feljogosított személy(eke)t is – jogosult teljes körűen ellenőrizni a Vállalkozó teljesítését, ideértve különösen, de nem kizárólag az alábbiakat.

6.6.1 Megrendelő jogosult elvégezni a Vállalkozó által végzett valamennyi Tevékenység szúrópróbaszerű és/vagy más helyszíni ellenőrzését. Felek rögzítik, hogy a Megrendelő ellenőrzési jogának gyakorlása során törekszik arra, hogy Vállalkozó tevékenységét szükségtelenül ne akadályozza. Amennyiben a Vállalkozó képviselője nincs jelen, úgy az észrevétel akár dátummal ellátott fényképpel, videóval– és / vagy más megfelelő módon - is bizonyítható Megrendelő részéről. Az ellenőrzések eredményét írásban rögzítve átadják intézkedésre, a Vállalkozó erre felhatalmazott képviselőjének. Felek rögzítik, hogy a Megrendelő által készített, dátummal ellátott fényképeket illetve videofelvételeket a Megrendelői kifogás bizonyítására kölcsönösen elfogadják.

6.6.2 Megrendelő jogosult a Vállalkozó jelen Szerződés szerinti Tevékenységét érintő iratokba, ideértve a Vállalkozó Tevékenységével kapcsolatos számviteli mennyiségi nyilvántartásait is, a jelen Szerződésben foglaltak szerint betekinteni és azokról másolatot kérni.

6.6.3 Megrendelő jogosult a Vállalkozó Tevékenységével érintett területekről beérkezett, a Vállalkozó Tevékenységét érintő panaszokat gyűjteni, csoportosítani és értékelni, majd intézkedés céljából átadni a Vállalkozó részére. Megrendelő szükség esetén jogosult részt venni a panaszok orvoslását célzó intézkedések kidolgozásában.

6.6.4 Megrendelő jogosult egyeztetéseket kezdeményezni a Vállalkozóval a támogatási színvonal növelése érdekében. Vállalkozó köteles a Megrendelő kezdeményezésének eleget tenni.

* 1. Felek a félreértések elkerülése érdekében rögzítik, hogy a Megrendelő jelen Szerződésben rögzített jogosultságai gyakorlásának elmulasztása nem mentesíti a Vállalkozót felelőssége alól.

1. **A rendelkezésre állás**
   1. A Vállalkozó jelen Szerződés Második Teljesítési szakaszában felelősséget vállal a Motorvonatok havi átlagos 94%-os szintű a **3. sz. mellékletben** részletesen meghatározott rendelkezésre állásának biztosításáért hajnali 4 óra és éjszaka 23 óra között. A rendelkezésre állási kötelezettség munkanapokra és szabadnapokra, valamint munkaszüneti napokra egyaránt vonatkozik. A rendelkezésre állás mérése abban az időpontban kezdődik, amikor legalább 10 (tíz) darab Motorvonat a jelen Szerződés rendelkezései alapján átkerül a Szerződés Második Teljesítési szakaszába.
   2. Ha a 7.1. pontban meghatározott rendelkezésre állás két egymást követő hónapban nem teljesül, akkor a Vállalkozó – az egyéb, a jelen Szerződésben és / vagy a vonatkozó jogszabályokban előírt jogkövetkezményeken kívül – köteles felülvizsgálni az addig alkalmazott Karbantartási koncepcióját és annak kivitelezését, és a vizsgálat alapján – amennyiben az szükséges – a koncepciót és a végrehajtást a jelen Szerződés vonatkozó rendelkezéseivel összhangban módosítani. A módosítás a Megrendelő számára többletköltséget nem eredményezhet.
   3. A Vállalkozó jelen Szerződésben előírt kötelezettségének úgy köteles eleget tenni, hogy a Napi üzemi rendelkezésre állás mindenkor teljesüljön a **3. sz. mellékletben** részletesen meghatározottak szerint.
   4. A Motorvonatok rendelkezésre állása magában foglalja, hogy reggel, a menetrend szerinti üzemkezdetkor az előírt darabszámú Motorvonat egységet a szerelvényfordulónak megfelelően szolgálatba kell állítani a jelen Szerződés 3. sz. mellékletének előírásai szerint. A Vállalkozó feladata és kockázata olyan rendszer megtervezése, kialakítása és működtetése, amely a Megrendelő karbantartást végző – jelen Szerződésben meghatározott - munkaerejével a jelen Szerződés Második Teljesítési szakaszának időtartama alatt biztosítja a jelen Szerződés szerinti rendelkezésre állást.
   5. Azokat a Motorvonatokat, melyeket karbantartás miatt nem lehet rendelkezésre bocsátani, a rendelkezésre állás jelen Szerződés **3. sz. mellékletében** foglaltak szerinti mérésekor a rendelkezésre nem álló csoportba kell sorolni.
      1. A Felek megállapodnak, hogy rendelkezésre állónak tekintik a – karbantartási munkálatok miatt rendelkezésre nem bocsátható – Motorvonatot, amennyiben kizárólag a Motorvonat (jelen Szerződésben rögzített) karbantartásra történő, a Megrendelő általi átadásának késedelme miatt a karbantartás előre tervezett ütemterve módosításra szorul, feltéve hogy a Vállalkozó a legjobb szándékok elve alapján mindent megtett annak érdekében, hogy a mérési időpontra megpróbálja rendelkezésre állóvá tenni a Motorvonatot, és az átadás késedelme közvetlenül hatással van a tervezett karbantartási ütemtervre, amely karbantartást így el kell halasztani. Felek a félreértések elkerülése érdekében rögzítik, hogy a Vállalkozó a jelen bekezdés szerinti, legjobb szándékok elve alapján történő eljárásával kapcsolatban nem jogosult semmilyen igényt érvényesíteni a Megrendelővel szemben.
      2. A jelen 7.5. pont alkalmazásában a karbantartás kifejezés magában foglalja a Vállalkozó által végzett támogatási tevékenységet, a Megrendelő Vállalkozó által felügyelt munkaereje által végzett karbantartási tevékenységet és a Vállalkozó, egyéb jelen Szerződés szerinti Tevékenységeit, hacsak a Szerződés ettől kifejezetten eltérően nem rendelkezik.
      3. Felek megállapodnak, hogy a Motorvonatot rendelkezésre állónak kell tekinteni, amennyiben azon, eladói jótállás körébe tartozó javítási munkálatokat végeznek Megrendelő külön megrendelése alapján, azzal, hogy amennyiben az ilyen javítás Vállalkozó jelen Szerződésen alapuló teljesítésével összefüggő okra tekintettel elhúzódik, úgy a Vállalkozó nem megfelelő eljárására visszavezethető időtartam-hosszabbodás alatt a Motorvonatot rendelkezésre nem állónak kell tekinteni.
   6. Az előre nem látható okok miatt bekövetkező üzemkiesésre vonatkozóan a Felek az alábbi szabályokat rendelik alkalmazni:
      1. Ha az érintett Motorvonat olyan okból nem áll rendelkezésre, amelyért a Vállalkozó semminemű felelősséggel nem tartozik (vis maior, eltulajdonítás, rongálás, Vállalkozó érdekkörébe nem tartozó okból bekövetkező baleset stb.), úgy az érintett Motorvonatot – feltéve, hogy annak a jelen 7. A rendelkezésre állás c. fejezetben rögzített egyéb feltételei is fennállnak - a rendelkezésre álló csoportba kell sorolni. Felek a félreértések elkerülése végett rögzítik, hogy a Vállalkozó által felügyelt megrendelői munkaerő karbantartási tevékenysége nem tekinthető olyan oknak, amelyért Vállalkozó felelősséggel nem tartozik kivéve ha Vállalkozónak a jelen Szerződés 8.3 pontjában meghatározott jelzése ellenére Megrendelő a szükséges intézkedéseket elmulasztja vagy azok megtételével indokolatlanul késlekedik
      2. Ha az érintett, rendelkezésre nem álló Motorvonat üzemképtelensége olyan eseményre vezethető vissza, melyért a Vállalkozó felelőssége bármilyen tekintetben – akár közvetlenül, akár közvetetten – megállapítható, úgy az érintett Motorvonatot a rendelkezésre nem álló csoportba kell sorolni. E tekintetben Vállalkozó felelősségi körébe tartozónak minősülnek a megrendelő által biztosított munkaerő és Telephely is. Felek a félreértések elkerülése végett rögzítik, hogy a Telephely őrzése, védelme nem tartozik Vállalkozó felelősségi körébe, arról Megrendelő gondoskodik.

Felek megállapodnak, hogy a Vállalkozó – hacsak a jelen Szerződés kifejezetten eltérően nem rendelkezik - nem mentesülhet a rendelkezésre állásra vonatkozó kötelezettségvállalás alól arra hivatkozással, hogy a Motorvonattal kapcsolatos üzemkiesés az Eladónak és/vagy a Motorvonat karbantartását és/vagy javítását a jelen Szerződés hatálybalépését megelőzően végző személynek az érdekkörébe tartozó okból következett be. A Vállalkozó az ilyen okból bekövetkező hibákat is köteles megelőzni és elhárítani biztosítva a jelen Szerződés által elvárt rendelkezésre állási szintet.

Megrendelő a jelen Szerződés aláírásával a Vállalkozóra engedményezi - illetve vállalja, hogy az ehhez szükséges jognyilatkozatokat az igény felmerülésekor szükség szerint megteszi – az Eladóval és/vagy a Motorvonat karbantartását és/vagy javítását a jelen Szerződés hatálybalépését megelőzően végző személlyel szembeni szavatossági és jótállási igényeit azon hibák vonatkozásában, melyek a jelen Szerződés időtartama alatt a Vállalkozó által ténylegesen elhárításra kerülnek, legfeljebb az elhárítással összefüggésben Vállalkozónál észszerűen és igazoltan felmerült igények mértékéig. Az Eladóval szembeni, annak Eladó általi tudomásul vételét tartalmazó megrendelői engedményezési értesítés a jelen Szerződés 8. sz. mellékletét képezi.

Felek kifejezetten megállapodnak, hogy Megrendelő a követeléseket bizonytalan követelésként engedményezi, semmilyen felelősséget nem vállal az általa engedményezett igények vonatkozásában, Megrendelő valamennyi ilyen felelősségét kizárja. Megrendelőt így nem terheli felelősség – többek között - az engedményezett követelések érvényesíthetőségéért, elévüléséért, az esetleges kötelezetti beszámítási jogok vagy más kötelezetti kifogások fennállásáért sem.

Felek a félreértések elkerülése érdekében rögzítik, hogy a jelen 7.6.2 pontban rögzített engedményezés nem vonatkozik azon szavatossági hibák miatti igényekre, melyek javítását a Megrendelő a jelen Szerződés 7.7-7.9 pontja alapján rendelte meg a Vállalkozótól.

* 1. Ha az érintett Motorvonat üzemképtelenségét olyan esemény okozza, melyért a Vállalkozó nem felel, úgy a Felek az alábbiak szerint járnak el:
     1. Felek megállapodnak, hogy a jelen 7.7 pont szerinti esetekben a Megrendelő kizárólagos választása szerint a Vállalkozótól, de harmadik személytől is megrendelheti a Motorvonat javítását.
     2. A megrendelés és ajánlatadás folyamatára megfelelően irányadóak a jelen Szerződés 5.3.-5.5 pontjaiban rögzítettek.
     3. Szerződő felek megállapodnak, hogy amennyiben Megrendelő a javítást a 7.7.2 pontban rögzítettek szerint Vállalkozótól megrendelte, úgy a javítással kapcsolatban Vállalkozó teljes körű felelősséggel tartozik.
     4. Amennyiben a Megrendelő a javítást maga végzi vagy harmadik személlyel végezteti el, Megrendelő biztosítja annak lehetőségét, hogy a Vállalkozó ellenőrizhesse a javítás körébe tartozó feladatok elvégzését, köteles továbbá a Vállalkozót a javítást követő átadás-átvételre meghívni, azzal, hogy a Motorvonatot abban az esetben is jogosult a harmadik személytől átvenni, ha a Vállalkozó az átadás-átvételen nem jelenik meg.

Vállalkozó a javítás harmadik személy általi elvégzését követő Megrendelő általi átvétel után csak akkor mentesül a rendelkezésre állás biztosítására vonatkozó felelőssége alól, ha a javítás átadás-átvétele során annak műszaki tartalmával kapcsolatos alapos és indokolt kifogásait a Megrendelővel részletesen írásban közölte és a Megrendelő ennek ellenére a javítást az érintett Motorvonat vonatkozásában a javítást végző harmadik személytől átvette. A Vállalkozó ettől eltérően nem mentesülhet a felelősség alól, amennyiben az érintett Motorvonat javításának előzőek szerinti átadás-átvétele során kifogást nem, vagy nem a jelen Szerződés szerint tett, vagy az átadás-átvételen előzetes értesítés ellenére nem jelent meg.

* 1. Felek megállapodnak, hogy amennyiben az érintett Motorvonat hibája, üzemképtelensége legalább részben a Vállalkozó érdekkörébe tartozó okból következik be, úgy az érintett hiba javítását a Vállalkozó köteles elvégezni a jelen Szerződés rendelkezései alapján. A javítás költségeit a Felek a jelen 7.8 pont szerinti esetben felelősségük arányában tartoznak viselni, azzal, hogy baleset esetén a Felek a MÁV Zrt. Biztonsági Főigazgatósága által megállapított felelősségi arányokat tekintik irányadónak, mellyel kapcsolatban ugyanakkor a Felek bármelyike jogosult jogvitát kezdeményezni. Felek rögzítik, hogy a jelen 7.8 ponton alapuló megrendelésekhez kapcsolódó számviteli bizonylatok kiállítása során az esetleges előzőek szerinti kármegosztásra is figyelemmel járnak el. A Felek a MÁV Zrt. Biztonsági Főigazgatósága által megállapított felelősségi arányokkal kapcsolatos jogvita jogerős lezárásáig a MÁV Zrt. Biztonsági Főigazgatósága által megállapított felelősségi arányok szerint előlegezik a Motorvonat hibájával kapcsolatban felmerülő költségeket, kártérítéseket.
  2. Felek megállapodnak, hogy a 7.7 pont szerint végzett javítások esetében az érintett Motorvonat rendelkezésre állására az alábbi szabályok vonatkoznak:
     1. Ha a 7.7 pont alapján a Motorvonat javítását a Vállalkozó végzi, úgy a Motorvonat üzemképtelenné válása és a Motorvonat javítását követő sikeres átadás-átvétel időpontja között eltelt tényleges időtartamot (a továbbiakban: Javítás tényleges időtartama) kell figyelembe venni a rendelkezésre állás arányának meghatározásánál és ezen időtartam alatt a Motorvonatot rendelkezésre állónak kell tekinteni azzal, hogy amennyiben a Javítás tényleges időtartama Megrendelőnek fel nem róható okból meghaladja a javítás fenti 7.7 pont szerinti megrendelésében meghatározott javítási határidőt, úgy a javítási határidő lejártát követően a Motorvonatot rendelkezésre nem állónak kell tekinteni.
     2. Ha a 7.7 pont alapján a Motorvonat javítását nem a Vállalkozó végzi – és a Vállalkozót a Motorvonat üzemképtelenségéért semmilyen felelősség nem terheli –, úgy a Motorvonat üzemképtelenné válása és a Motorvonat javítását követő sikeres átadás-átvétel időpontja között eltelt tényleges időtartamot (a továbbiakban: Javítás tényleges időtartama) kell figyelembe venni a rendelkezésre állás arányának meghatározásánál, és ezen időtartam alatt a Motorvonatot rendelkezésre állónak kell tekinteni.
     3. Felek megállapodnak továbbá, hogy amennyiben a Vállalkozó megtagadja a Megrendelő jelen Szerződés 7.7 pontján alapuló szabályszerű megrendelése teljesítését, úgy a megrendelésben rögzített javítási határidő lejártát követően a Motorvonatot abban az esetben is rendelkezésre nem állónak kell tekinteni, ha a Vállalkozót egyébként a hiba bekövetkezéséért semmilyen felelősség nem terhelte. Amennyiben pedig a hibáért a felelősség részben a Vállalkozót terheli, úgy a Motorvonatot rendelkezésre nem állónak kell tekinteni azon időtartam alatt is, amely alatt a Motorvonat – a jelen Szerződés 7.9.1 és/vagy 7.9.2 pontjának első bekezdése alapján – egyébként rendelkezésre állónak minősülne.
  3. Felek megállapodnak, hogy az olyan hibák, amelyek az utas-szállítás biztonságát és/vagy a vagyonbiztonságot – ideértve különösen, de nem kizárólag a Motorvonat épségét, állagát is – nem veszélyeztetik, nem befolyásolják a Motorvonat rendelkezésre állását. Ilyen esetben a hiba javítása elhalasztható mindaddig – de nem tovább, mint a hiba bejelentésétől számított, a jelen Szerződés 4. számú mellékletében meghatározott nap elteltéig –, amíg azt a Telephelyen nem lehet a rendelkezésre állás korlátozása nélkül elvégezni.

A hibaosztályozást a jelen Szerződés **4. sz. melléklet**e tartalmazza.

* 1. Felek a Motorvonatokkal szembeni megbízhatósági elvárások tekintetében az alábbiak szerint állapodnak meg:
     1. Minden Motorvonat egységnek a Második Teljesítési szakasz időtartama alatt két Szolgálatképtelenség között átlagosan (vagyis a jelen Szerződés hatálya alá tartozó összes Motorvonatra számítva) legalább 400.000 km futást kell teljesítenie. Üzemképtelenségi hiba oknak tekinthető minden olyan rendellenesség, mely a Motorvonat forgalomból való kiesését okozza az **5. sz. melléklet**ben rögzítettek alapján.
     2. A Szerződő Felek megállapodnak, hogy a megbízhatóság mérésére Naptári évenként kerül sor, az első mérési időszak azon naptári év első napján kezdődik, amelyet megelőző évben az első Motorvonat átkerült a Második Teljesítési szakaszba. A Felek megállapodnak, hogy a Szerződés életbe lépése és ezen időpont közötti időszakot nem veszik figyelembe a megbízhatóság számításánál. A megbízhatóság mérése a Második Teljesítési szakasz végéig tart, azaz addig az időpontig, amíg az utolsó Motorvonat a K5 vizsgálat elvégzése céljából Vállalkozó részére átadásra kerül. A Felek megállapodnak továbbá, hogy a Második Teljesítési szakasz végén – tört év esetén, feltéve, hogy a 400.000 km összfutásteljesítmény nem kerül elérésre – a megbízhatóság mérése a km-arányosítás módszerével történik majd.
     3. A Felek rögzítik továbbá, hogy a megbízhatóságot Felek közösen mérik, annak mértékéről a Közös munkacsoport dönt tárgyévet követően 30 (harminc) napon belül. A 400.000 km/szolgálatképtelenség átlagos (vagyis a jelen Szerződés hatálya alá tartozó összes Motorvonatra számított) értéktől való elmaradás miatti kötbér mértékét a jelen Szerződés 16.4 pontja tartalmazza.
     4. A 7.11.1. pontban meghatározott 400.000 km/szolgálatképtelenség átlagos (vagyis a jelen Szerződés hatálya alá tartozó összes Motorvonatra számított) értéknél nagyobb hibamentes futásteljesítményt a Megrendelő nem díjazza.
     5. A Motorvonatok szolgálatképtelenségére (vonatkiesést okozó üzem-képtelenség) vonatkozó definíciót a jelen Szerződés 1.15 pontja és **5. sz. melléklete** tartalmazza.

1. **Munkaerő**
   1. A Motorvonatok karbantartását a Megrendelő 2. sz. mellékletben meghatározott létszámú és képzettségű munkaereje végzi. Vállalkozó jelen Szerződésben rögzített támogatási feladatai ellátásához Megrendelő ezen munkaerő Vállalkozó általi irányítását, felügyeletét biztosítja, a 2. sz. mellékletben meghatározott feltételek szerint. Vállalkozó köteles gondoskodni a munkaerő szükség szerinti oktatásáról, továbbképzéséről a megfelelő karbantartás érdekében. Vállalkozó teljes körű felelősséggel tartozik a rendelkezésére bocsátott munkaerő irányításáért, felügyeletéért. Vállalkozó nem mentesülhet szerződéses kötelezettségei teljesítése és a felelősség alól arra hivatkozással, hogy a rendelkezésre bocsátott munkaerő nem volt megfelelő, vagy a szerződésszegése a munkaerőre visszavezethető okból következett be, amennyiben Megrendelő a munkaerőt a jelen Szerződésben és a 2. sz. mellékletben meghatározott feltételeknek megfelelően biztosította. Felek rögzítik ugyanakkor, hogy a munkaerő által történő szándékos vagy gondatlan károkozás Megrendelő terhére esik.

Felek megállapodnak abban, hogy Megrendelő jogosult a jelen Szerződés 2. sz. mellékletében foglaltak egyoldalú módosítására a Vállalkozóval történő előzetes egyeztetést követően, a jóhiszeműség és tisztesség követelményeinek szem előtt tartásával. A melléklet ilyen módosítása nem tekinthető szerződésmódosításnak. A melléklet módosítására irányuló szándékáról és annak tartalmáról Megrendelő legalább 30 (harminc) nappal a módosítás hatályba lépését megelőzően köteles Vállalkozót tájékoztatni. Vállalkozó maga is jogosult a Megrendelőnél a 2. sz. melléklet módosítását kezdeményezni.

* 1. Megrendelő a karbantartást végző munkaerő tekintetében biztosítja Vállalkozó számára a munkavállalók felügyeletének, ellenőrzésének jogát. Vállalkozó a munkaerő közvetlen utasítására nem jogosult, a karbantartási tevékenységgel kapcsolatos ilyen jellegű indokolt elvárásait, javaslatait, észrevételeit a jelen Szerződés 2. sz. mellékletében meghatározott kapcsolattartón keresztül jogosult közölni. Megrendelő Vállalkozó közlése alapján gondoskodik az indokolt elvárások, javaslatok, észrevételek érvényre juttatásáról munkáltatói jogainak gyakorlásával, sürgős esetekben haladéktalanul, de legkésőbb 1 munkanapon belül.
  2. Amennyiben Vállalkozó megítélése szerint a Megrendelő által biztosított valamely munkavállaló nem felel meg a jelen Szerződésben rögzített elvárásoknak, a jelen Szerződésben foglaltakat megsérti, vagy munkavégzése bármely egyéb okból nem felel meg a jelen Szerződésben foglaltaknak, a Vállalkozó jogosult a Megrendelőtől írásban, részletes indoklással az érintett munkavállaló lecserélését kérni. Vállalkozó indokolt kérését olyan módon és időpontban köteles jelezni, hogy annak teljesítése feladatainak ellátását ne akadályozza.

Felek a félreértések elkerülése érdekében rögzítik, hogy a jelen 8.3 pontban foglaltak nem kötelezik a Megrendelőt az érintett munkavállaló munkaviszonyának megszüntetésére.

1. **Biztosítás**
   1. Vállalkozó köteles a jelen 9. Biztosítás fejezetben foglalt feltételek szerint, az Európai Unió területén engedéllyel rendelkező biztosítónál (a továbbiakban: Biztosító) a jelen Szerződés szerinti Tevékenységére felelősségbiztosítási szerződést (a továbbiakban: Biztosítási szerződés) kötni, vagy meglévő biztosítását kiterjeszteni vasúti jármű karbantartási tevékenységre is és azt legalább a jelen Szerződés 18.1 pontjában az első K5 vizsgálatra vonatkozóan meghatározott jótállási időtartam lejártáig fenntartani. Vállalkozó köteles továbbá a második K5 vizsgálatok és az azokra vonatkozó jótállás időtartamára a jelen 9. fejezetben meghatározott feltételeknek megfelelően azonos felelősségbiztosításról gondoskodni, vagy a meglévő biztosítását ezen időszakra és tevékenységre is kiterjeszteni.

A felelősségbiztosítás kártérítési felsőhatára semmilyen körülmények között nem lehet kevesebb 3.200.000.000,- Ft (Hárommilliárd-kétszázmillió forint) vagy 10.600.000,- EUR (Tízmillió-hatszázezer euro) / káresemény/ biztosítási időszak - ahol a biztosítási időszak 1 év -, azzal, hogy a biztosítási időszak - időtartama alatt bekövetkezett bármely – akár szerződéses, akár szerződésen kívüli, akár a Megrendelő, akár más harmadik személy részére okozott - káreseményre vonatkozóan fedezetet nyújt, melyért a Vállalkozó a magyar jog rendelkezései alapján felelősséggel tartozik. A felelősségbiztosításnak fedezetet kell nyújtania az elévülési időn belül a jelen Szerződés megszűnése után ismertté vált, de a jelen Szerződés 9.1. pontjában meghatározott időtartamok alatt bekövetkezett káreseményekre is. A Biztosító a felelősségbiztosítás alapján köteles Megrendelő felé megtéríteni a teljes kárt, függetlenül a felelősségbiztosítási szerződésben esetlegesen meghatározott vállalkozói önrésztől.

Felek a félreértések elkerülése érdekében rögzítik, hogy nem eredményezi a Vállalkozó felelősség alóli mentesülését az a körülmény, ha a Biztosító valamely kárigény megtérítését bármely okból részben vagy egészben elutasítja. A Vállalkozó felelősségére vonatkozó rendelkezéseket is a jelen Szerződés 16. fejezete tartalmazza.

* 1. A 9.1. pont alapján megkötött Biztosítási szerződésnek rendelkeznie kell arról, hogy a Biztosítási szerződésben eszközölt bármely módosítás esetében legalább 30 (harminc) nappal a Biztosítási szerződés szövegének tervezett módosítása előtt a Biztosító köteles értesíteni a Megrendelőt; a Biztosítási szerződés elsődleges biztosításnak minősül, és az általa biztosított károk megtérítéséhez nincs szükség a Megrendelő által megkötött esetleges egyéb biztosítások igénybevételére.

A 9.1. pont alapján megkötött Biztosítási szerződésnek rendelkeznie kell arról is, hogy a Biztosító köteles a Megrendelőt haladéktalanul írásban tájékoztatni abban az esetben is, ha a Biztosítási szerződés ténylegesen módosításra kerül, a Biztosítási szerződés megszűnik, a Vállalkozó díjfizetési késedelembe esik, a Biztosítási szerződésre kárbejelentés történik és / vagy a Biztosítási szerződés alapján kifizetés történik. A Biztosítási szerződésnek tartalmaznia kell azt is, hogy abban az esetben, ha a jelen Szerződés 9.3 pontjában foglaltak szerint, a biztosítás díjának befizetésére a Megrendelő által kerül sor, úgy azt a Biztosító, mint a Vállalkozó díjfizetési kötelezettségének teljesítését elfogadja.

* 1. A Vállalkozó a jelen Szerződés aláírásával egyidejűleg köteles átadni a Megrendelőnek a Biztosító által kiállított díj és fedezetigazolást valamint a biztosítási kötvényt és a biztosítási szerződés feltételeit, amelyek igazolják a 9.1. pontban hivatkozott Biztosítási szerződés meglétét. A második K5 vizsgálat és jótállása időtartamára vonatkozó biztosítást legkésőbb az első Motorvonat második K5 vizsgálatát megelőző 10 (tíz) nappal kell a fentiek szerint igazolni Megrendelő felé. A Vállalkozó továbbá legalább 10 (tíz) nappal a Biztosítási szerződés lejárta előtt legalább teljes bizonyító erejű – Megrendelő számára elfogadható - írásbeli bizonyítékkal, fedezetigazolással köteles igazolni a Biztosítási szerződés érvényességét, illetve hatályának meghosszabbítását. Mindegyik Biztosítási szerződésnél a biztosítási díjat Vállalkozó tartozik fizetni. A biztosítási díj megfizetését Vállalkozó a biztosítási díjfizetési gyakorisággal megegyezően köteles igazolni Megrendelő felé. Amennyiben a Vállalkozó nem tesz eleget a Biztosítási szerződés fenntartásával kapcsolatos kötelezettségének, a Megrendelő jogosult, de nem kötelezhető arra, hogy a továbbiakban fenntartsa a biztosítást, befizesse a költséget vagy a biztosítási díjat és ebben az esetben a Vállalkozó köteles megtéríteni a Megrendelő összes felmerült költségét. Felek kifejezetten rögzítik, hogy ezen költségeket Megrendelő jogosult a Vállalkozó részére eszközlendő fizetésekbe beszámítani.

1. **A Telephely, a Vállalkozó egyéb kötelezettségei**
   1. Vállalkozó jelen Szerződés aláírásával kijelenti, hogy a Megrendelő által a jelen Szerződés 6.1 pontja és 2. sz. melléklete szerint biztosított Telephely és berendezései – a 2. sz. mellékletben megjelölt jövőbeni beruházásokkal együtt – alkalmasak a jelen Szerződésben meghatározott feladatai ellátására. Vállalkozó köteles gondoskodni arról, hogy a Telephely alkalmasságát a karbantartási, javítási munkálatokra a Szerződés Első és Második Teljesítési szakaszában saját költségén fenntartsa. A Vállalkozónak a fentieken túlmenően rendelkeznie kell a Motorvonatok K5 vizsgálatának elvégzésére alkalmas telephellyel, és / vagy a teljesítéshez felhasználható más műhellyel, mely el van látva a vizsgálat elvégzéséhez szükséges valamennyi eszközzel, berendezéssel. Vállalkozó Tevékenysége során köteles betartani a Telephely működési rendjét és valamennyi tevékenységét az abban foglaltakra figyelemmel szervezni és végezni. A jelen Szerződés aláírásának időpontjában hatályos Telephely működési rendet a Szerződés 15. sz. melléklete tartalmazza. Megrendelő köteles a telephely működési rendjének esetleges változásairól a Vállalkozót a változás hatálybalépését legalább 30 (harminc) nappal megelőzően tájékoztatni.

Felek megállapodnak, hogy Vállalkozó nem jogosult megváltoztatni a Telephely helyszínét.

* 1. A Megrendelő biztosítja a Telephelyen a karbantartási tevékenység végzéséhez szükséges közüzemi szolgáltatásokat valamint térítés nélkül biztosítja Vállalkozó számára a Vállalkozó jelen Szerződés alapján vállalt támogatási és egyéb szolgáltatásai teljesítéséhez szükséges közüzemi szolgáltatások (víz, energia, villamos energia, távközlés, úthálózat etc.) igénybevételének lehetőségét és a közüzemi szolgáltatásokat.
  2. A Telephely speciális infrastruktúrájának létesítéséhez, üzemeltetéséhez kapcsolódóan a Vállalkozó feladata különösen, de nem kizárólag, hogy:
     1. a tevékenységével kapcsolatosan esetlegesen szükségessé váló környezetvédelmi kármentesítésről gondoskodjék.
     2. tevékenységét a Telephely működési rendje szerint végezze
     3. szükség szerint saját költségén beszerezze és megrendelő előzetes jóváhagyásával telepítse a Motorvonatok karbantartásához, javításához, üzemeltetéséhez, stb. szükséges, a jelen Szerződés 2. sz. mellékletében a Telephely berendezései között fel nem sorolt, de a Vállalkozó által szükségesnek tartott technológiai berendezéseket, felszereléseket.

Felek a félreértések elkerülése érdekében rögzítik, hogy a Vállalkozó jelen 10.3 pont szerinti kötelezettségeire az Első és Második Teljesítési szakaszra járó Díj fedezetet nyújt.

* 1. Vállalkozó a fentieken túl is köteles biztosítani a jelen Szerződés szerinti Tevékenység teljesítéséhez szükséges saját személyzetet – ide nem értve a Megrendelő által rendelkezésére bocsátott munkaerőt –, felszerelést, eszközöket, anyagokat és egyéb feltételeket.

A Vállalkozó – hacsak a jelen Szerződés kifejezetten eltérően nem rendelkezik - köteles az általa használt gépeket, berendezéseket és járműveket olyan műszaki állapotban tartani, ami biztosítja a Tevékenységek magas színvonalú elvégzése mellett a környezet- és munkavédelmi követelmények betartását is (különös tekintettel a zajterhelésre, olajfolyásra és légszennyezésre). A Vállalkozó tudomásul veszi, hogy a Megrendelő a nem megfelelő műszaki állapotú gépek, berendezések, és járművek használatát megtilthatja vagy feltételekhez kötheti.

* 1. Vállalkozó köteles a Tevékenységhez kapcsolódó valamennyi jogszabály vagy más előírás – ideértve különösen az érvényes környezetvédelmi, munkavédelmi, biztonsági és higiéniai előírásokat - betartására. Az ennek elmulasztásából származó valamennyi felelősség a Vállalkozót terheli.

Szükség esetén a Vállalkozó köteles biztosítani saját munkatársai és esetleges alvállalkozói megfelelő oktatását a hatályos jogszabályok, valamint a Megrendelő által rendelkezésre bocsátott előírások alapján. Ezen előírások be nem tartásából eredő mindennemű költség (beleértve az esetleges bírságokat is) a Vállalkozót terheli.

* 1. Vállalkozó köteles gondoskodni a gépek, egyéb eszközök, anyagok és alkatrészek stb. megfelelő tárolásáról. A Megrendelőt – felróható eljárása és/vagy felróható mulasztása hiányában – nem terheli semmilyen felelősség a gépek, egyéb eszközök, anyagok, alkatrészek és/vagy Üzemeltetési Készlet stb. esetleges sérülése, megsemmisülése vagy elveszése miatt.

Vállalkozó minden olyan veszélyes anyagot, amelyet nem eredeti csomagolásában tárol, köteles megfelelően felcímkézni.

* 1. Vállalkozó köteles Megrendelőt haladéktalanul értesíteni az általa észlelt valamennyi rendellenességről.
  2. Felek rögzítik, hogy Vállalkozó a Telephelyen köteles betartani és betartatni a hatóságok és/vagy a Megrendelő helyszíni biztonsági előírásait.

A Megrendelő – illetve a hatóságok - jelen Szerződés aláírásakor hatályos biztonsági előírásai megismerését a Vállalkozó a jelen Szerződés aláírásával megerősíti.

Vállalkozó tudomásul veszi továbbá, hogy Megrendelő, illetve a hatóságok biztonsági előírásai időről-időre változhatnak. Megrendelő kifejezetten fenntartja a jogot a biztonsági előírásai egyoldalú módosítására. Megrendelő a biztonsági előírásai változásáról, azok jóváhagyását követően 1 (egy) munkanapon belül írásban köteles Vállalkozót tájékoztatni. Vállalkozó az előírás hatálybalépését követően köteles a Megrendelő megváltozott biztonsági előírásai szerint eljárni.

Vállalkozó a hatóságok biztonsági előírásairól, illetve azok változásáról saját felelősségére maga köteles rendszeresen tájékozódni.

A jelen 10.8 pont szerinti biztonsági előírásokhoz, azok teljesítéséhez kapcsolódó valamennyi költség és kockázat a Vállalkozót terheli, azzal összefüggésben Megrendelővel szemben semmilyen igényt nem érvényesíthet.

Vállalkozó köteles tájékoztatni munkavállalóit arról, hogy adataik rögzítésre kerülhetnek a Megrendelő és/vagy a Telephelyen működő biztonsági szolgálat által, illetve, hogy róluk a Telephelyen elhelyezett biztonsági berendezésekkel videofelvétel készülhet. Vállalkozó a hatályos adatvédelmi jogszabályokban meghatározott követelményeknek megfelelő, adatkezeléshez hozzájáruló nyilatkozatot köteles beszerezni munkavállalóitól a Telephelyen történő foglalkoztatás megkezdését megelőzően.

Vállalkozó tudomásul veszi, hogy azon munkavállaló, aki a jelen 10.8 pontban foglalt rendelkezéseket nem fogadja el, illetve nem teljesíti, nem foglalkoztatható a Telephelyen.

* 1. Vállalkozó, illetve annak munkavállalói – amennyiben az szükséges – kötelesek megfelelően megtanulni a Telephely általuk használt részén esetlegesen működő riasztóberendezések használatát, és biztosítani, hogy valamely helyiség elhagyását követően az, valamint az ablakok bezárásra – és amennyiben alkalmazandó beriasztásra – kerüljön, továbbá a lámpák leoltásra kerüljenek. Az ehhez szükséges oktatást Megrendelő Vállalkozó munkavállalói számára biztosítja és dokumentálja.
  2. Vállalkozó kötelezően köteles teljesíteni a vonatkozó jogszabályokban előírt kötelezettségeit, ideértve különösen a vasúti járművek karbantartását, javítását és időszakos vizsgálatát végző műhelyekről szóló 24/2016. (VII. 18.) számú NFM rendelet – illetőleg az annak helyébe lépő bármely jogszabály – rendelkezéseit.
  3. Vállalkozó köteles haladéktalanul – erre irányuló külön felhívás nélkül – írásban tájékoztatni a Megrendelőt a Kbt. 143. § (3) bekezdése szerinti ügyletekről, illetve a Szerződés teljes időtartama alatt biztosítania kell – erre irányuló külön felhívás nélkül – a Megrendelő számára azt, hogy a Vállalkozó tulajdonosi szerkezete, illetve annak bármely változása megismerhető legyen, olyan mértékben és módon, hogy a Megrendelő az őt a mindenkor hatályos jogszabályok és a jelen Szerződés alapján megillető jogait korlátozás nélkül tudja gyakorolni. A jelen pont szerinti kötelezettségek megszegése Vállalkozó súlyos szerződésszegésének minősül.

1. **A motorvonatok mozgatása**
   1. Az Első és Második Teljesítési szakaszban a Motorvonatok vonalon történő meghibásodása esetén a szükséges segélyjárművet és a menetet a Megrendelő rendeli meg azzal, hogy az üzemképtelenséggel, meghibásodással kapcsolatos többletköltségeket és kockázatokat Vállalkozó viseli, olyan mértékben, amilyen részben a meghibásodás az érdekkörébe tartozó okból következik be. Felek a félreértések elkerülése érdekében rögzítik, hogy amennyiben a Motorvonat vonalon történő meghibásodására azt követően kerül sor, hogy a Motorvonatot a Megrendelő a Vállalkozó részére jelen Szerződés alapján Vállalkozót terhelő Tevékenység elvégzése céljára átadta, úgy az előzőek szerinti kötelezettségek teljes egészében a Vállalkozót terhelik.
   2. A Motorvonatok mozgatását a Megrendelő biztosítja az állomási technológiai rend (Állomási Végrehajtási Utasítás) szerint. A Motorvonatok karbantartás céljából történő átadás-átvétele a Harmadik és Ötödik Teljesítési szakaszban a jelen Szerződés **13. számú mellékletében** foglaltak szerint történik. A Harmadik és Ötödik Teljesítési szakaszban, amennyiben a teljes Motorvonat vizsgálati helyre szállításáról illetve a visszaszállításról a 4.2.2. pont szerint Megrendelő gondoskodik, az Átadás-átvételi hely a Vállalkozó által megjelölt vizsgálati hely. Felek a félreértések elkerülése érdekében rögzítik, hogy a Harmadik és Ötödik Teljesítési szakaszban a Felek a 4.1. pont harmadik mondata szerinti megállapodása esetén az Átadás-átvételi hely a Felek által e megállapodásukban meghatározott helyszín, ahol a teljes Motorvonat átadás-átvételére sor kerül (függetlenül attól, hogy egyes részegységek, alkatrészek szállítását a Vállalkozó vizsgálati helyére a Megrendelő végezte-e a 4.2.2. pontban rögzítettekkel összhangban, azaz e részegységek, alkatrészek Átadás-átvételi helyen elszállításra történő, Megrendelő általi átvétele, majd a szükséges munkálatok elvégzését követően a Vállalkozó vizsgálati helyén a Megrendelő részére az Átadás-átvételi helyre való visszaszállításra történő átadása nem minősül átadás-átvételnek a jelen Szerződés Vállalkozó általi teljesítése szempontjából; az kizárólag a Megrendelő jelen Szerződés szerinti szállítási feladata teljesítése érdekében történő átadásként értelmezhető).
   3. A Szerződés Harmadik és Ötödik Teljesítési szakaszában az átadás-átvétel megtörténtét követően, a Motorvonatok jelen Szerződés szerinti Tevékenységek Vállalkozó általi elvégzését követően a Megrendelő részére történő visszaadásáig a Vállalkozónak kell a Motorvonatok mozgatásával, üzemeltetésével, előkészítésével kapcsolatos tárgyi és személyi feltételeket (Motorvonat üzembe helyezése, mozgatása, a szükséges előfűtések elvégzése, etc.) saját költségére és kockázatára biztosítania, ide nem értve a 4.2.2. pont alapján a Megrendelő által a Felek 4.1. pont harmadik mondata szerinti megállapodásával összhangban elvégzendő szállítási feladatai ellátását.
2. **A Felek együttműködése**
   1. A jelen Szerződés Első és Második Teljesítési szakaszának időtartamára a Felek közös munkacsoportot/munkacsoportokat hoznak létre – a jelen Szerződés megkötését követő 30 (harminc) napon belül -, melynek tagjait a Felek jelölik ki. A Közös munkacsoport négy főből áll, a tagokat a Felek egyenlő arányban delegálják. A Közös munkacsoport az előzőekben hivatkozott határidőn belül elkészíti az Eljárási Rendet a jelen Szerződés 10. sz. mellékletében meghatározott módszerek és alapvető követelmények alapján. A Közös munkacsoport feladata a Felek napi együttműködésének szabályozása, koordinálása, a karbantartást végző megrendelői munkaerő tevékenységének havi értékelése.

Felek megállapodnak, hogy a Közös munkacsoport vitás esetekben a Közös munkacsoportot alkotó összes tag egyszerű többségével határoz, azzal, hogy amennyiben a Közös munkacsoport a vitás kérdés megvitatásának kezdeményezésétől számított 30 (Harminc) napon belül nem tud az előző feltételeknek megfelelő többségi határozatot hozni, úgy Felek a Megrendelő álláspontját fogadják el, és annak megfelelően járnak el a továbbiakban, azzal, hogy ez nem jelent jogvesztést a Vállalkozó részéről és a Vállalkozó jogosult a jelen Szerződés 25.5 pontja alapján jogai érvényesítése érdekében bíróság előtt jogvitát kezdeményezni.

A Megrendelő és a Vállalkozó kapcsolattartása során a Felek által létrehozott Közös munkacsoport a Megrendelőnél bevezetett, mindenkori hatályos minőségbiztosítási rendszert, így különösen jelenleg az ISO 9001, és az ISO 14001 minőségbiztosítási rendszereket tartozik alkalmazni.

A Felek a Közös munkacsoport által a jelen 12.1 pont második bekezdése szerint kialakított többségi állásponttal, illetve ennek hiányában a Megrendelő álláspontjával kapcsolatos jogvita jogerős lezárásáig az így kialakított, illetve kialakult felelősségi arányok szerint előlegezik a Motorvonat hibájával kapcsolatban felmerülő költségeket, kártérítéseket.

* 1. A Vállalkozó köteles a jelen Szerződés aláírását követő 30 (Harminc) napon belül a Megrendelő számára elfogadható tartalmú Karbantartási Technológiát – **16. számú melléklet** – készíteni az Eladó által készített Karbantartási Utasítás előírásaira is figyelemmel, annak érdekében, hogy a Motorvonatok optimális rendelkezésre állása biztosított legyen. Vállalkozó Megrendelő részére 30 (Harminc) napot tartozik biztosítani a Karbantartási Technológia felülvizsgálatára és véleményezésére. A Vállalkozó a Megrendelő észrevételeire köteles figyelemmel lenni, azzal, hogy a szakszerűtlen javaslatokra a Megrendelőt haladéktalanul figyelmeztetni köteles. Ennek elmulasztása esetén a Vállalkozó felel valamennyi ebből fakadó kárért.

A Vállalkozó vállalja, hogy a Karbantartási Technológiát az üzemeltetési tapasztalatok alapján a jelen Szerződés időtartama alatt folyamatosan, de legalább 24 (huszonnégy) havonta felülvizsgálja, azzal, hogy a módosításra minden esetben csak a Megrendelő előzetes írásbeli hozzájárulásával kerülhet sor.

* 1. A Vállalkozó a Karbantartási Technológia alapján időszakos (éves, havi és gördülő kétheti) Karbantartási Ütemtervet köteles készíteni az Eljárási rendben részletesen szabályozott módon. Vállalkozó a kétheti terveket az időszak megkezdését megelőző 2. (második) munkanap 14 (tizennégy) órájáig a 16. számú mellékletben rögzített formában adja meg a Megrendelő részére. A kétheti karbantartási terv módosítása a 16. számú mellékletben leírtak alapján történik. A Megrendelő a Vállalkozó által megküldött időszakos karbantartási terveket az időszak megkezdését megelőző munkanap 14 (tizennégy) órájáig véleményezi vagy igazolja vissza. Vállalkozó Megrendelő részére az éves és havi tervek esetében 5 (öt) napot tartozik biztosítani a Karbantartási Ütemterv felülvizsgálatára és véleményezésére, a Vállalkozó a Megrendelő észrevételeire köteles figyelemmel lenni, azzal, hogy a szakszerűtlen javaslatokra a Megrendelőt haladéktalanul figyelmeztetni köteles. Ennek elmulasztása esetén a Vállalkozó felel valamennyi ebből fakadó kárért.
  2. A Vállalkozó Tevékenységeit ill. támogatási szolgáltatásait (Megrendelő karbantartást végző munkaerejének felügyelete, ellenőrzése stb.) úgy köteles megszervezni, hogy a jelen Szerződésben rögzített rendelkezésre állási kötelezettségvállalás teljesüljön a jelen Szerződés elvárásainak megfelelően. A karbantartás bekérési időpontjának mindenképpen illeszkednie kell a menetrendhez. Az elkészített szerelvényfordulók révén a Megrendelő lehetőség szerint biztosítja az egyes vizsgálatok elvégzéséhez észszerűen szükséges – de legfeljebb az Eljárási rendben meghatározott időtartamú – időablakokat, azzal, hogy a félreértések elkerülése érdekében a Felek rögzítik, hogy elsődlegesen a Vállalkozó köteles a Megrendelő karbantartást végző munkaerejének tevékenységét, a jelen Szerződés szerinti saját Tevékenységeit oly módon megszervezni, hogy a jelen Szerződésben vállalt rendelkezésre állás mindenkor teljesüljön.
  3. A Vállalkozó tevékenységének optimális szervezését a Megrendelő azzal segíti elő, hogy a menetrendről, a menetrend és a szerelvényforduló változásáról, annak készítése ütemezéséről, illetve a napi üzemi eseményekről folyamatosan tájékoztatást ad a Vállalkozónak. A Szerződő felek rögzítik, hogy a napi üzemi események meghatározását illetően a fenti 12.1 pontban foglaltak szerint megállapodnak és azt az Eljárási Rendbe foglalják.
  4. A rendelkezésre állási időszak alatt keletkezett üzemkiesés okainak feltárását a Felek szakértőiből összeállított ad hoc bizottság végzi, melybe mindkét Fél 2 - 2 (két-két) szakértőt jogosult delegálni. Az ad hoc bizottság az üzemkiesésre vonatkozó előterjesztését legkésőbb a tárgyhónapot követő hó 15. (tizenötödik) napjáig köteles előterjeszteni. Az ad hoc bizottság előterjesztése alapján – vagy amennyiben az ad hoc bizottság az előző mondatban rögzített határidőn belül az előterjesztést nem terjeszti elő, annak bevárása nélkül – a Felek által a jelen Szerződés 12.1 pontja szerint létrehozott Közös munkacsoport hoz döntést, azzal, hogy a Közös munkacsoport nincs kötve az ad-hoc bizottság előterjesztéséhez.
  5. Motorvonatok karbantartásával kapcsolatban a Vállalkozó által vezetett bármilyen dokumentációba történő betekintést a Vállalkozó a Megrendelő részére előzetes egyeztetést követően – de legkésőbb a Megrendelő betekintési igényének előterjesztésétől számított 2 (kettő) munkanapon belül - köteles biztosítani, köteles továbbá a megtekintett iratokról Megrendelő kérésére másolatot adni.
  6. Felek megállapodnak, hogy az általuk a Közös munkacsoportba és/vagy az ad hoc bizottságba delegált személyekhez kapcsolódó költségeket maguk viselik. A Közös munkacsoport és/vagy az ad hoc bizottság a Felek eltérő írásbeli megállapodása hiányában Magyarországon ül össze. A Közös munkacsoport munkanyelve a magyar.

1. **A motorvonatok tárolása**
   1. Felek megállapodnak, hogy a Telephely őrzéséért és az ott lévő Motorvonatok tárolásáért és őrzéséért Megrendelő felelős.
2. **Fizetési feltételek**
   1. A Megrendelő a Vállalkozót terhelő kötelezettségek szerződésszerű teljesítése esetén a szolgáltatások ellenértékeként az alábbi fizetési kötelezettségek terhelik:
      1. Az Első Teljesítési szakaszban **……… EUR /km** + ÁFA, azaz …………….. ezrelék EUR/km + ÁFA
      2. A Második Teljesítési szakaszban **……… EUR/km** + ÁFA, azaz ………………. ezrelék EUR/km + ÁFA
      3. A Harmadik Teljesítési szakaszban az első K5 vizsgálat elvégzésének ellenértékeként **……….. EUR/Motorvonat** + ÁFA, azaz ……………… EUR/Motorvonat + ÁFA
      4. A jelen Szerződés Negyedik Teljesítési szakaszában, valamint a Szerződés teljes időtartama alatt a Megrendelő által a jelen Szerződés 7.7 pontja alapján megrendelt feladatok ellátásáért 110 EUR/mérnök emberóra + ÁFA, azaz Egyszáztíz EUR/ mérnök emberóra + ÁFA valamint 50 EUR/szakmunkás emberóra+ÁFA, azaz Ötven EUR/ szakmunkás emberóra+ÁFA
      5. Az Ötödik Teljesítési szakaszban a második K5 vizsgálat elvégzésének ellenértékeként a 14.1.3 pontban megjelölt ellenértéknek az első K5 vizsgálat valamennyi Motorvonaton történő elvégzése évét követő évtől az Eurostat által januárban közzétett (<http://ec.europa.eu/eurostat/web/euro-indicators/peeis>), a megelőző év decemberi euro zónára vonatkozó ipari éves termelői árindex alapján (PEEIs/ Y/Y Industrial producer prices/Euro Area) indexált összege.
      6. A jelen Szerződés Negyedik Teljesítési szakaszában megrendelt Anyagok, valamint a Szerződés teljes időtartama alatt a Megrendelő által a jelen Szerződés 7.7 pontja szerinti feladatok ellátásához szükséges Anyagok ellenértékeként a 11. sz. mellékletben meghatározott összeggel kerülnek értékesítésre.
   2. A 14.1.1 és 14.1.2 pontokban meghatározott Díjak elszámolása a Motorvonatok tényleges futásteljesítménye alapján történik. Felek határozott időre szóló elszámolásban állapodnak meg, az elszámolási időszak egy naptári hónap, az elszámolás napja a tárgyhónap utolsó napja. A teljesítés időpontja az Áfa tv. 58. § mindenkor hatályos szabályai szerint kerül megállapításra.

Felek a félreértések elkerülése érdekében rögzítik, hogy a Vállalkozó nem jogosult a fentiek szerinti Díjakra az alábbi futásteljesítmények után:

1. a jelen Szerződés 4.2.2. pontjában meghatározott, Megrendelő általi vizsgálati helyre történő szállítás miatti futás;
2. a futás a Vállalkozó tevékenységével összefüggésben merül fel (pl. futópróba, stb.);
3. Vállalkozó felelősségi körébe tartozó üzemképtelenség esetén a meghibásodás helyétől a javítási helyig történő futás;

Felek megállapodnak továbbá, hogy a fenti ii) és iii) esetekben a Motorvonat közlekedtetésével kapcsolatban a tárgyhónap során felmerült igazolt költségeket a Megrendelő kiszámlázza a Vállalkozó részére. Megrendelő ezen számlát a tárgyhónapot követő 20 (húsz) napon belül köteles kiállítani, és azt a Vállalkozó részére megküldeni. A Vállalkozó a Megrendelő számlájában foglalt fizetési kötelezettségének a banki átutalás útján köteles eleget tenni. A fizetési határidő a számla kiállítását követő 15. (tizenötödik) nap. A késedelmi kamat tekintetében a jelen Szerződés 14.11 pontja az irányadó.

Felek a félreértések elkerülése érdekében rögzítik, hogy a jelen 14.1.1 és 14.1.2 pontok alapján kalkulált Díjak a Vállalkozó mindazon, jelen Szerződés alapján az Első és Második Teljesítési szakaszban végzett Tevékenységére és a karbantartáshoz szükséges Anyagokra fedezetet nyújtanak, amelyre vonatkozóan a jelen Szerződés 14.1.4 és 14.1.6 pontja kifejezetten külön díjazást nem rendel.

* 1. Felek rögzítik, hogy a 14.1.3 és 14.1.5 pont szerinti ellenérték magában foglalja a Motorvonat K5 vizsgálatának elvégzéséhez szükséges valamennyi Tevékenység és Anyag ellenértékét, a Motorvonat vizsgálat helyszínére történő szállításának költségét ill. valamennyi a vizsgálat elvégzéséhez kapcsolódó költséget. Az elszámolás havonta, Motorvonatonként részletezve történik. Felek határozott időre szóló elszámolásban állapodnak meg, az elszámolási időszak egy naptári hónap, az elszámolás napja a tárgyhónap utolsó napja. A teljesítés időpontja az Áfa tv. 58. § mindenkor hatályos szabályai szerint kerül megállapításra.

* 1. Felek megállapodnak, hogy a Megrendelő jelen Szerződés 7.7 pontján alapuló megrendeléseinek a 14.1.4 pont szerinti, valamint a megrendelt Anyagoknak a 14.1.6 pont szerinti elszámolása megrendelésenként történik, míg a Negyedik Teljesítési szakaszban megrendelt feladatok 14.1.4 szerinti elszámolására vonatkozóan a Felek határozott időre szóló elszámolásban állapodnak meg, ahol az elszámolási időszak egy naptári hónap, az elszámolás napja a tárgyhónap utolsó napja. A teljesítés időpontja az Áfa tv. 58. § mindenkor hatályos szabályai szerint kerül megállapításra. A Vállalkozó utóbbi esetben a tárgyhónapra vonatkozó számlájában a tárgyhónapban ténylegesen elvégzett, a Megrendelő által átvett és Megrendelő által a tárgyhónap során a jelen Szerződés rendelkezéseivel összhangban ténylegesen leigazolt feladatok ellenértékét jogosult leszámlázni a Megrendelő felé.

Felek a félreértések elkerülése érdekében rögzítik, hogy – hacsak a Felek eltérően előzetesen írásban meg nem állapodtak – a Vállalkozó a jelen Szerződés 7.7 pontján alapuló megrendelések alapján – ideértve a 7.7. pont szerinti feladatok ellátásához szükséges Anyagokra vonatkozó megrendelést is - kizárólag akkor jogosult számla kibocsátására, ha a megrendelést a Vállalkozó maradéktalanul teljesítette, a megrendeléshez kapcsolódó hatósági engedélyt, harmadik személy hozzájárulását, amennyiben alkalmazandó, a Megrendelő részére átadta és a Megrendelő a javítást átvette továbbá a vonatkozó teljesítésigazolást az egyedi megrendelés tekintetében a Megrendelő a jelen Szerződés 14.5.3 pontjában foglaltak szerint kiadta. A kiállított számlán feltüntetett teljesítési időpont meg kell, hogy egyezzen a teljesítésigazolásban feltüntetett teljesítési időponttal

Felek rögzítik, hogy a Negyedik Teljesítési szakaszban Megrendelő egyszerre legalább **300 EUR + ÁFA** értékű Anyagot jogosult a 11. sz. melléklet szerint megrendelni (minimális rendelési kötelezettség). A 11. sz. melléklet szerinti leszállítási határidő több, különböző Anyag egyidejű megrendelése esetén a megrendelésben szereplő, leghosszabb szállítási határidejű Anyagéval egyezik meg.

* 1. Felek a Vállalkozó teljesítésének Megrendelő általi leigazolásában az alábbiak szerint állapodnak meg:
     1. Felek megállapodnak, hogy a tárgyhónapra esedékes, 14.1.1 és 14.1.2 szerinti Díjakra vonatkozó elszámolás alapját képező havi tényleges futásteljesítményekről – a 14.2 pont rendelkezéseire is figyelemmel -, a tárgyhónapot követő hónap 5. (ötödik) napjáig a Felek szakértőiből összeállított ad-hoc bizottság köteles tájékoztatni a Közös munkacsoportot az Eljárási rendben szabályozott módon.

Megrendelő az ad-hoc bizottság tájékoztatása alapján 5 (öt) napon belül állítja ki a tárgyhavi Díj Vállalkozó általi számlázásának alapját képező Teljesítésigazolást.

A Teljesítésigazolás előírt formátumát jelen Szerződés **10. sz. melléklet**ét képező Eljárási rend tartalmazza.

* + 1. Megrendelő a 14.1.3 és 14.1.5 szerinti Díj elszámolásához szükséges teljesítésigazolást estileg, Motorvonatonként, az adott motorvonat vizsgálatának elvégzését és a Motorvonat átadás-átvételi eljárásának lezárását követő 5 (öt) napon belül állítja ki és adja át Vállalkozó részére.
    2. A Megrendelő a jelen Szerződés 7.7 pontján alapuló egyes megrendelések Vállalkozó általi teljesítésére vonatkozó teljesítésigazolást –– az adott feladat Megrendelő általi átvételét követő 5 (öt) napon belül köteles kiadni Vállalkozó részére. A Negyedik Teljesítési szakaszban a Vállalkozó által az adott hónapban a Megrendelő megrendelése alapján elvégzett feladatokról a Vállalkozó a tárgyhót követő második munkanapig kimutatást ad át a Megrendelő számára. Megrendelő a kimutatás alapján 3 (három) munkanapon belül ellenőrzi, hogy a kimutatásban szereplő emberórák és Díjak megegyeznek-e a tárgyhónapban teljesített feladatokhoz kapcsolódó, 5.3-5.5 pontokban rögzített megrendelésekben foglaltakkal és a kimutatás megfelelősége esetén ezen határidőn belül kiadja Vállalkozó számára a tárgyhónapra vonatkozó Teljesítésigazolást.

A Teljesítésigazolás előírt formátumát jelen Szerződés **10. sz. melléklet**ét képező Eljárási rend tartalmazza.

* + 1. Felek rögzítik, hogy a 14.1.6 pont alapján a Negyedik Teljesítési szakaszban ill. a nem a Vállalkozó által végzendő javítási feladatokhoz leszállított Anyagok tekintetében külön teljesítésigazolás kiadására nem kerül sor, a teljesítést az Anyagok átvételéről kiállított bizonylat – a kifizetések vonatkozásában ez teljesítésigazolásnak minősül – igazolja, míg a 7.7 pont szerinti feladatok ellátásához szükséges Anyagokra vonatkozóan az egyes, 7.7 pont szerinti megrendelések Vállalkozó általi teljesítésére vonatkozó teljesítésigazolás kerül kiadásra.

Felek rögzítik, hogy a Megrendelő képviseletében teljesítésigazolás kiállítására a Vállalkozó felé joghatályosan kizárólag a Megrendelő vagy az általa a Vállalkozó felé előzetesen írásban megjelölt személy(ek) jogosult(ak).

* 1. A Vállalkozó által a jelen Szerződés alapján kiállítandó számlák megküldésének a címe:

MÁV-START Zrt. 1087 Budapest, Könyves Kálmán krt. 54-60.

* 1. Felek megállapodnak, hogy Vállalkozó kizárólag a Megrendelő által a 14.5.1-14.5.4 pontok szerint leigazolt teljesítést jogosult leszámlázni a Megrendelő felé azzal, hogy ez a teljesítés igazolása során el nem ismert (vitatott) Díjak tekintetében nem jelent joglemondást a részéről, és amennyiben a Megrendelő adott Teljesítésigazolásában foglaltakat vitatja, úgy jogosult a Közös munkacsoport állásfoglalását kérni.

Felek a félreértések elkerülése érdekében rögzítik, hogy amennyiben a Felek közötti jogvita során bebizonyosodik, hogy Megrendelő jogszerűtlenül nem igazolta le a Vállalkozó teljesítése valamely részét, úgy Vállalkozó az érintett rész tekintetében számlahelyesbítésre jogosult.

* 1. A Vállalkozó Teljesítésigazolás (a 14.1.6 pont alapján a Negyedik Teljesítési szakaszban leszállított Anyag vonatkozásában az átadás-átvételi bizonylat) Megrendelő általi kiállítását követően haladéktalanul – de legkésőbb a Teljesítésigazolás (bizonylat) kézhezvételét követő 2 (kettő) munkanapon belül köteles számlát kiállítani a Megrendelő felé és azt ugyanezen határidőn belül a Megrendelő részére eljuttatni.
  2. A megfelelő tartalommal kiállított számla ellenértéke a számla Megrendelő általi kézhezvételétől számított 30 (harminc) napos fizetési esedékességgel, a Ptk. 6:130. §-a (1)-(2) bekezdése alapján, átutalással kerül kiegyenlítésre a Vállalkozó számlájában megjelölt bankszámlára.

Megrendelőnek jogában áll a benyújtott számlákat felülvizsgálni. Ha a Megrendelő részéről kifogás merül fel a benyújtott számlákkal összefüggésben, úgy Megrendelő köteles a kifogásolt számlákat azok kézhezvételétől számított 10 (tíz) munkanapon belül visszajuttatni a Vállalkozóhoz, azzal, hogy ezen határidő elmulasztása nem eredményez jogvesztést a Megrendelő oldalán. Ebben az esetben a fizetési határidőt a korrigált számlák Megrendelő általi kézhezvételétől kell számítani.

Vállalkozó a számláját a hatályos jogszabályokban foglaltaknak megfelelően köteles kiállítani.

Vállalkozó a számlán köteles feltüntetni:

* + - a „számla” elnevezést;
    - a tevékenység leírását és annak TEÁOR számát;
    - Vállalkozó bankszámlaszámát és számlavezető bankjának nevét;
    - Vállalkozó adószámát;
    - a jelen Szerződés nyilvántartási számát; (…………./2017/START)
    - mindazon adatokat, tartalmi és formai elemeket, melyeknek feltüntetése a számla kiállításakor hatályos jogszabályok alapján szükséges.

Vállalkozó a számlájához köteles mellékelni a részére kiadásra került teljesítésigazolás(ok) egy másolati példányát.

* 1. A fizetési kötelezettség azon a napon minősül Megrendelő által teljesítettnek, amikor a Megrendelő bankszámláját számlavezető pénzintézete a számla összegével megterheli. Felek a félreértések elkerülése érdekében rögzítik, hogy a jelen 14.10 pontban foglaltak nem korlátozzák a Megrendelőt abban, hogy Vállalkozó felé fennálló fizetési kötelezettsége vonatkozásában az irányadó jogszabályokkal összhangban beszámítással éljen.
  2. A Felek megállapodnak, hogy késedelmes fizetés esetén Vállalkozó a fizetési esedékességet követő naptól a pénzügyi teljesítés napjáig a késedelemmel érintett naptári félév első napján irányadó Európai Központi Bank EUR alapkamata 8 százalékponttal növelt összegének megfelelő mértékű késedelmi kamat felszámítására jogosult a Ptk.-ban meghatározott feltételekkel.

Amennyiben a Vállalkozó által kiállított számla a hatályos jogszabályoknak, illetőleg a jelen Szerződés előírásainak nem felel meg, vagy a fizetés jelen Szerződésben meghatározott egyéb előfeltételei nem teljesülnek, a Megrendelő jogosult a számlát visszautasítani és a hiányok pótlására írásban felszólítani a Vállalkozót. Ebben az esetben a fizetési határidő a megfelelő számla kézhezvétele napján kezdődik.

Felek rögzítik, hogy a fentiek szerinti esetekben az érintett összeg megfizetése kapcsán a kifizetés előfeltételeinek maradéktalan teljesülésétől számítandó a vonatkozó fizetési határidő.

* 1. A Megrendelővel szembeni bármilyen jog átruházása, követelés engedményezése (ideértve annak faktorálását is), illetve Megrendelővel szembeni bármilyen követelésen zálogjog alapítása csak a Megrendelő előzetes írásos jóváhagyásával lehetséges. A Megrendelő írásos jóváhagyása nélküli engedményezéssel, zálogjog alapítással Vállalkozó szerződésszegést követ el a Megrendelővel szemben, melynek alapján Vállalkozót kártérítési felelősség terheli.
  2. Hacsak a jelen Szerződés kifejezetten eltérően nem rendelkezik, a Vállalkozó a jelen Szerződésben rögzített Díjakon túl semmilyen egyéb díjazásra nem tarthat igényt, így különösen a Vállalkozó – hacsak a jelen Szerződés kifejezetten eltérően nem rendelkezik - nem jogosult a jelen Szerződés teljesítésével összefüggésben felmerült költségei és/vagy készkiadásai megtérítésére.

A Díjakat a Felek fix díjként határozták meg úgy, hogy annak korrekciójára a jelen Szerződésben ill. mellékleteiben külön nevesített eseteken kívül semmilyen jogcímen – ideértve különösen az indexálás, a pót- és/vagy többletmunka jogcímét – nincs lehetőség.

* 1. Felek megállapodnak, hogy a 14.1.2, valamint a 14.1.6 pontokban rögzített Díjak a szerződéskötéstől számított 2 (két) évig fix díjak. Az ezt követő időszakokra a díjváltozás meghatározása az Eurostat által januárban közzétett (<http://ec.europa.eu/eurostat/web/euro-indicators/peeis>), a megelőző év decemberi euro zónára vonatkozó ipari éves termelői árindex alapján történik (PEEIs/ Y/Y Industrial producer prices/Euro Area), legelőször az előzőek szerinti 2 (kettő) éves időtartam lejártával, majd azt követően minden januárban, a Szerződés megszűnéséig.

Felek megállapodnak, hogy Vállalkozó először az előzőek szerinti 2 (kettő) éves időtartam lejártának hónapja, majd ezt követően az árindex közzétételének hónapja, mint tárgyhónap vonatkozásában kiállított számlájában jogosult először a ráta alapulvételével módosított Vállalkozói díj számlázására. (A 2 (kettő) éves időtartam lejártának hónapja vonatkozásában az elszámolás a „régi” és az indexált díjon törthónapra vonatkozó elszámolással történhet.)

Felek a félreértések elkerülése érdekében rögzítik, hogy Vállalkozó nem jogosult az árindex közzétételét megelőző hónap(ok) vonatkozásában díjváltozás utólagos számlázására.

Felek rögzítik, hogy a 18.4. pontban, valamint a 7. számú mellékletben rögzített kötbérek a szerződéskötéstől számított 2 (két) évig fix kötbérek. Az ezt követő időszakokra a kötbérmérték változásának meghatározása az Eurostat által januárban közzétett (<http://ec.europa.eu/eurostat/web/euro-indicators/peeis>), a megelőző év decemberi euro zónára vonatkozó ipari éves termelői árindex alapján történik (PEEIs/ Y/Y Industrial producer prices/Euro Area), legelőször az előzőek szerinti 2 (kettő) éves időtartam lejártával, majd azt követően minden januárban, a Szerződés megszűnéséig. Az indexált kötbérmértékek alkalmazása a 2 (kettő) éves időtartam lejártának napjától, illetőleg az Eurostat általi közzététel napjától történik.

Felek rögzítik, hogy a díjak és a kötbérek negatív indexek esetén kötelezően csökkentendők egyebekben a fenti szabályok betartása mellett.

* 1. Megrendelő tájékoztatja a Vállalkozót, hogy a jelen Szerződéssel kapcsolatos kifizetések a 2003. évi XCII. törvény (Art.) 36/A. §-ának hatálya alá esnek.
  2. Vállalkozó nem jogosult megfizetni, illetve elszámolni a jelen szerződés teljesítésével összefüggésben olyan költségeket, melyek a Kbt. 62. § (1) bekezdés k) pont ka)-kb) alpontja szerinti feltételeknek megfelelő társaság tekintetében merülnek fel, és melyek alkalmasak a Vállalkozó adóköteles jövedelmének csökkentésére.

1. **A környezet védelme** 
   1. A Megrendelő munkaereje által végzett karbantartási, javítási és jelen Szerződés szerinti egyéb munkák során keletkező hulladék, szennyezés, környezetszennyező anyagok eltávolítását és ártalmatlanítását, valamint a Vállalkozó Tevékenysége során keletkezett, illetve okozott környezeti károk megszüntetését és helyreállítását Megrendelő végzi.
   2. A Vállalkozó köteles az általa a Megrendelő területére – ideértve a megrendelő által biztosított Telephelyet is – bevinni szándékozott veszélyes anyagokról a Megrendelőt előzetesen írásban tájékoztatni (különös tekintettel a jogszabály által tiltott és korlátozott anyagokra, valamint azokra, amelyek a Vállalkozó tevékenysége során hulladékká válnak, a levegőbe távoznak vagy a szennyvízbe kerülnek). A Vállalkozó tudomásul veszi, hogy a Megrendelő egyes veszélyes anyagok Megrendelő területére történő bevitelét és/vagy felhasználását korlátozhatja, megtilthatja vagy feltételekhez kötheti.
   3. A Vállalkozó köteles a Megrendelőt minden olyan tevékenységéről előzetesen tájékoztatni, amely a Megrendelő csatornahálózatába történő szennyvízkibocsátással vagy légszennyező anyagok kibocsátásával jár vagy járhat. A Vállalkozó tudomásul veszi, hogy a Megrendelő az ilyen tevékenységeket korlátozhatja, megtilthatja vagy feltételekhez kötheti. A Vállalkozó nem végezhet a Megrendelő területén olyan tevékenységet, amely talaj- vagy talajvíz-szennyezést okoz.
   4. A Megrendelő a Vállalkozó kérésére a Vállalkozó költségén – külön megállapodás alapján – a legjobb szándékok elve alapján közreműködik a Vállalkozó ezen 15.2 – 15.3 pont szerinti tevékenységében.
2. **Kötbér és kártérítés**
   1. Szerződő Felek megállapodnak, hogy abban az esetben, ha a Motorvonatok rendelkezésre állása a Második Teljesítési szakaszban a 3. számú mellékletben meghatározott mértéket nem éri el, úgy a Vállalkozó kötbért tartozik fizetni a Megrendelő részére. A rendelkezésre állás mérésére és annak számítására vonatkozó részletes rendelkezéseket a jelen Szerződés 7. A rendelkezésre állás c. fejezete és a jelen Szerződés 3. sz. melléklete tartalmazza.
   2. Szerződő Felek megállapodnak, hogy a jelen Szerződésben meghatározott **94 %**-os Havi rendelkezésre állási értéktől való elmaradás miatti kötbér mértéke havonta:

A havi futásteljesítmény alapján számított tárgyhavi bruttó Díj …………..[[1]](#footnote-2) %-a **94 %-**os Havi rendelkezésre állási értéktől való minden megkezdett 0,1%-os elmaradás esetén

Ha a napi rendelkezésre állás nem teljesül valamelyik mért időszakban, akkor az alábbi kötbéreket kell alkalmazni:

A rendelkezésre álló Motorvonatok elvárt mennyisége jelen Szerződés 3. sz. mellékletében került meghatározásra. Amennyiben a Vállalkozó a mellékletben meghatározott értéktől - bármely olyan ok miatt, amelyért jelen Szerződés alapján felelősséggel tartozik - elmarad, úgy abban az esetben az alábbi km-re eső karbantartási díjjal megegyező kötbéreket tartozik fizetni a **3. sz. melléklet**ben meghatározott mérési időszakonként:

Ha az elmaradás az elvárt értékhez képest:

1 jármű, a kötbér 300km

2 jármű, a kötbér 1.000km

3 jármű, a kötbér 2.200km

4 jármű, a kötbér 4.000km

5 jármű, a kötbér 6.600km

6 jármű, a kötbér 10.200km

7 jármű, a kötbér 15.000km

legalább 8 jármű, a kötbér 21.200km

futásteljesítményre eső bruttó Díj összege.

* 1. Szerződő Felek megállapodnak abban, hogy a rendelkezésre álló motorvonatok **6. számú mellékletben** meghatározottak szerinti komfort színvonalának el nem érése (nem, vagy nem szerződésszerű teljesítés) esetén a Vállalkozó az Első és Második Teljesítési szakaszban a **7. számú mellékletben** meghatározott szabályok szerint tartozik kötbért fizetni hibás teljesítés miatt a Megrendelőnek.
  2. Szerződő felek megállapodnak, hogy a Motorvonatokra vonatkozó jelen Szerződésben 7.11 pontjában meghatározott - megbízhatósági elvárás nem teljesülése esetén a Megrendelő az alábbi mértékű kötbérre jogosult:

A Közös munkacsoport által értékelt, az értékelés alapján a Vállalkozó felelősségi körébe tartozó minden megkezdett 10.000 km szolgálatképtelenség-mentes futásteljesítmény csökkenés az adott évre vonatkozó összes futásteljesítmény alapján számított bruttó Díj 1/12-ed részének 0,2%-a.

* 1. Felek megállapodnak továbbá, hogy a Vállalkozó teljes körű kártérítési felelősséggel tartozik a Megrendelőt Vállalkozó szerződésszegésével összefüggésben vagy abból eredően ért valamennyi kárért a jelen Szerződésben meghatározott mértékig, beleértve egyebek mellett a közvetett, következményes károkat – így különösen, de nem kizárólag a helyettesítés többletköltségeit - is. Szerződő felek kifejezetten rögzítik, hogy a Vállalkozó által jelen Szerződés alapján nyújtott szolgáltatások hibás teljesítésére visszavezethető okból a Megrendelő által végzett vasúti személyszállítási szolgáltatási minőségcsökkenéssel összefüggésben a más személynél felmerülő és Megrendelőre áthárított – és/vagy Megrendelőnél közvetlenül felmerült – károkat is köteles a Vállalkozó Megrendelő részére megtéríteni.
  2. A súlyos gondatlanság és / vagy szándékosság esetét kivéve a Vállalkozó felelősségét a Szerződés teljes időtartamára a Felek 3.200.000.000,- Ft (Hárommilliárd-kétszázmillió forint) összegben korlátozzák.

Nem érvényesül a felelősségkorlátozásra vonatkozó rendelkezés, ha a Ptk. 6:152. § -ában foglalt feltételek bekövetkeznek.

Megrendelő közvetlen kárának minősül alapvetően a vasúti személyszállítási szolgáltatás támogatásához Vállalkozó által jelen Szerződés alapján nyújtott tevékenység nem vagy nem megfelelő teljesítéséből eredő, illetve azzal összefüggő, a Megrendelőt terhelő mindennemű költség, kár, egyéb fizetési kötelezettség, elmaradt előny tekintet nélkül a jogosult személyére.

Felek kifejezetten rögzítik továbbá, hogy amennyiben a Vállalkozó szolgáltatására visszavezethetően a Megrendelő és/vagy más személy és a közlekedésért felelős minisztérium között létrejött és/vagy létrejövő Közszolgáltatási Szerződés – beleértve azok esetleges módosításait is – alapján Megrendelő és/vagy más személy bármilyen kötbér-, kártérítés fizetésére válik kötelezetté vagy más hasonló joghátrányt szenved el – ideértve azt az esetet is, ha valamely előnytől elesik – és ezt a Megrendelőre áthárítja, vagy ezek bármelyikét a Megrendelő maga szenvedi el, úgy a Vállalkozó köteles haladéktalanul megtéríteni a Megrendelő valamennyi kárát és/vagy teljes körűen kártalanítani a Megrendelőt.

Szerződő felek kifejezetten rögzítik azt is, hogy abban az esetben, ha a Megrendelő által végzett vasúti személyszállítási tevékenység végzése során bekövetkezett vasúti baleset tárgyában a felelősség a Vállalkozót terheli, a Vállalkozó köteles a vasúti balesettel összefüggésben a Megrendelőt terhelő, az utasok és a harmadik személyek felé fennálló kártérítési kötelezettség tekintetében a polgári jog szabályai szerint helytállni.

16.6 Amennyiben a jelen Szerződés a Vállalkozó szerződésszegése miatt idő előtt megszűnik, úgy Vállalkozó egyszeri meghiúsulási kötbért köteles fizetni Megrendelő részére az alábbiak szerint:

16.6.1 Amennyiben a megszűnésre a Szerződés Első Teljesítési szakaszában kerül sor, úgy Vállalkozó 3.500.000, EUR, azaz Hárommillió-ötszázezer euró összegű meghiúsulási kötbért köteles fizetni.

16.6.2 Amennyiben a megszűnésre a Szerződés Második Teljesítési szakaszában kerül sor, úgy Vállalkozó 3.000.000, EUR, azaz Hárommillió euró összegű meghiúsulási kötbért köteles fizetni. Felek rögzítik, hogy jelen pont alkalmazásában a Második szakaszban szűnik meg a Szerződés, ha a megszűnés időpontjában legalább egy Motorvonat karbantartása a Második Teljesítési szakaszba lépett.

16.6.3 Amennyiben a megszűnésre a Szerződés Harmadik vagy Ötödik Teljesítési szakaszában kerül sor, úgy Vállalkozó 2.000.000, EUR, azaz Kettőmillió euró összegű meghiúsulási kötbért köteles fizetni. Felek rögzítik, hogy jelen pont alkalmazásában a Harmadik szakaszban szűnik meg a Szerződés, ha a megszűnés időpontjában legalább egy Motorvonat karbantartása a Harmadik Teljesítési szakaszba lépett illetőleg az Ötödik szakaszban szűnik meg a Szerződés, ha a megszűnés időpontjában Megrendelő a 17.5.4 pont szerinti megerősítő nyilatkozatát már megtette.

16.7. A Megrendelő kötbérigényéről a számvitelről szóló 2000. évi C. törvény szerinti bizonylatot (kötbért terhelő levelet) állít ki és küld meg a Vállalkozónak. A Megrendelőnek jogában áll kötbérigényét – a vonatkozó jogszabályi feltételek teljesülése esetén – a Vállalkozónak jelen Szerződés alapján fizetendő díjazás összegébe beszámítani, nem teljesítés esetén pedig a Vállalkozó díjra nem jogosult.

16.8 Felek rögzítik, hogy a jelen Szerződésben biztosított jogorvoslatok kumulatívak és akár külön-külön, akár más jogorvoslatokkal együtt is alkalmazhatóak a jogorvoslatra jogosult Fél kizárólagos választása szerint.

16.9 Felek rögzítik, hogy Vállalkozó jelen fejezetben és a Szerződés egyéb pontjaiban rögzített felelőssége kiterjed az általa végzett Tevékenységekre valamint az általa felügyelt és ellenőrzött, a motorvonatok karbantartását végző megrendelői munkaerő karbantartási tevékenységére is, Vállalkozó a felelősség és annak jogkövetkezményei alól nem mentesülhet arra hivatkozással, hogy az adott Tevékenységet az általa felügyelt és ellenőrzött, a motorvonatok karbantartását ellátó megrendelői munkaerő végezte.

1. **A Szerződés időtartama**
   1. A jelen Szerződés az aláírás napján lép hatályba. A jelen Szerződésből eredő kötelezettségek Vállalkozót a Szerződés hatályba lépését követő 30. naptól terhelik és díjazásra is ezen időponttól kezdődően jogosult. (Vállalkozó a jelen Szerződés hatálybalépésétől számított első 29 (huszonkilenc) napban köteles a jelen Szerződés szerinti feladatai teljesítésére a jelen Szerződésben foglaltakkal összhangban felkészülni.) Jelen Szerződés **2034. december 31-ig** határozott időtartamra jött létre, azzal, hogy az egyes Teljesítési szakaszok időtartama az alábbiak szerint alakul:
      1. Az Első Teljesítési szakasz Motorvonatonként a Szerződés hatályba lépésétől az adott Motorvonat tekintetében felvett, eladói jótállást lezáró jegyzőkönyv kiállításáig tart. Megrendelő a jótállást lezáró jegyzőkönyv kiállítását követő 2 (kettő) munkanapon belül köteles ennek tényéről Vállalkozót tájékoztatni.
      2. A Második Teljesítési szakasz Motorvonatonként az adott Motorvonat eladói jótállását lezáró jegyzőkönyv kiállításától a Motorvonat első K5 vizsgálat elvégzése céljából a Vállalkozó részére történő átadásáig tart.
      3. A Harmadik Teljesítési szakasz az első K5 vizsgálat elvégzésének időtartama, de Motorvonatonként legfeljebb 15 (tizenöt) munkanap. Az egyes Motorvonatok első K5 vizsgálat céljára történő átadásának időpontját – a Vállalkozóval történő előzetes egyeztetést követően – Megrendelő jogosult meghatározni a 12. sz. mellékletben rögzített keretek között.
      4. A Negyedik Teljesítési szakasz az egyes Motorvonatok első K5 vizsgálat elvégzését követő megrendelői átvételének időpontjától a jelen Szerződés hatályba lépésének napjától számított 15 (tizenöt) év elteltéig tart.
      5. Az Ötödik Teljesítési szakasz a második K5 vizsgálat elvégzésének időtartama, de Motorvonatonként legfeljebb 15 (tizenöt) munkanap. Az egyes Motorvonatok második K5 vizsgálat céljára történő átadásának időpontját – a Vállalkozóval történő előzetes egyeztetést követően – Megrendelő jogosult meghatározni a 12. sz. mellékletben rögzített keretek között.
   2. A Megrendelő a jelen szerződést felmondhatja, vagy – a Ptk-ban foglaltak szerint – a szerződéstől elállhat a Kbt. 143. § (1) bekezdésében rögzített esetekben.
   3. A Megrendelő a Kbt. 143. § (2) bekezdése alapján köteles a jelen szerződést felmondani, vagy – a Ptk-ban foglaltak szerint – attól elállni, ha a jelen szerződés megkötését követően jut tudomására, hogy a Vállalkozó tekintetében a jelen szerződés megkötését megelőző közbeszerzési eljárás során kizáró ok állt fenn, és ezért ki kellett volna zárni a közbeszerzési eljárásból.
   4. Vállalkozót megilleti a jelen Szerződés rendkívüli felmondásának joga, ha annak Ptk.-ban meghatározott feltételei fennállnak, azzal, hogy Vállalkozó mindenkor köteles a jóhiszemű joggyakorlás követelményére figyelemmel eljárni.

Vállalkozó különösen az alábbi esetekben jogosult a Szerződés rendkívüli felmondással történő megszüntetésére:

* + 1. Megrendelő a Vállalkozó számára szándékosan és/vagy súlyosan felróható módon jelentős kárt okoz; vagy
    2. Megrendelő lényeges szerződéses kötelezettségeit nem vagy késedelmesen teljesíti és azokat észszerű, de legalább 10 (tíz) munkanapos írásbeli határidő tűzése mellett ismételten elmulasztja; vagy
    3. Megrendelő csődbe megy, vagy másképpen fizetésképtelenné válik, vagy végelszámolását határozza el és a felmondás a vonatkozó jogszabályi rendelkezések alapján lehetséges. A jelen alpont rendelkezései szerint Megrendelő csődbe jutottnak minősül, ha csődeljárás lefolytatását maga kezdeményezi, illetve fizetésképtelennek minősül, vagy ha fizetésképtelenségét bíróság mondja ki, függetlenül a bírósági határozat jogerejétől. Megrendelő köteles haladéktalanul tájékoztatni Vállalkozót amennyiben a jelen alpontban foglalt feltétel bekövetkezik.
  1. Felek a félreértések elkerülése érdekében rögzítik, hogy a jelen Szerződés rendkívüli felmondását lehetővé tevő szerződésszegések a teljes Szerződés rendkívüli felmondására adnak alapot. A felmondási idő rendkívüli felmondás esetén 30 (harminc) nap. Megrendelő rendkívüli felmondása esetén a felmondási időtől eltekinthet vagy jogosult azt rövidebb időtartamban meghatározni.
  2. Felek megállapodnak, hogy a Szerződés – ellenkező írásbeli megállapodás hiányában - automatikusan megszűnik továbbá – adott esetben az érintett Motorvonat(ok) tekintetében - amennyiben
     1. a Megrendelő eláll az Adásvételi Szerződéstől a Motorvonat(ok) tekintetében, a Megrendelő által az Eladónak küldött elállást tartalmazó levélben megjelölt időpontban; vagy
     2. a Nemzeti Fejlesztési Minisztérium a Motorvonat(ok) típusengedélyét visszavonja, a Nemzeti Fejlesztési Minisztérium határozata jogerőre emelkedésének napján; vagy
     3. a Motorvonat(ok) közlekedtetését a Nemzeti Fejlesztési Minisztérium egyéb határozatával nem engedélyezi és/vagy megtiltja a Nemzeti Fejlesztési Minisztérium határozata jogerőre emelkedésének napján.
     4. valamely Motorvonat eléri a 2.250.000 km (kettőmillió-kettőszázötvenezer kilométer) futásteljesítményt és ezen tény bekövetkeztét követő 10 (tíz) napon belül Megrendelő - Vállalkozónak címzett írásbeli nyilatkozatával - nem erősíti meg a második K5 vizsgálat Vállalkozó általi, jelen Szerződés keretében történő elvégzésére vonatkozó igényét.

Felek megállapodnak, hogy a jelen Szerződés jelen 17.7 pont szerinti megszűnése esetén Vállalkozó semmilyen igényt nem érvényesíthet a Megrendelővel szemben a Szerződés teljes vagy részleges megszűnésével kapcsolatban.

* 1. Megrendelő jogosult és egyben köteles a Szerződést felmondani - ha szükséges olyan határidővel, amely lehetővé teszi, hogy a Szerződéssel érintett feladata ellátásáról gondoskodni tudjon – ha
  + a Vállalkozóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pontjában meghatározott valamely feltétel..
  + a Vállalkozó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pontjában meghatározott valamely feltétel.
  1. Megrendelő jogosult a jelen Szerződést írásban, a Vállalkozó részére megküldött értesítésben, indoklás nélkül, rendes felmondással, 180 (száznyolcvan) naptári napos felmondási idővel bármikor felmondani. Felek rögzítik, hogy Megrendelő ezen felmondási jogát nem jogosult gyakorolni ………….-től *[a szerződéses tárgyalások során határozandó meg]* vagy attól a naptól kezdve, amikor az első motorvonat eléri a 800 000 km (nyolcszázezer kilométer) futásteljesítményt (amelyik előbb bekövetkezik) az utolsó Motorvonat első K5 vizsgálatának elvégzéséig. Vállalkozó a jelen Szerződés rendes felmondással történő megszüntetésére nem jogosult.
  2. Elháríthatatlan ok bekövetkezése esetén az érintett Fél köteles a másik Felet írásban értesíteni arról, hogy teljesítését Elháríthatatlan ok akadályozza. Amennyiben az Elháríthatatlan ok legalább 90 (kilencven) napon keresztül folyamatosan fennáll, úgy ezt követően az elháríthatatlan ok fennállása alatt a Felek bármelyike jogosult a jelen Szerződés írásbeli felmondására.
  3. A Vállalkozó a Szerződés megszűnésekor – amennyiben a megszűnésre az Első vagy Második Teljesítési szakaszban kerül sor - köteles a Motorvonatokat a Karbantartási ciklusrendben rögzített feladatokat ellátva, annak megfelelő állapotban átadni a Megrendelőnek.
  4. Szerződő Felek rögzítik, hogy a jelen Szerződés esetleges megszűnése nem érinti a Vállalkozó jelen Szerződés 18. fejezetében részletezett jótállási kötelezettségét.

1. **Jótállás** 
   1. Szerződő Felek rögzítik, hogy a Vállalkozó a jelen Szerződés Harmadik és Ötödik Teljesítési szakaszában és a jelen Szerződés 7.7 pontja alapján végzett Tevékenységekre 12 (tizenkettő) hónap jótállást vállal, beleértve a Tevékenység keretében felhasznált Anyagokat is. Egyebekben Vállalkozó a jelen Szerződés Negyedik Teljesítési szakaszában megrendelés alapján leszállított Anyagokra azok beépítésétől számított 12 (tizenkettő) hónap, de legfeljebb a szállítástól számított 18 (tizennyolc) hónap jótállást vállal azzal, hogy azon Anyagok tekintetében, melyekre a beszállító (gyártó) hosszabb idejű jótállást vállal, ezen hosszabb jótállás érvényes.

Felek megállapodnak abban, hogy a jelen Szerződés időtartamának lejártát megelőző megszűnése esetén Vállalkozó a megszűnés időpontjáig a jelen Szerződés keretében végzett valamennyi Tevékenységre 12 (tizenkettő) hónap jótállást vállal, beleértve a Tevékenységei keretében felhasznált Anyagokat is.

* 1. A jótállási kötelezettség alá eső hibákat a Megrendelő a tudomásszerzést követő 5 (öt) napon belül köteles a Vállalkozóval fax útján, vagy elektronikus úton közölni, azzal, hogy ezen határidő elmulasztása nem jelent jogvesztést a Megrendelő részéről.
  2. A Vállalkozó megbízottja az értesítés vétele után 3 (három) munkanapon belül köteles a helyszínen megjelenni és Megrendelővel közös vizsgálatot tartani. A vizsgálat eredményét közösen felvett és aláírt jegyzőkönyvben kell rögzíteni. Ha a Vállalkozó megbízottja az előírt határidőben nem jelenik meg, akkor a jegyzőkönyvet a Megrendelő készíti el, és annak egy példányát három munkanapon belül megküldi a Vállalkozónak. Ez esetben a Vállalkozó a jegyzőkönyvben foglaltakat nem vitathatja.
  3. A Vállalkozó a Megrendelő által bejelentett hibát a Megrendelő 18.2 pont szerinti értesítésének kézhezvételét követő 5 (öt) napon belül köteles kijavítani, azzal, hogy ezen hibajavítási határidő nem mentesíti a Vállalkozót a jelen Szerződésben vállalt rendelkezésre állási kötelezettség alól; amennyiben ezen javítási kötelezettsége teljesítésével Vállalkozó az előző határidőt elmulasztja, úgy a késedelem minden napjára 13.000 EUR, azaz tizenháromezer euró összeget köteles kötbérként megfizetni a Megrendelő részére. Amennyiben a Vállalkozó késedelme meghaladja az 5 (öt) napot, úgy a Megrendelő jogosult a hiba kijavítására Vállalkozó költségére mást megbízni.
  4. Jótállási hiba esetén a jótállási határidő meghosszabbodik a hiba közlésétől kezdődően azzal az idővel, amely alatt a Megrendelő a Motorvonatot a hiba miatt rendeltetésszerűen nem használhatja. A jótállás keretében cserélt fődarabokra és/vagy az egyedi azonosítóval rendelkező alkatrészekre, tartozékokra a jótállási idő újból kezdődik a csere napjától számítva.
  5. Felek a félreértések elkerülése érdekében rögzítik, hogy a Vállalkozó jótállási kötelezettségét nem érintik különösen a következő körülmények:
     1. ha a Megrendelő azért végez el sürgős javítást, hogy a Motorvonat a vonalról eltávolítható legyen,
     2. ha a Megrendelő a hiba megállapításához elkerülhetetlenül szükséges szakszerű megbontásokat végzett,
     3. ha a Vállalkozó a Megrendelő értesítésétől számítva 8 (nyolc) napon belül nem kezdi meg a hiba kijavítását, és emiatt a Motorvonatot a Megrendelő megjavítja vagy megjavíttatja,
     4. ha a Vállalkozó a javítás elvégzésével 5 (öt) napot meghaladó késedelembe esik, és emiatt a Motorvonatot a Megrendelő megjavítja vagy megjavíttatja.
  6. Felek megállapodnak, hogy a 18.6 pont szerinti esetekben a Megrendelő köteles jegyzőkönyvet felvenni, amelynek tartalmaznia kell a meghibásodás körülményeit – ha van, eseménykönyvi jelentést mellékelve – az elvégzett szerelési, javítási munka leírási módját. A jegyzőkönyv egy példányát a Vállalkozónak át kell adni.
  7. Felek a félreértések elkerülése érdekében rögzítik, hogy nem a Vállalkozó érdekkörébe tartozó okból bekövetkező baleset esetén a Motorvonattal kapcsolatban a Vállalkozó jótállási kötelezettsége a balesettel össze nem függő meghibásodások kijavítása tekintetében továbbra is fennáll.

A jótállás ideje alatt, a Motorvonat balesete esetén a Megrendelő a Vállalkozót – közös jegyzőkönyv felvétel végett – a balesetet követő 24 (huszonnégy) órán belül köteles telefaxon meghívni, és abban 48 (negyvennyolc) órán belüli időre kitűzni a jegyzőkönyv felvételét (amennyiben 48 – negyvennyolc – órán belül munkanap van).

Amennyiben a Vállalkozó szabályszerű értesítés esetén a kitűzött szemlén nem jelenik meg, a Megrendelő feljegyzést jogosult felvenni és abban az általa megállapított és a balesettel kapcsolatos hibákat feltüntetni. A felvett feljegyzésben foglalt megállapításokat a Vállalkozó nem vitathatja.

1. **Alkatrész-ellátás és felelősség**

19.1 Szerződő Felek megállapodnak abban, hogy a jelen Szerződés időtartama alatt a jelen Szerződésben rögzített Vállalkozói kötelezettségek teljesítéséhez szükséges alkatrészek, tartozékok, fogyóeszköz stb. biztosítása, Vállalkozó költsége és felelőssége, ide nem értve a 7.7 pont szerinti feladatok elvégzéséhez szükséges Anyagokat valamint a Negyedik Teljesítési szakaszban megrendelő által megrendelt Anyagokat, melyek elszámolása a jelen Szerződés 14.1.6 pontja és 11. sz. melléklete szerint történik.

19.2 Felek a félreértések elkerülése érdekében rögzítik, hogy a Telephelyen raktározott Üzemeltetési Készlet részét képező Anyagokat Vállalkozó csak a Megrendelő – szabad és kizárólagos mérlegelés alapján megadható – engedélye esetén, a Felek által a felhasználás feltételei tekintetében kötött külön írásbeli megállapodás alapján jogosult felhasználni.

1. **Dokumentáció és oktatás**
   1. A Megrendelő kijelenti és szavatolja, hogy az Eladó által a Megrendelő részére átadott dokumentáció kizárólag a jelen Szerződés tárgyát képező Motorvonatok javítási és karbantartási szükségleteihez használható fel. Ezt a dokumentációt a Megrendelő fenti célból a Szerződés időtartamára adta át Vállalkozónak. Ezen dokumentációt Vállalkozó nem adhatja ki harmadik fél részére, a Szerződés bármely okból történő megszűnése esetén köteles visszaadni Megrendelő részére.
   2. A Vállalkozó köteles a jogszabályokban előírt jármű-kísérőakta és naplók (pl. Emelőgép napló) vezetését felügyelni. Felek rögzítik, hogy a Vállalkozó további adatrögzítési és információszolgáltatási kötelezettségét a jelen Szerződés 10. sz. mellékletét képező Eljárási rend részletezi.
   3. A Vállalkozó oktatás keretében köteles megfelelően felkészíteni és kiképezni és rendszeresen továbbképezni a Megrendelő részéről a karbantartási feladatokat ellátó munkaerőt annak érdekében, hogy karbantartási kötelezettségeit megfelelően teljesítse.
   4. A mozdonyvezetők oktatótisztjeinek képzése és rendszeres továbbképzése a Megrendelő feladata, de az oktatási tematika összeállításában Vállalkozó is köteles részt venni. A Szerződő felek megállapodnak továbbá, hogy a Vállalkozó esetről esetre köteles részt venni továbbá a Motorvonatot kiszolgáló mozdonyszemélyzet képzésein. A felek megállapodnak továbbá, hogy a Vállalkozó köteles a Motorvonat irányítására is kiható alkatrészcserét megelőzően a Motorvonat kezelőszemélyzetét megfelelően kiképezni. Amennyiben ezt Vállalkozó elmulasztja, úgy az alkatrész cseréjére csak a Vállalkozó kockázatára kerülhet sor.
   5. A Vállalkozó oktatással kapcsolatos, jelen Szerződés alapján fennálló egyéb kötelezettségeit az Eljárási rend tartalmazza.
2. **Alvállalkozás**
   1. Jelen szerződést a Kbt. 138. § (1) bekezdése szerint a Vállalkozónak kell teljesítenie. Vállalkozó ugyanakkor a jelen szerződés teljesítéséhez a Kbt-ben foglalt feltételek szerint jogosult alvállalkozót igénybe venni.
      1. A jelen szerződés teljesítésébe a Vállalkozó által bevonni kívánt, a jelen szerződés megkötésekor ismert alvállalkozók adatait a Vállalkozó által a jelen szerződés aláírásával egyidejűleg aláírt, a jelen szerződés 18. sz. mellékletét képező nyilatkozat tartalmazza.
      2. Felek rögzítik, hogy a Vállalkozó a jelen szerződés hatálya alatt új alvállalkozó bevonására csak a Kbt-ben foglalt feltételekkel, előzetes bejelentés mellett jogosult azzal, hogy az új alvállalkozó bevonását a jelen szerződés 18. sz. melléklete szerinti nyilatkozat aktualizált, a Vállalkozó által cégszerűen aláírt 4 (négy) eredeti példányának Megrendelő részére történő megküldésével köteles teljesíteni.
      3. Felek rögzítik továbbá, hogy bármely, a jelen szerződés 18. sz. mellékletét érintő változásról – ideértve különösen, de nem kizárólagosan az alvállalkozói teljesítésének arányának megváltozását – Vállalkozó a jelen szerződés 18. sz. melléklete szerinti nyilatkozat aktualizált, a Vállalkozó által cégszerűen aláírt 4 (négy) eredeti példányának Megrendelő részére történő megküldésével köteles bejelenteni.
      4. A jelen szerződés 18. sz. mellékletének a 21.1.2. és 21.1.3. pontban rögzítettek szerinti változása nem minősül a jelen szerződés módosításának. Felek rögzítik, hogy a 21.1.2. és 21.1.3. pont szerinti aktualizált mellékletet Vállalkozó – a benyújtás sorrendjében – folytatólagos alszámozással (18/1., 18/2., 18/3. stb.) ellátva köteles benyújtani a Megrendelő részére.
      5. Vállalkozó a 21.1.2. és 21.1.3. pontban rögzítettek kapcsán kifejezetten kijelenti, hogy a Kbt-ben rögzített, az alvállalkozók vonatkozásában irányadó szabályokkal maradéktalanul tisztában van és minden intézkedést megtesz ezen rendelkezések betartása érdekében, továbbá a jelen szerződés aláírásával kifejezetten tudomásul veszi, hogy e kötelezettségei megszegése a részéről súlyos szerződésszegésnek minősül, melyre tekintettel Megrendelő jogosulttá válik a jelen szerződés azonnali hatályú felmondására vagy az attól történő elállásra, továbbá Vállalkozóval szemben a jelen szerződés és a vonatkozó jogszabályok szerinti jogkövetkezmények is korlátozás nélkül érvényesíthetők.
      6. A Megrendelő vagy a nevében eljáró személy (szervezet) a szerződés teljesítése során korlátozás nélkül jogosult ellenőrizni, hogy a jelen szerződés teljesítésében a Vállalkozó oldalán a jelen szerződés 18. sz. melléklete szerinti alvállalkozó(k) vesz(nek)-e részt.
   2. Vállalkozó a teljesítéshez az alkalmasságának igazolásában részt vett szervezetet a Kbt. 65. § (7) bekezdése szerint a jelen szerződés megkötését megelőző közbeszerzési eljárásban bemutatott kötelezettségvállalásnak megfelelően, valamint a 65. § (9) bekezdésében foglalt esetekben és módon köteles igénybe venni, valamint köteles a teljesítésbe bevonni az alkalmasság igazolásához bemutatott szakembereket. E szervezetek vagy szakemberek bevonása a Kbt. 138. § (2) és (4) bekezdésében rögzítettek figyelembevételével maradhat el, továbbá helyettük a Kbt. 138. § (2) és (4) bekezdésben rögzítettek figyelembevételével vonható be más szervezet vagy szakember (ideértve az átalakulás, egyesülés, szétválás útján történő jogutódlás eseteit is). A jelen pont szerinti szakemberek jelen szerződés időbeli hatálya alatti rendelkezésre állásának nem szerződésszerű biztosítása esetén Megrendelő „hiányzó szakemberenként” és érintett naponként 65 EUR kötbér felszámítására jogosult Vállalkozóval szemben, továbbá jogosult a jelen szerződést azonnali hatállyal felmondani, amennyiben a rendelkezésre állás hiányával érintett – előzőek szerinti – napok száma a 60 (hatvan) napot eléri.
   3. Vállalkozó tudomásul veszi, hogy jelen szerződés teljesítése során személye csak a Kbt. 139. §-ban rögzítettek figyelembevételével változhat meg.
   4. Vállalkozó a Polgári Törvénykönyv szabályai szerint felelősséggel tartozik az alkalmazottai és közreműködői, alvállalkozói, teljesítési segédei által a Megrendelőnek okozott mindennemű kárért.
   5. Felek rögzítik, hogy a Kbt. 65. § (8) bekezdése alapján az a szervezet, amelynek adatait a jelen szerződés megkötését megelőző Eljárás során a Vállalkozó a gazdasági és pénzügyi alkalmasság igazolásához felhasználta, a Ptk. 6:419. §-ában foglaltak szerint kezesként felel a Megrendelőt a Vállalkozó teljesítésének elmaradásával vagy hibás teljesítésével összefüggésben ért károk megtérítéséért. Amennyiben a Vállalkozó a jelen szerződés megkötését megelőző Eljárás során a gazdasági és pénzügyi alkalmasság igazolásához nem más szervezet kapacitásaira támaszkodva felelt meg, a jelen pontban foglaltak nem alkalmazandók.
   6. Vállalkozó az alvállalkozók kiválasztásáért és teljesítésükért, a titoktartási kötelezettség velük történő betartatásáért egyebekben a Polgári Törvénykönyv szabályai szerint felel.
3. **Felek kapcsolattartása**
   1. A jelen Szerződéssel kapcsolatos bármely, a Felek egymásnak szóló értesítését írásban kell megküldeni – hacsak a jelen Szerződés másképp nem rendelkezik – a jelen pontban meghatározott címre.

Az írásban kifejezés azt jelenti, hogy az információt írott formában közölték, a kézhezvétel igazolásával.

A Vállalkozó értesítési címe az alábbi:

……………………………… részére,

Cím: ………………………...

Ország: …………………….

Telefon: ……………………………..

Telefax: ……………………………………

E-mail: …………………………

A Megrendelő értesítési címe az alábbi:

MÁV-START Zrt. részére,

Cím: 1087 Budapest, Könyves Kálmán krt. 54-60.

Ország: Magyarország

Telefon: +36 40 49 49 49

Telefax: ………………………….

E-mail: [informacio@mav-start.hu](mailto:informacio@mav-start.hu)

* 1. A Felek részéről az itt megjelölt személyek jogosultak az érintett fél részéről a jelen Szerződéssel kapcsolatban kötelezettséget vállalni.

Vállalkozó részéről

önállóan: ……………………………

együttesen: ………………………

Megrendelő részéről

önállóan: Csépke András vezérigazgató

együttesen: Schwartz István általános vezérigazgató-helyettes és Kiss László műszaki igazgató

* 1. Szerződő Felek írásban tartoznak egymást értesíteni a 22.1 és 22.2 pontban foglaltakkal kapcsolatos minden változásról. Szerződő felek a félreértések elkerülése érdekében rögzítik, hogy a 22.1 és/vagy 22.2 pontban foglaltak esetleges változása nem minősül szerződésmódosításnak.

1. **Titoktartás**

23.1 A Vállalkozó és a Megrendelő titoktartásra kötelezett, és a másik fél írásba foglalt egyetértése nélkül nem adhat át bármely harmadik személy részére semmilyen dokumentumot, adatot vagy más információt, amelyet közvetlenül, vagy közvetve kapott a másik féltől a jelen Szerződéssel kapcsolatosan, akár a jelen Szerződés megkötését megelőzően, akár a Szerződés időtartama alatt vagy megszűnése után, hacsak a jelen Szerződésben nincs máshogy meghatározva.

Függetlenül a fentiektől a Vállalkozó jogosult alvállalkozójának azon dokumentumokat, adatokat és más információkat átadni, amelyeket a Megrendelőtől kapott, de csak olyan mértékig, ami az alvállalkozó Szerződés szerinti teljesítéséhez szükséges, mely esetben a Vállalkozó az ilyen alvállalkozótól köteles bizalmas kezelés vállalását megkövetelni, hasonlóan ahhoz, ahogy a Vállalkozó erre kötelezve van a jelen Szerződés szerint.

A titoktartási kötelezettség nem vonatkozik arra az esetre és azon információkra, melyek kiadására jogszabály vagy kötelező hatósági döntés kötelezi valamely Felet.

23.2 A Szerződő fél fenti alpontokban meghatározott kötelezettsége nem terjed ki azon információkra:

1. melyeket a Megrendelő vagy a Vállalkozó köteles megosztani a bankkal vagy más, a jelen Szerződés finanszírozásában esetlegesen résztvevő pénzügyi intézménnyel és/vagy biztosító társasággal vagy jogszabály alapján ellenőrzésre jogosult szervezettel;
2. mely most vagy ezt követően közismertté válik úgy, anélkül, hogy valamely Fél titoktartását sértené,
3. amelyről bizonyítható, hogy a Szerződő fél ismerte a titoktartási körbe vonásakor és korábban közvetlenül vagy közvetve nem a másik féltől jutott tudomására; vagy

(d) amely egyébként jog szerint válik elérhetővé a Szerződő fél számára egy harmadik féltől, aki nem kötelezett titoktartásra

23.3 A jelen 23. fejezet szerinti követelmények semmiképpen sem gátolhatják a Feleket a jelen Szerződésből eredő jogaik bíróság előtt történő érvényesítésében.

23.4. Vállalkozó tudomásul veszi, hogy Megrendelő – a közpénzekkel való felelős gazdálkodás elvének érvényesítése jegyében – a jelen szerződés teljesítése, illetve teljesülése során a Kbt. 142. §-ában rögzítettek figyelembevételével köteles eljárni. Megrendelő ennek keretében köteles a Közbeszerzési Hatóságnak a Kbt. 142. § (5) és (6) bekezdésében rögzített esetekben és körben adatot szolgáltatni, melyet Vállalkozó a jelen szerződés aláírásával kifejezetten tudomásul vesz.

23.4 A jelen Szerződés jelen fejezete szerinti követelményei érvényben maradnak a jelen Szerződés bármely okból való megszűnése esetén is.

1. **Záró rendelkezések**
   1. A jelen Szerződésre a Szerződésből eredő vagy azzal összefüggő bármely véleménykülönbségre, igényre, jogvitára, értelmezési vitára (beleértve a Szerződés érvényességének kérdését is) a „magyar jog” rendelkezései az irányadók. Az Egyesült Nemzetek Szervezete Áruk Nemzetközi Kereskedelmére vonatkozó Szerződések Konvenciója nem alkalmazandó.
   2. A jelen Szerződés hatályba lépését követően a szerződéskötést megelőző minden, a Szerződés tárgyában kötött megállapodás hatályát veszti.

Felek egybehangzóan rögzítik, hogy a Vállalkozó szokásos vállalkozási feltételei a jelen Szerződéssel összefüggésben csak akkor érvényesülnek, amennyiben azt a Felek kifejezetten kikötötték és a Megrendelő azt külön is aláírta, ez esetben is csak annyiban, amennyiben jelen Szerződésben foglalt rendelkezésekkel, illetve jogszabállyal nem ellentétesek.

Felek megállapodnak ugyanakkor, hogy az alábbi dokumentumok – elsőbbségi sorrendben – a jelen Szerződés részének tekintendők és ennek megfelelően olvasandók és értelmezendők:

(a) a Szerződés és mellékletei

(b) a Vállalkozó végleges, ajánlati kötöttséggel bíró ajánlata

(c) a tárgyalási jegyzőkönyvek;

(d) Megrendelő követelményei (Részvételi felhívás és kiegészítő iratok, Ajánlattételi felhívás és dokumentáció);

* 1. Szerződő Felek rögzítik, hogy a Szerződő Feleket megillető bármely jog érvényesítésének elmulasztása, a jog nem gyakorlása nem minősül jogról való általános lemondásnak.

Bármely lemondás egy Szerződő Fél jogairól, felhatalmazásáról, igényérvényesítési lehetőségéről a Szerződés keretében, írásban kell, hogy történjék, dátummal ellátva, a lemondó Fél meghatalmazott képviselőjének aláírásával, és annak a jognak és terjedelemnek a meghatározásával, amelyről a Fél lemond.

* 1. Az adók – ide nem értve a Megrendelő által fizetendő áthárított általános forgalmi adót –, esetleges vámok és illetékek viselése Vállalkozó által történik. Erre tekintettel ezen költségek hatóságok, illetve harmadik személyek felé történő megfizetése Vállalkozó kötelezettsége.

A Szerződés rendelkezései – ideértve különösen de nem kizárólag a Díjakat – módosításának kérésére nem adhat okot, ha valamely adókulcs nő vagy csökken, új vám kerül bevezetésre, egy adófajta megszűnik, vagy bármilyen változás történik bármely adófajta értelmezésében vagy alkalmazásában a jelen Szerződés teljesítése során, amelyet a Vállalkozóra, alvállalkozójára vagy alkalmazottaikra kivetettek vagy kivetnek a jelen Szerződés teljesítésével kapcsolatosan.

Szerződő felek megállapodnak, hogy – hacsak a jelen Szerződés kifejezetten eltérően nem rendelkezik - egyik Fél sem jogosult a jelen Szerződés feltételeinek módosítását kérni bármely devizaárfolyam változására hivatkozással, a Felek az árfolyamváltozás kockázatát maguk kötelesek viselni.

* 1. Bármely vita eldöntésére, amely a jelen Szerződésből vagy azzal összefüggésben, annak megszegésével, megszűnésével, érvényességével vagy értelmezésével kapcsolatban keletkezik, a Felek alávetik magukat a magyar „rendes” bíróságok kizárólagos joghatóságának.
  2. A Szerződést és a Szerződéssel kapcsolatos, a Vállalkozó és a Megrendelő által váltott minden levelezést és dokumentumot magyar nyelven kell elkészíteni. A Szerződés részét képező, azt alátámasztó dokumentumok és nyomtatott irodalom készülhetnek más nyelven, feltéve, hogy a vonatkozó részek pontos fordítással egészülnek ki magyar nyelven, mely esetben a Szerződés értelmezése szempontjából ez a fordítás az irányadó. A Vállalkozónak kell viselnie az irányadó nyelvre történő fordítás összes költségét és az ilyen fordítás pontosságának minden kockázatát.

A Szerződés teljesítése során a kapcsolattartás nyelve mind írásban – függetlenül annak megjelenési formájától -, mind szóban a magyar nyelv.

* 1. A Vállalkozó nem ruházhatja át, sem részben, sem egészben a jelen Szerződés alapján fennálló kötelezettségeit, illetve jogait, kivéve, ha ahhoz a Megrendelő előzetesen, írásbeli hozzájárulását adja és az átruházás jogszabályi feltételei fennállnak.

A fenti első bekezdésben foglaltaktól eltérően Vállalkozó már most hozzájárulását adja ahhoz, hogy – feltéve, hogy annak jogszabályi feltételei fennállnak – a Megrendelő jelen Szerződésből fakadó jogait harmadik személy(ek) részére engedményezze és Megrendelő kötelezettségeit ugyanezen harmadik személy(ek) átvállalja (azaz Megrendelő szerződésbeli pozíciójába harmadik személy(ek) lépjen(ek)). Vállalkozó vállalja, hogy Megrendelő ezirányú írásbeli megkeresése esetén az előzőektől függetlenül is minden szükséges nyilatkozatot, intézkedést haladéktalanul – de legkésőbb a megkereséstől számított 5 munkanapon belül - megtesz annak érdekében, hogy a Megrendelő oldalán a jogalanycsere bármely fennakadás és / vagy szükségtelen késedelem nélkül megtörténhessen. Felek rögzítik, hogy a jelen bekezdés vonatkozásában harmadik személy alatt olyan Magyarországon bejegyzett gazdasági társaságot és / vagy társaságokat kell érteni, amely(ek)ben a Magyar Állam – ideértve annak költségvetési és / vagy más szerveit és / vagy a Magyar Nemzeti Vagyonkezelő Zrt-t is – többségi befolyással rendelkezik és / vagy amely(ek) a vasúti közlekedésről szóló 2005. évi CLXXXIII. törvény 2. §-ának (3) bekezdése alapján vasúti szervezetnek minősülnek.

* 1. Vállalkozó kijelenti, hogy nem áll fenn olyan valós vagy potenciális érdekellentét, amely a jelen Szerződés szerint Megrendelő részére nyújtandó szolgáltatásokat érintené. Vállalkozó kijelenti és szavatolja, hogy vele és az érdekkörébe tartozó, a jelen Szerződés teljesítésébe bevont egyéb személyekkel szemben a Kbt-ben meghatározott összeférhetetlenség nem áll fenn.
  2. Vállalkozó kijelenti és szavatolja továbbá, hogy a jelen Szerződés Vállalkozó általi teljesítése nem jelenti, és nem eredményezi bármilyen olyan Szerződés vagy kötelezettség megszegését, amely valamely harmadik személlyel kötött Szerződés alapján áll fenn, illetőleg valamely harmadik fél tulajdonát képező információ titokban tartására vonatkozik.
  3. Vállalkozó kijelenti és szavatolja, hogy a jelen Szerződésben meghatározott feladat teljesítése során nem használ fel semmilyen olyan dokumentumot, egyéb anyagot, illetőleg információt, amely harmadik személy tulajdonát képezi és olyan bizalmas dokumentumnak, egyéb anyagnak, illetőleg információnak minősül, amelynek a feladat teljesítése során történő felhasználását a tulajdonos harmadik személy nem engedélyezte.
  4. A Vállalkozó megismerte és jelen Szerződés aláírásával elfogadja a MÁV Zrt. – Megrendelő vonatkozásában is irányadó és kötelezően alkalmazandó – Etikai Kódexét (a <http://mavcsoport.hu/mav-csoport/etikai-kodex> oldalon korlátozás nélkül elérhető), az abban foglalt értékeket a jelen Szerződés szerinti jogviszony fennállása alatt magára nézve azt mérvadónak tartja. Vállalkozó kijelenti, hogy vitás eset felmerülésekor a Megrendelő által lefolytatott eljárásban együttműködik a Megrendelő vizsgálóival. Vállalja, hogy a Megrendelő nevében eljáró személy(ek) Etikai Kódexet sértő cselekményé(ei)t jelzi a Megrendelő által működtetett etikai bejelentő és tanácsadó csatornákon keresztül.
  5. Felek vállalják, hogy nem tanúsítanak olyan magatartást, amellyel egymás vagy kapcsolt vállalkozásaik jogos gazdasági érdekeit veszélyeztetnék. Ide tartozik a szerződés megkötésétől Felek vagy kapcsolt vállalkozásaik munkajogi állományába tartozó munkavállalók közvetett vagy közvetlen foglalkoztatása is. Ennek biztosítása érdekében a Vállalkozó kötelezettséget vállal arra, hogy a jelen szerződéssel összefüggésben, annak teljesítése során sem a Megrendelőnél, sem azok kapcsolt vállalkozásainál munkaviszonyban lévő alkalmazottat sem közvetlenül, sem közreműködőik útján nem foglalkoztat, kivéve, ha ebbe Megrendelő előzetesen, írásban beleegyezik. Ezen szabály megsértése szándékos károkozásnak minősül és a Vállalkozót teljes kártérítési felelősség terheli. A rendelkezés betartását a Megrendelő a MÁV Zrt. Biztonsági Főigazgatósága útján is bármikor jogosult ellenőrizni, melyet Vállalkozó kifejezetten tudomásul vesz.
  6. Vállalkozó jelen Szerződést aláíró képviselője a Ptk. 3:31. §-ára is különös tekintettel a jelen szerződés aláírásával kijelenti és teljes körű személyes felelősséget vállal azért, hogy a jelen szerződés vonatkozásában képviseleti joga nincs korlátozva és nyilatkozattétele nincs feltételhez vagy jóváhagyáshoz kötve. Amennyiben az aláíró nyilatkozattétele feltételhez vagy jóváhagyáshoz van kötve harmadik személyekkel szemben, akkor jelen szerződés aláírásával nyilatkozik arról, hogy a feltétel bekövetkezett, vagy a szükséges jóváhagyást megszerezte, illetve a korlátozás nem terjed ki a jelen szerződés megkötésére és aláírására. A Felek rögzítik, hogy az esetleges korlátozás megszegéséből eredő teljes felelősség a Vállalkozó oldalán a jelen szerződést aláíró személyt terheli, míg a korlátozás a Megrendelővel szemben nem hatályos és annak semmilyen következménye a Megrendelőt nem terheli.
  7. Vállalkozó a jelen szerződés megkötését megelőző közbeszerzési eljárás során nyilatkozott – mely nyilatkozat a jelen Szerződés 19. sz. mellékletét képezi – és jelen Szerződés aláírásával is nyilatkozik, hogy a nemzeti vagyonról szóló 2011. évi CXCVI. törvény 3. § (1) bekezdés 1. pontja szerinti átlátható szervezetnek minősül és kijelenti, hogy ismeri az államháztartásról szóló 2011. évi CXCV. törvény 41. § (6) bekezdése jelen Szerződés vonatkozásában irányadó rendelkezését, mely alapján központi költségvetési kiadási előirányzatok terhére – azaz a jelen Szerződés esetében a Megrendelő által – olyan jogi személlyel, jogi személyiséggel nem rendelkező szervezettel nem köthető érvényesen visszterhes szerződés, illetve ilyen létrejött szerződés alapján nem teljesíthető kifizetés, amely szervezet nem minősül átlátható szervezetnek.

Vállalkozó tudomásul veszi, hogy a 19. sz. melléklet szerinti nyilatkozatban foglaltak változásáról – a változás bekövetkezésétől számított 8 (nyolc) napon belül – köteles Megrendelőt írásban értesíteni, mely kötelezettségének megszegése súlyos szerződésszegésnek minősül a Vállalkozó részéről. Vállalkozó egyebekben tudomásul veszi továbbá, hogy a valótlan tartalmú nyilatkozat alapján létrejött szerződést Megrendelő jogosult azonnali hatállyal felmondani vagy attól elállni.

* 1. Ha a Szerződés bármely rendelkezése vagy feltétele lehetetlenül, érvénytelenné vagy végrehajthatatlanná válik, az ilyen lehetetlenülés, érvénytelenség vagy végrehajthatatlanság nem befolyásolja az érvényességét vagy végrehajthatóságát a Szerződés bármely más rendelkezésének és feltételének.

Ha a jelen Szerződés bármely rendelkezése vagy annak bármely része érvénytelennek vagy végre nem hajthatónak minősül, a Felek kötelesek megtenni minden intézkedést és cselekményt, abból a célból, hogy a lehető legnagyobb mértékig elérjék ugyanazt a gazdasági-pénzügyi hatást és/vagy megvalósítsák ugyanazt a célt, amit az érvénytelen vagy végre nem hajtható rendelkezés vagy annak vonatkozó része elérni és/vagy megvalósítani kívánt.

* 1. Ezen Szerződés 5 (öt) példányban magyar nyelven készült, melyből a Megrendelő 3 (három) példányt, a Vállalkozó 2 (kettő) példányt kap.

Jelen Szerződés az alábbi mellékletekkel érvényes:

1. Teljesítési szakaszok és az egyes szakaszokban ellátandó feladatok
2. A Megrendelőt terhelő kötelezettségek
3. A rendelkezésre állás követelményrendszere
4. Hibaosztályozás és minősítés
5. Üzemképtelenségi hiba okok
6. A motorvonatokra vonatkozó komfort feltételek
7. Hibás teljesítés miatti kötbér
8. Értesítés Engedményezésről
9. Szabályzatok, utasítások jegyzéke
10. Eljárási rend
11. Árazott alkatrészlista
12. K5 vizsgálatra vonatkozó külön feltételek
13. Motorvonatok átadás-átvétele
14. Felelősségbiztosítás
15. Telephely működési rend
16. Karbantartási Technológia
17. Karbantartási Utasítás (elektronikus formában)
18. Nyilatkozat Alvállalkozókról
19. Átláthatósági nyilatkozat

Budapest, 2017.

|  |  |
| --- | --- |
| ............................................................... | ............................................................... |
| **MÁV-START Zrt.**  Képviseli: **Csépke András**  vezérigazgató | **………………………….**  Képviseli: **………………………..** |

1. számú melléklet

**Teljesítési szakaszok és az egyes szakaszokban ellátandó feladatok**

**Első Teljesítési Szakasz:** a jelen Szerződés megkötésétől az egyes Motorvonatokra vonatkozó eladói jótállás időtartamának lejártáig (jótállást lezáró jegyzőkönyv kiállításának napjáig) tartó időszakra vonatkozó szabályok:

* A Szerződés hatályba lépését követő első időszakos karbantartás napján a használatbavételi engedéllyel rendelkező motorvonatok átadása a Vállalkozó felelőssége alá, a jelen Szerződés szerinti feladatok ellátása érdekében, a Megrendelő és a Vállalkozó közös átadás-átvételi jegyzőkönyv felvétele mellett történik. A jegyzőkönyvben rögzíteni kell a járművek állapotát, különös tekintettel az esetleges garanciális hibákra ill. hiányosságokra.
* A Szerződés hatályba lépésének időpontjában használatbavételi engedéllyel nem rendelkező motorvonatok a használatbavételi engedély kiállításának időpontjában kerülnek átadásra és ezáltal a jelen Szerződés hatálya alá.
* A Vállalkozó teljes körű felelősséggel tartozik, hogy a kialakított rendszer biztosítsa, a Karbantartási Utasításban előírt vizsgálati és karbantartási feladatok teljes körű és maradéktalan teljesítését a Karbantartási Utasításban megadott határidők és futásteljesítmény értékek betartásával.
* A Vállalkozó felelősségi körébe nem tartozó, (ide értve a balesetből vagy járműrongálásból adódó) javítási feladatok elvégzését a Vállalkozó a Megrendelő egyedi megrendelése alapján végzi. A javításokhoz szükséges alkatrészeket a Vállalkozó Megrendelő egyedi megrendelése alapján a jelen Szerződés 11. sz. mellékletben megadott alkatrészárak és szállítási határidők betartásával köteles biztosítani.
* A Vállalkozó köteles biztosítani a motorvonatok karbantartásához szükséges kötelezően cserélendő alkatrészeket, anyagokat.
* A motorvonatok kerékpár- ill. féktárcsa szabályozások elvégzése a Vállalkozó feladatát képezi. A motorvonat Vállalkozó Magyarországi kerékpár- ill. féktárcsa szabályozást végző telephelyre történő letovábbítása a Megrendelő feladata.
* Eladói jótállási felelősségi körbe tartozó jármű-meghibásodásnak kell tekinteni valamennyi javítási feladatot – a keréktárcsa- ill. féktárcsa szabályozásból, vagy a Vállalkozói felelősségi körbe nem tartozó balesetből ill. járműrongálásból adódó javításokat kivéve -, amely feladatok elvégzését nem tartalmazza a Karbantartási Utasítás a javításra szoruló (adott pályaszámú) motorvonat a javítás felmerülési időpontra vonatkozó futásteljesítmény értéknél, vagy a javítási igény nem a Vállalkozó által végzett tevékenység nem megfelelő ellátásából ered.
* Az eladói jótállási felelősségi körbe tartozó jármű-meghibásodások esetében a Megrendelő 1 napon belül köteles írásban értesíteni az Eljárási Rendben meghatározott Vállalkozói képviselőt.

Amennyiben a motorvonat Eladója vitatja a bejelentett meghibásodás eladói jótállásba való tartozását, a Vállalkozó köteles együttműködni a Megrendelővel az Eladóval történő viták rendezésére. Amennyiben megállapításra kerül, hogy a meghibásodás nem tartozik a fentebb meghatározott eladói jótállás felelősségi körbe (a keréktárcsa- ill. féktárcsa szabályozásból, vagy a Vállalkozói felelősségi körbe nem tartozó balesetből ill. járműrongálásból adódó javításokat kivéve), a Vállalkozó saját költségére köteles elvégezni a szükséges javítási feladatokat.

**Második Teljesítési Szakasz:** az egyes motorvonatokra vonatkozó első teljesítési szakasz (eladói jótállás időtartamának) lejártától a Karbantartási Utasítás szerinti K5 vizsgálat megkezdéséig (Motorvonat átadása a K5 vizsgálat – harmadik teljesítési szakasz - elvégzése céljából a Vállalkozónak) tartó időszakra vonatkozó szabályok:

* A második teljesítési szakaszba bevont motorvonatok esetében a kialakított rendszer alkalmazásának biztosítania kell a motorvonatok teljeskörű karbantartásának elvégzését, beleértve a járműveknél szükségessé váló kerékpár- ill. féktárcsa szabályozások és a futójavítások (a Karbantartási Utasításban nem előírt rendkívüli javítások) elvégzését, továbbá a Megrendelő egyedi megrendelése alapján a balesetből vagy járműrongálásból adódó javítások elvégeztetése is.
* Az egyes motorvonatok eladói jótállási időszakának (adott Adásvételi Szerződésnek megfelelő) lezárását követően a Felek 2 munkanapon belül közös jegyzőkönyv felvétele mellett, az adott pályaszámú motorvonatnál, bevezetik a jelen Szerződés szerinti Második Teljesítési szakaszban végzendő teljes, rendelkezésre-állás alapú karbantartást. A rendelkezésre-állás havi értékelése a 10-ik (tízedik) motorvonat második teljesítési szakaszba lépését követően kezdődik.
* A Vállalkozó felelősségi körébe nem tartozó (ide értve a balesetből vagy járműrongálásból adódó) javítási feladatok elvégzését a Vállalkozó a Megrendelő egyedi megrendelése alapján végzi. A javításokhoz szükséges alkatrészeket a Vállalkozó Megrendelő egyedi megrendelése alapján a jelen Szerződés 11. sz. mellékletben megadott alkatrészárak és szállítási határidők betartásával köteles biztosítani.
* A motorvonatok kerékpár- ill. féktárcsa szabályozási igény felmerülése esetén, a Megrendelő képviselője 1 (egy) napon belül írásban köteles értesíteni az Eljárási Rendben meghatározott Vállalkozói képviselőt. Amennyiben rendkívüli kerékpár- ill. féktárcsa szabályozási igény merül fel, a Felek képviselői 2 (kettő) munkanapon belül közös vizsgálat során kötelesek megvizsgálni a rendkívüli szabályozási igény okát. Amennyiben a Vállalkozó nem vesz részt, vagy nem kíván részt venni a rendkívüli szabályozási igény vizsgálata során, a Megrendelő jogosult saját hatáskörében elvégezni a rendkívüli szabályozási igény okának vizsgálatát, amely vizsgálat eredménye szemben a Vállalkozó a későbbiekben nem támaszthat kifogást.

Amennyiben a szabályozás szükségessége visszavezethető a Vállalkozó felelősségi körébe (pl. nem megfelelő minőségű/működésű alkatrész szállítása, a Karbantartási utasításban előírt karbantartási és javítási munkák nem-, vagy nem időben történő elvégzése, stb.), a szabályozás elvégzésével kapcsolatos költségeket (pl. a motorvonat Vállalkozó Magyarországi kerékpár- ill. féktárcsa szabályozást végző telephelyre történő letovábbításának költségei) a Vállalkozó köteles megtéríteni a Megrendelő részére.

* A motorvonatok kerékpár- ill. féktárcsa szabályozások elvégzése a Vállalkozó feladatát képezi. A motorvonat Vállalkozó Magyarországi kerékpár- ill. féktárcsa szabályozást végző telephelyre történő letovábbítása a Megrendelő feladata. A Megrendelő képviselője a kerékpár- ill. féktárcsa szabályozási időpontról írásban tájékoztatja az Eljárási Rendben meghatározott Vállalkozó képviselőjét. A Vállalkozó Magyarországi kerékpár- ill. féktárcsa szabályozást végző telephelyére beállított motorvonatot rendelkezésre nem állónak kell tekinteni. Amennyiben a kerékpár- ill. féktárcsa szabályozásokat követően a motorvonatokon egyéb karbantartási munkákat is el kell végezni (pl. EVM vevőtekercsek magasságának-, a nyomkarima kenőknek ill. a homokoló csöveknek beállítása), a Megrendelő a motorvonatot köteles beállítani a Szerződésben kijelölt Telephelyre. A motorvonatot a Telephelyre történő beállításig rendelkezésre állónak kell tekinteni (kivéve a Vállalkozó felelősségi körébe tartozó szabályozások esetében), ezt követően - a motorvonat Megrendelő által forgalomba történő visszavételig - rendelkezésre nem állónak kell tekinteni.
* A Vállalkozó köteles biztosítani a motorvonatok karbantartásához és javításához szükséges valamennyi alkatrészt és anyagokat, továbbá az alábbi, üzemeltetési készletbe tartozó anyagokat és alkatrészeket:
* valamennyi típusú kenőolajat és kenőzsírt (beleértve a nyomkarima kenő berendezés működéséhez szükséges kenőolajat is);
* valamennyi világító berendezés működéséhez szükséges izzókat, lámpákat ill. egyéb világítási alkatrészeket (pl. LED világító testek);
* áramszedő palettákat és a paletták javításához szükséges csúszószén elemeket;
* fékbetéteket, ablaktörlő lapátokat.
* Megrendelő írásos felkérésére a Vállalkozó köteles mérnöki ill. szakmunkás támogatást adni a motorvonatok javításához ill. egyéb (pl. konstrukciós problémák felmerülése, javítási ill. konstrukció módosítási dokumentációk elkészítése, a gyártóval való egyeztetések lefolytatása, baleseti vagy rongálásos sérülések helyreállítása, stb.) problémák rendezése érdekében.

**Harmadik Teljesítési szakasz:** a Karbantartási Utasítás szerinti első K5 vizsgálat motorvonatokon történő elvégzésével kapcsolatos feladatok:

* Az első K5 jelű karbantartásra történő átadás előtt (legkésőbb 1 munkanapot ill. leghamarább 4 munkanapot megelőzően) a Felek képviselőinek el kell végezni a Második Teljesítési szakasz kiértékelését és lezárását. El kell végezni a motorvonatok tényleges állapotfelmérését, rögzítve az első K5 jelű karbantartás során elvégzendő futójavítási munkákat is.
* A Vállalkozó felelősségi körébe nem tartozó, balesetből vagy járműrongálásból adódó javítások felmerülése esetén a Felek képviselői az elvégzendő többlet javításokat közös állapotfelmérő jegyzőkönyvben rögzítik. A javításokhoz szükséges alkatrészeket a Vállalkozó a jelen Szerződés 11. sz. mellékletben megadott alkatrészárak és szállítási határidők betartásával köteles biztosítani.
* A Vállalkozó, az adott pályaszámú motorvonat tervezett első K5 jelű karbantartásának megkezdése előtt legalább 10 munkanapot megelőzően, írásban köteles tájékoztatni a Megrendelőt a motorvonat pályaszámának és az első K5 jelű vizsgálat és karbantartás helyének és időpontjának közlésével, megadva a tervezett javítási munkák tartalmát (megosztott K5 jelű karbantartás elvégzése esetében).
* A Megrendelő – belföldi vizsgálati hely esetén – a Vállalkozó fenti tájékoztatása és igénye alapján gondoskodik az adott pályaszámú motorvonat kért időpontra történő, Vállalkozó vizsgálati helyére történő beállításáról, vagy a Feleknek a Szerződés 4.1. pont harmadik mondata szerinti, a 4.2.2. pontban foglaltakkal összhangban álló külön megállapodása alapján egyes részegységek, alkatrészek Vállalkozó vizsgálati telephelyére történő oda és visszaszállításáról.
* Vállalkozó az első K5 jelű vizsgálat és karbantartás során végzett valamennyi vizsgálatról, karbantartásról és javításokról köteles részteles javítási jegyzőkönyveket vezetni, amelyekben fel kel tüntetni a javított, ill. cserélt alkatrészek gyártási számait, továbbá a Megrendelő részére át kell adni a mérésekről és vizsgálatokról készült valamennyi jegyzőkönyvet is.
* Az első K5 jelű karbantartás elvégzésével kapcsolatos külön feltételeket a jelen Szerződés 12. számú melléklete tartalmazza.

**Negyedik Teljesítési szakasz:** a Harmadik Teljesítési szakaszban elvégzett első K5 vizsgálat és karbantartás elvégzését követően, a Szerződés teljes időtartamának lejártáig terjedő időszakra vonatkozó feladatok:

* Megrendelő írásos felkérésére a Vállalkozó köteles mérnöki ill. szakmunkás támogatást adni a motorvonatok javításához ill. egyéb (pl. konstrukciós problémák felmerülése, javítási ill. konstrukció módosítási dokumentációk elkészítése, a gyártóval való egyeztetések lefolytatása, baleseti vagy rongálásos sérülések helyreállítása, stb.) problémák rendezése érdekében.
* Vállalkozó a Megrendelő egyedi írásos megrendelése alapján köteles szállítani a jelen Szerződés 11. sz. mellékletében felsorolt alkatrészeket. Az alkatrészeket a Vállalkozó a jelen Szerződés 11. sz. mellékletben megadott alkatrészárak és szállítási határidők betartásával köteles leszállítani.

**Ötödik Teljesítési szakasz:** a Karbantartási Utasítás szerinti második K5 vizsgálat motorvonatokon történő elvégzésével kapcsolatos feladatok:

* A második K5 jelű karbantartásra történő átadás előtt (legkésőbb 1 munkanapot ill. leghamarább 4 munkanapot megelőzően) a Felek képviselőinek el kell végezni a motorvonatok tényleges állapotfelmérését, rögzítve a második K5 jelű karbantartás során elvégzendő futójavítási munkákat is.
* A Vállalkozó felelősségi körébe nem tartozó, balesetből vagy járműrongálásból adódó javítások felmerülése esetén a Felek képviselői az elvégzendő többlet javításokat közös állapotfelmérő jegyzőkönyvben rögzítik. A javításokhoz szükséges alkatrészeket a Vállalkozó a jelen Szerződés 11. sz. mellékletben megadott alkatrészárak és szállítási határidők betartásával köteles biztosítani.
* A Vállalkozó, az adott pályaszámú motorvonat tervezett második K5 jelű karbantartásának megkezdése előtt legalább 10 munkanapot megelőzően, írásban köteles tájékoztatni a Megrendelőt a motorvonat pályaszámának és a második K5 jelű vizsgálat és karbantartás helyének és időpontjának közlésével, megadva a tervezett javítási munkák tartalmát (megosztott K5 jelű karbantartás elvégzése esetében).
* A Megrendelő – belföldi vizsgálati hely esetén – a Vállalkozó fenti tájékoztatása és igénye alapján gondoskodik az adott pályaszámú motorvonat kért időpontra történő, Vállalkozó vizsgálati helyére történő beállításáról, vagy a Feleknek a 4.1. pont harmadik mondata szerinti, a 4.2.2. pontban foglaltakkal összhangban álló külön megállapodása alapján egyes részegységek, alkatrészek Vállalkozó vizsgálati telephelyére történő oda- és visszaszállításáról.
* Vállalkozó a második K5 jelű vizsgálat és karbantartás során végzett valamennyi vizsgálatról, karbantartásról és javításokról köteles részteles javítási jegyzőkönyveket vezetni, amelyekben fel kel tüntetni a javított ill. cserélt alkatrészek gyártási számait, továbbá a Megrendelő részére át kell adni a mérésekről és vizsgálatokról készült valamennyi jegyzőkönyvet is.
* A második K5 jelű karbantartás elvégzésével kapcsolatos külön feltételeket a jelen Szerződés 12. számú melléklete tartalmazza.

2. számú melléklet

**A Megrendelőt terhelő kötelezettségek**

A jelen Szerződés 6.1. pontja értelmében a Motorvonatok tekintetében a Megrendelőt kizárólag a jelen mellékletben – és / vagy a Szerződés törzsszövegében - tételesen meghatározott kötelezettségek terhelik.

Szerződő Felek rögzítik, hogy a Motorvonatok rendeltetésszerű használatához, a Vállalkozó által vállalt rendelkezésre állási szint biztosításához szükséges, az alábbiakban fel nem sorolt minden más feladat, kötelezettség a Vállalkozót terheli, az ahhoz kapcsolódó költségekkel és kockázatokkal egyetemben.

A Szerződés teljesítéséhez a Megrendelő vállalja:

1. A tárgyévet követő menetrendi időszakra érvényes hivatalos menetrendet és a Szerelvény Összeállítási Rendet (SZVÖR) a Közszolgáltatás megrendelője általi jóváhagyás után a Vállalkozó részére átadja. Megrendelő törekszik arra, hogy erre lehetőség szerint a menetrend érvénybe lépése előtt 30 nappal sor kerüljön, legkésőbb azonban a menetrend érvénybe lépése előtt 14 nappal tartozik átadni Vállalkozó részére. A Megrendelő fenntartja magának a jogot a menetrend és a SZVÖR évközbeni megváltoztatására, a változásról a Vállalkozót azonban köteles tájékoztatni a fentiekben írott szabályok figyelembe vétele mellett.
2. A Vállalkozóval közösen Munkacsoportot hoz létre, amely a Karbantartási Szerződés megkötését követően legkésőbb jelen Szerződés aláírását követő 30 napon belül kidolgozza a Felek közti együttműködés Eljárási rendjét.
3. A szerelvényforduló szerint a Motorvonatokat tervszerű karbantartásra a Telephely Átadás-átvételi helyére beállítja, azzal, hogy a kapcsolódó költségek viselése tekintetében a Szerződés törzsszövegének vonatkozó rendelkezései az irányadók.
4. A bármely okból meghibásodott Motorvonatokat a Vállalkozóval egyeztetve a Telephely Átadás-átvételi helyére beállítja, azzal, hogy a kapcsolódó költségek viselése tekintetében a Szerződés törzsszövegének vonatkozó rendelkezései az irányadók.
5. Az Átadás-átvételi helyen a Vállalkozó által szerződésszerűen rendelkezésre bocsátott Motorvonat egységeket átveszi.
6. Biztosítja a Telephely és a Motorvonat egységek őrzését.
7. Az „Eljárási rend”-ben meghatározott jelentési kötelezettségnek megfelelő információkat (hibabejelentés, sérülés stb.) a Vállalkozónak a meghatározott időpontig előbb szóban és utána írásban megadja.
8. A hibák, sérülések, üzemkiesés okainak feltárását a Felek szakértőiből a jelen Szerződés 12.6. pontja szerint összeállított Ad-hoc bizottág végzi. Az Ad-hoc bizottság előterjesztése alapján a Felek által jelen Szerződés 12.1. pontja szerint létrehozott Közös munkacsoport hoz döntést.
9. Ellátja az „Eljárási rend”-ben meghatározott egyéb feladatokat.

A motorvonatok karbantartása a Megrendelő kezelésében lévő istvántelki telephelyen történik. A Telephely fedett javító csarnoka 151 méter hosszú javító vágányokkal rendelkezik, melyből három vágány vizsgálócsatornás. A csarnok összes vágánykapuja elektromos működtetésű, kivitelt tekintve vagy kétszárnyú vagy scan-door típusú kapu.

**Javító vágányok**: a csarnokban **5** vágány található:

* **I. és II. vágány**: szabványos vizsgáló csatornával épült és oldalvizsgáló csatornával is rendelkeznek, ahova célszerűségből targoncával is le lehet jutni. Mindkét vágány két irányból járható, vágánykapcsolatuk biztosítja a körüljárást. A két vágány között kétszintes telepített pódium található, melyről célszerűen meg lehet közelíteni a járművek tetőberendezéseit és az utasteret is. A két vágány felé, elhelyezkedést tekintve a műhely két végén, egy –egy 300 kg-os daru van telepítve. A vágányok mellett ki van építve a segédüzemi- illetve a levegős hálózat is.
* **III. vágány**: Emelő vágány, ahol egy 7 tonnás daru, egy 8x20 tonnás járműemelő csoport, és egy 4x20 tonnás járműemelő csoport van telepítve. Ez a vágány a járműemeléssel járó, valamint a vizsgáló csatornát nem igénylő munkák helyszíne.
* **IV. vágány**: vizsgáló csatornával nem rendelkező vágány. Vizsgáló csatornát nem igénylő munkák végzésére szolgál.
* **V. vágány**: szabványos vizsgáló csatornával, félig oldalaknával rendelkező vágány. A vágányra egy 8x20 tonnás járműemelő csoport és egy 3 mérőpontos vasúti járműmérleg van telepítve.
* **IV. (Mosó) vágány**: különálló csarnokrészben elhelyezett zárt rendszerű gépi vasúti járműmosó berendezés. A berendezés vezérlő rendszerébe be van programozva a Flirt motorvonat paramétere is.
* A csarnokban lévő műhelyekben a karbantartást támogató állványos fúrógép és köszörűgép található, továbbá a Telephely rendelkezik mobil akkumulátor töltő- és hegesztő berendezésekkel is. A járműszerelők egyéni szerszámkönyvre fel vannak szerelve a karbantartáshoz és javításhoz szükséges kisgépekkel.
* egyéni szerszámok teljes mértékű lecserélése, korszerűsítése megtörtént
* FLIRT járműszerelők részére felújított előkészítő műhely berendezése megtörtént,
* a vizsgálócsatornák oldalfalainak megújító festése megtörtént,
* a műhely meglévő beton padozat felületének tisztítása megtörtént.
* a már meglévő levegős hálózat gerincvezetékéről még további szükséges leágazások elkészítése megtörtént

A Megrendelő a jelen Szerződés 6.1. pontjában fogaltatott feladatoknak megfelelően elvégzi az alábbi beruházásokat és fejlesztéseket:

* speciális szerszámok, mérőműszerek beszerzése folyamatban,
* a teljes műhely tisztasági festésének elvégzése folyamatban,
* az 1- és 2. vágány közötti pódiumok megfelelő átalakítása vagy új pódium telepítése a FLIRT tip. motorvonatokhoz illesztve,
* a leesés elleni védelem teljes vágányhosszra való kiterjesztése az 1-es és 2-es vágány felett, továbbá az ehhez tartozó hevederek beszerzése: folyamatban,
* A beton padozat egyenletes fogadófelület létesítését követően csúszásmentes műgyanta bevonattal való ellátása 2 ütemben: folyamatban,
* 5 tonnás 7 méter emelőmagasságú bakdaru telepítése az 1-es és 2-es vágány felett a csarnok északi homlokzatánál: folyamatban,
* a csarnok fűtési rendszerének korszerűsítése: folyamatban,
* a 8 x 20 tonnás emelőcsoport 5. vágányra való áttelepítése a FLIRT motorvonat emelésének biztosításához: szükség szerint 1 napon belül elvégezhető,
* újabb segédüzemi csatlakozások létesítése: kiépítve.

**Irodahelység a Vállalkozó részére**: Az Ajánlattevő egy kb. 40 m2 nagyságú helyiséget biztosít a Vállalkozó rendelkezésre.

**Vegyianyag-raktár**: Az Ajánlattevő ezt egy, a  műhelybe betelepített konténerben tudja biztosíti a Vállalkozó rendelkezésre.

**Az alkatrészraktárak alkatrész-kezelése és -kiadása**, valamint ennek dokumentálása és a kapcsolódó feladatok teljesítése tekintetében konkrétumokban Felek a Szerződés megkötését követően 30 napon belül elkészített és a Felek által aláírt „Eljárási Rendben” fogják meghatározni.

**A rendelkezésre álló munkaerő összetétele**:

4 fő Villamos, illetve mechatronikai mérnök,

20 fő Járműszerelő, összetétele

* Vasúti jármű technikus
* Vasúti távközlés technikai és biztosítóberendezési szakközépiskola
* Vasúti járműszerelő
* Ipari elektronikai technikus

Ezen dolgozók munkaidejének teljes felhasználásával kell a karbantartási és javítási munkákat elvégezni.

Pótlólagosan a nem tervezhető javításokra további létszám vonható be.

A választható munkarendek:

Két műszakos

nyújtott nappalos.

3. számú melléklet

**A rendelkezésre állás követelményrendszere**

**Rendelkezésre állás fogalma:**

A Rendelkezésre állás egy képzett statisztikai érték, mely megmutatja, hogy adott hónap vonatkozásában a Vállalkozó a Második Teljesítési szakaszban milyen mértékben tett eleget a Szerződésben vállalt kötelezettségének (a továbbiakban: Rendelkezésre állás).

**A Rendelkezésre állás Szerződés által elvárt minimumértéke a jelen Szerződés Második Teljesítési szakaszában**: **94 %**.

**Rendelkezésre állás mérése:**

Rendelkezésre álló darabszám: A naponta két időpontban, **08:00 és 14:00** órakor üzemben lévő, a mindenkori vonatfordulókhoz igényelt Motorvonatok száma.

A mérést a felek naponta önállóan végzik, a mérési eredmények értékelése hetente, a Felek által létrehozott Ad-hoc bizottság feladata. A havi Rendelkezésre állásról az Ad-hoc bizottság előterjesztése alapján a Felek által létrehozott Közös munkacsoport dönt a tárgyhónapot követően 30 (harminc) napon belül. Felek az Eljárási rend mellékleteként kötelesek elkészíteni a Rendelkezésre állás mérésére szolgáló jegyzőkönyv mintapéldányát.

Nem áll rendelkezésre a Motorvonat:

* ha karbantartási célból a Telephelyen tartózkodik bármelyik mérési időpontban, a jelen Szerződés 7.5.2 pontjának figyelembe vételével; vagy
* ha Vállalkozó érdekkörébe tartozó okból javításra vár bármelyik mérési időpontban; vagy
* ha a Vállalkozó a jelen Szerződés 7.7 pontja szerint elvállalt és / vagy a Megrendelő által a 7.7 – 7.9 pont szerint megrendelt javítással késedelembe esik, figyelemmel a jelen Szerződés 7.11 pontjára is; vagy
* ha a jelen Szerződés egyébként úgy rendelkezik.

**Az üzemképtelenné vált motorvonatok esetében az alábbiak érvényesek**:

Csúcsidőszakban:

Nem vehető figyelembe egy adott napon rendelkezésre állónak az a motorvonat egység, amelyik üzemzavarának elhárítása 5 percet meghaladó időtartamú javítást igényel és a javításra kerülő egység helyett a Vállalkozó 1 órán belül nem bocsát rendelkezésre üzemképes vonategységet az eredeti szerelvényfordulónál a menetrendi forgalom ellátására. Amennyiben a Vállalkozó egy órán belül egy új motorvonat szerelvényt bocsát a Megrendelő rendelkezésére vagy ugyanezen határidőn belül a Motorvonat üzemzavarát elhárítja, akkor félnapos kiesést kell felszámítani.

Csúcsidőszakon kívül:

Ha egy motorvonat egység mindkét Csúcsidőszakban rendelkezésre áll, de a Csúcsidőszakon kívüli időszakban üzemképtelenné vált, és sem javítására sem egy másik helyettesítő motorvonat egység alkalmazására egy órán belül nem került sor, akkor a félnapos kieséssel kell számolni.

Ha az üzemkiesés mindkét időszakot érinti, akkor a Csúcsidőszakra vonatkozó szabályokat kell alkalmazni.

**A rendelkezésre állás mértékének számítására szolgáló összefüggés:**

n

∑ t

i=1

R= 100 - ––—— × 100 (%)

T × n

ahol: R : a rendelkezésre állás %-os értéke

t : a kieső üzemnapok száma

n : a figyelembevett vonategységek száma (legfeljebb 42)

T : az értékelési időszak napjainak száma

Azon motorvonatokat a rendelkezésre nem álló üzemképtelen csoportba kell sorolni (a „t” üzemnapokba beszámítani), amelyek üzemképtelensége olyan eseményre vezethető vissza, amelyért a Vállalkozó felelőssége bármilyen tekintetben is megállapítható jelen Szerződés alapján. Ilyen okok, nem kizárólagosan: szakszerűtlenül elvégzett karbantartás, javítás; anyag és alkatrészhiány; külön megrendelésre végzett javítás vállalt határidejének túllépése (eltulajdonítás, rongálás, baleset, stb.) figyelemmel a jelen Szerződés 7. fejezetére is.

Rendelkezésre állónak kell tekinteni („n” értékének meghatározásánál) azokat a vonategységeket, amelyek olyan okból nem állnak rendelkezésre, amelyért a Vállalkozó semminemű felelősséggel nem tartozik jelen Szerződés alapján. Ilyen okok, nem kizárólagosan a mindenkori körülményektől függően: vis maior; üzemeltetés során bekövetkező baleset; szakszerűtlen üzemeltetés, vandalizmusból eredő járműsérülések, rongálás, kisiklás, eltulajdonítás.

**Napi üzemi rendelkezésre állás fogalma:**

A napi üzemi rendelkezésre állás megmutatja, hogy adott nap vonatkozásában Megrendelő hány db Motorvonattal tud személyszállítási feladatot ellátni (a továbbiakban: Napi üzemi rendelkezésre állás).

A Napi üzemi rendelkezésre állás Szerződés szerint elvárt minimum értéke:

A napi üzemi rendelkezésre állás mérése az 5. motorvonat egység Második Teljesítési szakaszba kerülése időpontjának hónapját követő hónap első napjával kezdődik. Az értékelési időpontig a Második Teljesítési szakaszba bevont motorvonat egységek száma: **n**

* Üzemképes állapotban a Megrendelő rendelkezésére bocsátott motorvonat egységek száma a **10.** **egység** Második Teljesítési szakaszba kerülését követően, illetve abban maradásáig: Megkövetelt rendelkezésre álló darabszám: **n – 1**
* Üzemképes állapotban a Megrendelő rendelkezésére bocsátott motorvonat egységek száma a **16.** **egység** Második Teljesítési szakaszba kerülését követően, illetve abban maradásáig: Megkövetelt rendelkezésre álló darabszám: **n – 2**
* Üzemképes állapotban a Megrendelő rendelkezésére bocsátott motorvonat egységek száma a **33.** **egység** Második Teljesítési szakaszba kerülését követően, illetve abban maradásáig: Megkövetelt rendelkezésre álló darabszám: **n – 3**

**Napi üzemi rendelkezésre állás mérése:**

Rendelkezésre álló darabszám: A naponta két időszakban, **04:00-09:00** és **14:00-19:00** óra között üzemben lévő, a mindenkori vonatfordulókhoz igényelt Motorvonatok száma.

A mérést a Felek naponta önállóan végzik, a mérési eredmények értékelése hetente, a Felek által létrehozott Ad-hoc bizottság feladata. A Napi üzemi rendelkezésre állás tárgyhavi alakulásáról az Ad-hoc bizottság előterjesztése alapján a Felek által létrehozott Közös munkacsoport dönt a tárgyhónapot követően 30 (harminc) napon belül. A Vállalkozó ezt követő 15 napon belül köteles a kötbért megfizetni. Felek az Eljárási rend mellékleteként kötelesek elkészíteni a Napi üzemi rendelkezésre állás mérésére szolgáló jegyzőkönyv mintapéldányát.

Nem áll rendelkezésre a Motorvonat:

* Ha karbantartási célból a Telephelyen tartózkodik bármelyik mérési időpontban, a jelen Szerződés 7.5.2 pontjának figyelembe vételével; vagy
* Ha Vállalkozó érdekkörébe tartozó okból 5 percnél hosszabb ideig javításra szorul, vagy javításra vár bármely helyen, bármelyik mérési időpontban; vagy
* Ha a Vállalkozó a Szerződés 7.7 pontja szerint elvállalt és / vagy a Megrendelő által a 7.7 – 7.9 pont szerint megrendelt javítással késedelembe esik, figyelemmel a Szerződés 7.11 pontjára is; vagy
* Ha a jelen Szerződés egyébként úgy rendelkezik

Egy motorvonatot időszakonként csak egyszer lehet rendelkezésre nem állóként figyelembe venni.

4. számú melléklet

**Hibaosztályozás és minősítés**

Meghibásodások osztályozása:

**I. A motorvonati egység meghibásodott, de korlátozottan üzemképes,**

**I.1. ezért az alábbiakban megnevezett hibákkal a fordulóállomásig utasforgalomban közlekedtethető, de a fordulóállomásról utasforgalomba javítás nélkül nem állítható**:

* A fűtő-hűtő berendezés működésképtelen, beleértve a vezetőállásokat is,
* Az utastéri világítás működésképtelen
* Az utas tájékoztató berendezés teljes körűen működésképtelen
* Zárt WC meghibásodása esetén
* A vontatási és/vagy a villamos fék teljesítmény legfeljebb 50 %-os csökkenése
* Oldalajtó vagy ablak üvegének kitörése, beleértve a vezetőállásokat is
* Csatolt üzem esetén legalább az egyik motorvonat mindkét központi vonó-ütköző kapcsolókészülék mechanikus-, pneumatikus-, vagy villamos hibája
* Futómű, hordmű meghibásodása a motorvonat műszaki előírásában meghatározott mértékben
* Fékberendezés meghibásodása a motorvonat műszaki előírásában meghatározott mértékben
* A mozdonyvezető által elfoglalt vonatvégi vezetőállásán az alábbi berendezések valamelyike működésképtelen:
* Éberségi és vonatbefolyásoló berendezés az E1. sz. utasítás szerint,
* Sebességmérő az E1. sz. utasítás szerint
* Vezető előtti homlokablak sérülése, amely közvetlenül nem veszélyezteti a közlekedésbiztonságot,

**I.2. Az alábbiakban megnevezett hibákkal a motorvonategység a napi fordulóterv szerint utasforgalomban közlekedhet, de a hibát a következő napi forgalomba állítás előtt el kell hárítani:**

* Akkumulátor-, segédüzemi-, motorköri földzárlat
* Redundancia szint csökkenése (vezérlés, segédüzem, főüzem)
* Az automatikus utastájékoztató berendezés részleges működés-képtelensége
* Bármelyik oldalon egy feljáróajtó + kimozduló lépcső működésképtelen, de zárt állapotban reteszelhető
* A fűtő, hűtő berendezés teljesítménye legfeljebb 30%-kal csökken
* Az utastéri világítás legfeljebb 50%-kal csökken
* Üvegfelületek sérülése, folytonossági hiány nélkül (egyedi elbírálás alapján)
* Központi vonó-ütköző kapcsolókészülék mechanikus-, pneumatikus-, vagy villamos hibája
* Utastéri berendezések komolyabb sérülése esetén, amennyiben az utas sérülés ki van zárva
* Utas vészhívó berendezés üzemképtelen.

**II. A motorvonati egység meghibásodott, de üzemképes**

A Vállalkozó és Megrendelő megállapodnak a hiba elhárítási időpontjában, amely nem lehet később, mint a soron következő tervszerű vizsgálat időpontja.

Felek megállapodnak, hogy amennyiben valamely hiba nem került jelen **4.sz. melléklet**ben kifejezetten rögzítésre, úgy jelen Szerződés **9. sz. melléklet**ében felsorolt előírásokat kell figyelembe venni. A Vállalkozó ezek figyelembe vételével jogosult és köteles saját felelősségére meghatározni, hogy az adott hiba az utas-szállítás biztonságát és/vagy a vagyonbiztonságot veszélyezteti-e.

5. számú melléklet

**Üzemképtelenségi hiba okok**

1. Szolgálatképtelennek kell a motorvonatot tekinteni akkor, ha:

* A motorvonat nem tud a célállomásig közlekedni súlyos műszaki meghibásodás vagy közlekedésbiztonságot veszélyeztető hiba miatt, vagy a kitűzött vonatmenet ilyen okból nem kezdhető meg. Segély motorvonat vagy segély mozdony felhasználása szolgálatképtelenségnek tekintendő függetlenül a bekövetkezett vonatkésés időtartamától,
* a vonatnál 5 percnél nagyobb késést okoz a meghibásodás,

1. Nem tekinthető a motorvonat szolgálatképtelennek:

* ha a meghibásodott alkotóelemeknél az üzemképes állapotot a menet során vagy a menetrendszerű tartózkodási időszak alatt a motorvonat személyzete 5 percen belül helyre tudja állítani.
* nem a Vállalkozó érdekkörébe tartozó okból bekövetkező baleset, vagy elemi kár miatt bekövetkezett meghibásodáskor,
* felsővezeték feszültség kimaradás, vagy felsővezeték hiba esetén,
* próba, vagy kísérleti meneteknél bekövetkezett meghibásodások,
* vis maior és vandalizmus esetén.

**Szolgálatképtelennek tekintendő a motorvonat például, de nem kizárólag az alábbi egységek meghibásodása esetén:**

* Futómű, hordmű meghibásodása a motorvonat műszaki előírásában meghatározott terjedelemben
* Fékberendezés meghibásodása a motorvonat műszaki előírásában meghatározott terjedelemben
* Egyik oldali valamennyi feljáróajtó és kimozduló lépcső 50 %-a
* Amennyiben az utas-ajtó nem zárható mechanikusan
* Amennyiben a kimozduló lépcső nem reteszelhető zárt helyzetben

A mozdonyvezető által elfoglalt vezetőállásán:

* Éberségi és vonatbefolyásoló berendezés az E1 sz. utasítás szerint, amennyiben ebből 5 percet meghaladó vonatkésés származott
* Kürt
* Ablaktörlő, amennyiben az időjárási körülmények miatt használata elengedhetetlen
* Jelzőfények teljes mértékben
* Vezető előtti homlokablak törése, vagy látómező elhomályosodása

A vonat a felsorolt hibákkal - amennyiben egyáltalán mozgásképes -, legfeljebb a legközelebbi állomásig közlekedhet utasokkal elfoglalva. Az utasok kiszállása után szerelvényvonatként, jelen Szerződés **9. sz. melléklet**ében felsorolt előírások, utasítások betartásával javításra a Vállalkozó megrendelésére az általa meghatározott helyszínre kell a vonategységet közlekedtetni.

6. számú melléklet

**A motorvonatokra vonatkozó komfort feltételek**

A jelen melléklet azokat a komfort és tisztítási minőségi szint csökkenéseket részletezi, amelyek a Motorvonat rendelkezésre állását nem befolyásolják. A jelen mellékletben meghatározott komfort színvonal el nem érése esetén azonban a Vállalkozó nem, vagy nem szerződésszerű teljesítés miatt a jelen Szerződés 7. sz. mellékletében meghatározottak szerint köteles Megrendelő részére kötbért fizetni.

A rendelkezésre nem állásra vonatkozó feltételeket a 3. számú melléklet, az utas-szállítás biztonságát nem veszélyeztető hibák osztályozását a 4. számú melléklet tartalmazza.

**1. Komfort feltételek**

**1.1. Komfort jelentős csökkenése**

* Hőmérséklet az utastérben téli üzemben 20 ºC alá süllyed, illetve nyári üzemben 32 ºCfölé emelkedik.
* Hőmérséklet a vezetőállásban téli üzemben 18 ºC alá süllyed, illetve nyári üzemben 32 ºCfölé emelkedik.
* A zajszint értéke bizonyítottan meghaladja a motorvonatra vonatkozó műszaki leírásban megadott értékeket.
* A fényforrások több mint 10%-a meghibásodott
* A mozgáskorlátozottak be- és kiszállását segítő berendezés működésképtelenek/ rendelkezésre nem állóak.
* Az utastájékoztató – mind a hangosítás, mind a vizuális jelzés - kombináltan működésképtelen

**1.2.Komfort csökkenése**

* Több mint 4db ülés sérült.
* Az utastájékoztató hibás működése (a hangosítás és/vagy vizuális utastájékoztató), vagy a viszonylatjelző hibásan működik
* WC-ben lévő szaniterek hibája, sérülése.

A komfort feltételek ellenőrzését a fordulóállomásokon és a menetrend szerint közlekedő vonatokon a Megrendelő megbízottja végzi, aki hibás teljesítés megállapítása esetén hibajelentő lapot állít ki.

7. számú melléklet

**Hibás teljesítés miatti kötbér**

A Karbantartási Szerződés **6. sz. melléklete** szerinti komfortszínvonal el nem érése esetén a Megrendelő a következő kötbér tételeket jogosult felszámítani a Vállalkozónak hibás teljesítés miatt:

**1. Komfort feltételek**

**1.1. Komfort jelentős csökkenése:**

**245 EUR / hiba**

**1.2. Komfort csökkenése**

**120 EUR / hiba**

**2.** **Karbantartáson el nem végzett, üzemkészséget nem érintő javítások után fizetendő kötbér**

A jelen Szerződés rendelkezéseinek megfelelően a Megrendelő jogosult az el nem hárított hibákkal átvett Motorvonatok esetében azok után kötbért kiszámlázni.

Ennek mértéke: **160 EUR / vizsgálatonként el nem hárított hiba**

**3. Vállalkozó érdekkörébe tartozó okból bekövetkező vonatkésések**

A kötbér mértéke vonatonként (5 perces késésen felül): Budapest elővárosi vonatok 17 EUR/perc

Felek a félreértések elkerülése érdekében rögzítik, hogy az itt meghatározott, vonatkésések miatti kötbér a rendelkezésre állás biztosításának elmulasztása (beleértve a Napi üzemi rendelkezésre állást is) miatti és / vagy a jelen Szerződésben meghatározott más kötbérekkel párhuzamosan is alkalmazható. A vonatkésések miatti kötbér elszámolására havonta kerül sor.

8. számú melléklet

**Értesítés engedményezésről**

Stadler Bussnang AG. részére

Tisztelt Cím!

**A MÁV-START Vasúti Személyszállító Zártkörűen Működő Részvénytársaság** (1087 Budapest, Könyves Kálmán krt. 54-60.) képviseletében eljárva ezúton

tájékoztatom,

hogy társaságunk a 2017 …. hó .. napján …… db. Flirt típusú villamos motorvonatra vonatkozóan karbantartási támogatási szolgáltatás nyújtására kötött szerződés (továbbiakban: Szerződés) aláírásával ………………………….. társaságra (továbbiakban: Vállalkozó) engedményezte az Önökkel, mint a MÁV-START Zrt. és a Stadler Bussnang AG. között 2015. július 15. napján …. db. Flirt típusú villamos motorvonat szállítására megkötött adásvételi szerződés Eladójával szembeni szavatossági és jótállási igényeit azon hibák vonatkozásában, melyek a Szerződés időtartama alatt a Vállalkozó által ténylegesen elhárításra kerülnek, legfeljebb az elhárítással összefüggésben Vállalkozónál észszerűen és igazoltan felmerült igények mértékéig.

Kérjük a fentiek szíves tudomásulvételét.

Tisztelettel:

MÁV-START Zrt.

Az engedményezést tudomásul veszem:

……………………………………………….

Stadler Bussnang AG

9. számú melléklet

**Szabályzatok, utasítások jegyzéke**

A karbantartási, fenntartási és javítási munkák során esedékes közlekedésbiztonsági, tűz-és munkavédelmi vizsgálatokat a Vállalkozó a jogszabályok, a HÜSZ valamint az alábbi MÁV Zrt, illetve MÁV-START Zrt. szabályzatok és utasítások szerint köteles elvégezni:

Futómű vizsgálat, ellenőrzés : MÁVSZ 2616-5

Mérlegelés : MÁVSZ 2653

Fékvizsgálat : MÁVSZ 2757

Fékútmérés : MÁVSZ 2724

Felszerelési tárgyak : MÁVSZ 2420

Éberségi-és vonatbefolyásoló vizsgálat : V-5957/1999.GSZI.MD.

Mozdonyszemélyzet oktatása : O.1.sz. Oktatási Utasítás

Általános utasítások : E1, E2, E12, E101

A felsorolt tevékenységek és vizsgálatok elvégzése a mindenkor – jelenleg a fent meghatározottak szerinti - hatályos MÁV Zrt, illetve MÁV-START Zrt. szabályzatok és utasítások figyelembevételével és betartásával a Vállalkozó kötelessége és felelőssége.

A vizsgálatok végzését csak a MÁV Zrt, illetve MÁV-START Zrt vonatkozó előírásai szerinti képesítéssel és szakvizsgával rendelkező személy(ek) végezheti(k). A vizsgálatok eredményét rögzítő bizonylatokat a Vállalkozónak bármikor a MÁV-START Zrt vagy az illetékes ellenőrző hatóság rendelkezésére át kell tudni bocsátania.

Azon személyek tevékenységére, akik a fenti vizsgálatokat végzik, a Vállalkozó köteles felelősségbiztosítást kötni.

A motorvonatok sebességmérő és biztonsági kamera regisztrátumainak kiolvasását és kiértékelését a MÁV-START Zrt. erre felhatalmazott dolgozója végzi, aki felelős az adatok előírás szerinti tárolásáért. A Vállalkozónak ehhez mindenkor biztosítania kell a szükséges eszközöket.

A kiolvasás történhet:

* a motorvonat karbantartása során,
* a fordulóállomásokon való tartózkodások során,
* baleset és egyéb rendkívüli események bekövetkezése esetén.

A jelen mellékletben felsorolt szabályzatok, utasítások mellett a Vállalkozó tartozik betartani a vonatkozó jogszabályok, illetve kötelező hálózat-hozzáférési szabályzatok, utasítások rendelkezéseit.

10. számú melléklet

**Eljárási rend**[[2]](#footnote-3)

Külön fájlban

11. számú melléklet

**Árazott alkatrészlista**

Külön fájlban

12. számú melléklet

**K5 vizsgálatra vonatkozó külön feltételek**

1. **Az átadás-átvétel eljárási rendje**

A motorvonat Vállalkozó K5 vizsgálati és javítási telephelyére történő beküldése, javítása, kiadása során – hacsak a Felek a Szerződés 4.1. pontjának második mondatában foglaltakkal összhangban eltérően nem állapodnak meg a Megrendelő telephelyének (ezzel összefüggésben a Szerződés 4.2.2. pontja szerinti esetleges belföldi szállítási kötelezettségnek) és/vagy a Megrendelő munkaerejének Vállalkozó általi igénybevétele kapcsán – az alábbi teendőket kell végrehajtani:

1. A K5 vizsgálatra és javításra küldendő motorvonatot, pályaszám szerint történő egyeztetését követően (az előzetes éves/havi/kétheti tervben meghatározottak szerint), a Vállalkozó a Megrendelő képviselője kijelöli a Vállalkozó telephelyére küldésének időpontját. A fenti adatok ismeretében a Megrendelő helyi képviselője –belföldi vizsgálati hely esetén - megszerzi a motorvonat beszállításához szükséges VPE és egyéb engedélyeket, biztosítja – amennyiben szükséges – a kocsivizsgálatot ill. műszaki kíséretet is (pl. balesetes járművek mozgatása esetén).
2. Megosztott K5 jelű karbantartás elvégzése estén, a Vállalkozó pályaszám szerint történő egyeztetését követően, köteles írásban tájékoztatni a Megrendelőt a megosztott K5 jelű karbantartás tervezet időbeni ütemezéséről és az megosztott vizsgálati és javítási időpontokban végzendő javítási és karbantartási feladatokról.
3. Külföldi K5 vizsgáztatási helyszín esetében a motorvonatot forgalomból történő kivonása után, a Megrendelő Telephelyére kell állítani, állapot felmérő szemle és a K5 vizsgálatra és javításra való beadás megtartására. Külföldi vizsgáztatási helyszín esetében a Vállalkozó feladatát és költségét képezi a motorvonat beszállításához szükséges VPE és egyéb engedélyek megszerzése és a járművek leközlekedtetése oda-vissza útirányban a megrendelő Telephelye és a külföldi vizsgáztatási helyszín között. A motorvonatokról a Vállalkozó telephelyére történő beküldését megelőzően a Megrendelő Telephelyén állapot felmérő „Beszállítási jegyzőkönyvet” kell felvenni a Felek megbízott képviselőjének aláírásával. A jegyzőkönyvben fel kell sorolni a hiányzó alkatrészeket, ill. fel kell sorolni a járművön található rongálásokat. A járművön működési próbákat (fűtés, világítás, hangosítás, légkondicionáló, stb.) is kell végezni, melynek eredményességét a jegyzőkönyvben fel kell tüntetni. A felvett „Beszállítási jegyzőkönyvet” a Vállalkozó megbízott műszaki képviselője a motorvonat Vállalkozó telephelyén történő átadásához magával viszi.
4. A motorvonat őrzését a járműnek a Vállalkozó telephelyére történő beközlekedtetésig a jármű őrzésével, kísérésével a Vállalkozó által megbízott őrző-védő végzi abban az esetben is, ha a beszállításról Megrendelő gondoskodik (Magyarországi vizsgáztatási telephely esetében). A jármű őrzésével, kísérésével megbízott szervezettel történő kapcsolattartás (információ az őrzésre kijelölt járművek helyéről, azok pontos meghatározásáról, tájékoztatás a javításos menet menetrendjéről stb.) a Vállalkozó feladata.
5. A motorvonat Vállalkozó telephelyén történő átadásakor, a Megrendelő megbízott műszaki képviselője a fenti 3. pontban felvett „Beszállítási jegyzőkönyv” ismeretében részt vesz a járműnek a Vállalkozó részére történő átadásában.
6. **K5 jelű vizsgálat és javítás során végzett ellenőrzések, részátvételek vizsgálatok**
7. A Vállalkozónak a motorvonat bármely részén mindazokat a vizsgálatokat és/vagy ellenőrzéseket végre kell hajtania, amelyeket a Karbantartási Utasítás és mellékletei, továbbá a Hatóságok ill. a jogszabályok a K5 jelű vizsgálat elvégzése során előírnak.
8. A Megrendelő jogosult – K5 jelű vizsgálat és javítás közben is – a Szerződésben rögzített mértékben és módon a járműveknek – azok alkatrészeinek, elemeinek és a javításukhoz felhasznált anyagoknak – a vizsgálatát és átvételét ellenőrizni.
9. E célból a Megrendelő kijelöli megbízottját, illetve ellenőrző szervét, aki a Vállalkozó és annak alvállalkozóinak műhelyeiben tartózkodik és a vizsgálatokat, illetve az átvételt elvégzi és/vagy ellenőrzi. A vizsgálatok illetve az átvételek és/vagy ellenőrzések elvégzésére a Megrendelő, saját döntése alapján, jogosult akár szúrópróba szerű, akár folyamatos jelenlétre.
10. A Vállalkozó külön díj felszámítása nélkül (a Szerződés részeként) biztosítja a Megrendelő ellenőrző szervei számára a munkafeltételeket és az általuk kért eszközöket, szerszámokat, anyagokat, a használatos mérőeszközöket, valamint a szükséges segédszemélyzetet (helyiség, telefon, fax, stb.).
11. A Megrendelő ellenőrző szerveinek szabad belépést kell biztosítani a Vállalkozó, illetve Alvállalkozójának minden olyan műhelyébe, ahol a motorvonatokat, továbbá azok fő szerelési egységeit (pl. forgóvázak, tengelyhajtóművek, kerékpárok, légkondicionáló berendezések, mozgássérült kerekesszék emelő berendezés, stb.) vizsgálják, javítják, szerelik.
12. A Megrendelő a K5 jelű vizsgálat és javítás közben történő ellenőrzéseket munkaidőben és úgy végezheti, hogy az a Vállalkozó K5 vizsgálati és javítási ütemtervét ne hátráltassa.
13. Ha a Megrendelő ellenőrző szervei bizonyos vizsgálaton és/vagy ellenőrzésen nem jelentek meg annak ellenére, hogy a vizsgálatokról időben értesítették őket, vagy ha úgy állapodnak meg a Felek, hogy erre nem kerül sor, a Vállalkozó saját maga végezheti el ezeket a vizsgálatokat. Vállalkozó köteles valamennyi ilyen vizsgálatról és/vagy ellenőrzésről készült jegyzőkönyvet, hiteles jelentést és/vagy mérési dokumentációt a Megrendelő részére továbbítani. A Megrendelő köteles annak átvételét a Vállalkozónak írásban visszaigazolni.
14. Ha a motorvonat bármely egységének, vagy berendezésének vizsgálata és/vagy ellenőrzése sikertelen eredménnyel zárul, a Vállalkozó köteles azt kijavítani, szükség esetén felújítani vagy kicserélni, és értesítés után a teljes vizsgálatot és/vagy ellenőrzést megismételni.
15. A Vállalkozónak lehetővé kell tennie a Megrendelő megbízottjai, műszaki szakemberei (nem átvevői) számára, hogy a vizsgálati, javítási, esetlegesen korszerűsítési folyamatot bármely fázisában, előzetes értesítést követően, megtekinthesse a tevékenység végzésének helyszínén.
16. A Vállalkozót nem mentesíti a jótállási és szavatossági felelőssége alól a motorvonat bármely részének vizsgálatai és/vagy ellenőrzései, a Megrendelő, megbízottjainak, átvevőinek azokon történő részvétele, sem a vizsgálati jegyzőkönyvek kiállítása.

**Átadási próbák**

A próbák elvégzéséhez szükséges időtartam beletartozik a K5 jelű vizsgálat elvégzésére meghatározott szerződéses időtartamba. A motorvonat K5 jelű vizsgálatra történő átadás során a Vállalkozónak írásban tájékoztatnia kell a Megrendelőt a tervezett átadási állópróba időpontjáról, továbbá írásban nyilatkoznia kell, hogy külön díjazás ellenében igénybe kívánja venni a Megrendelő közreműködését a vonali működési próba megszervezéséhez. Amennyiben a Vállalkozó igénybe kívánja venni a Megrendelő közreműködését a vonali próba lebonyolításához, a Vállalkozónak a motorvonat K5 jelű vizsgálatra történő beadás során írásban meg kell adni a tervezett vonali próba pontos időpontját.

1. **Átadási állópróba**
2. Az adott pályaszámú motorvonat K5 jelű vizsgálatának és javításának befejezésekor, illetve a megosztott K5 jelű karbantartás elvégzése esetében a forgóváz javítások befejezését követően, a Vállalkozónak írásban kell értesítenie a Megrendelőt az Állópróba megtartásának lehetőségéről. A motorvonat nem bocsátható állópróbára addig, amíg a Vállalkozó nem végezte el a Karbantartási Utasításban a K5 jelű vizsgálatra és javításra, illetve a megosztott K5 jelű karbantartás elvégzése esetében a forgóváz javításokra előírt összes vizsgálatot és/vagy ellenőrzést.
3. Megrendelő megbízottai a motorvonat átvételére irányuló bejelentés beérkezésétől számított 1 (egy) munkanapon belül megkezdik az átvételt és a felülvizsgálatot.
4. Az Átadási álló próba a Megrendelő és a Vállalkozó megbízottjainak jelenlétében történik. Az Átadási állópróba célja annak ellenőrzése, hogy a készre jelentett jármű, illetve a megosztott K5 jelű karbantartás elvégzése esetében a forgóváz javítások megfelel-e a Szerződés mellékletét képező Karbantartási Utasításban rögzített minőségi és mennyiségi előírásoknak, valamint futás- és forgalombiztonsági ellenőrzés. Ha az állópróba alatt olyan hiba merül fel, amelynek megszüntetése lényeges alkatrész, fődarab cseréjét vonja maga után, a javítás illetve csere befejezése után az állópróbát meg kell ismételni.
5. Az Átadási állópróbáról Átadási állópróba jegyzőkönyvet kell készíteni. A jegyzőkönyvben rögzíteni kell az egyes vizsgálatok eredményét és az ezek során tett esetleges észrevételeket. A próba csak abban az esetben tekinthető sikeresnek, amennyiben a motorvonat, illetve a megosztott K5 jelű karbantartás elvégzése esetében a forgóváz javítás valamennyi előírt követelménynek megfelel. Abban az esetben, ha a próbát végző szakemberek olyan jellegű kifogást emelnek, amelyek miatt az átadási állópróba jegyzőkönyv nem kerül aláírásra, a Vállalkozó köteles a hiányosságokat megszüntetni, mely után a próba indokolt mértékű megismétlése szükséges. Az ebből eredő késedelmeket a Vállalkozó nem tüntetheti fel, mint indokolt szállítási késedelmet. Csak a sikeres Átadási állópróba után kerülhet sor a futópróbára.
6. Az Átadási állópróba sikerességével kapcsolatos nyilatkozat tételére a Megrendelő és a Vállalkozó együttesen jogosult. Abban az esetben, ha a Megrendelő és a Vállalkozó között véleménykülönbség van, a Megrendelő dönt a próba sikerességével kapcsolatosan.
7. Az Átadási állópróba költségei a Vállalkozót terhelik.
8. Az Átadási állópróbára a Vállalkozó telephelyén kerül sor. A vizsgálatokhoz és ellenőrzésekhez szükséges szakszemélyzetet a Vállalkozónak kell biztosítani.
9. **Átadási vonali próba** (futópróba)
10. A sikeres állópróbát követően Átadási vonali próbát kell tartani. A Vállalkozónak – a jármű K5 vizsgálat elvégzése céljából történő átadásakor – írásban kell értesítenie a Megrendelőt az átadási vonali próba megtartásának időpontjáról.
11. A Vállalkozótól kapott írásbeli megrendelés alapján a Megrendelő feladata a mozdonyszemélyzet- és a próbavezető megrendelése, a menetvonal igénylése és a próbamenet bevezetése Magyarországi K5 vizsgálati helyszín esetében. Külföldi vizsgáztatási helyszín esetében az átadási vonali próba a motorvonat Magyarországi hazaszállítását követően kerül megtartásra.
12. Az Átadási vonali próba a Megrendelő és a Vállalkozó megbízottjainak jelenlétében történik.
13. Az Átadási vonali próbáról Átadási vonali próba jegyzőkönyvet kell készíteni. A jegyzőkönyvben rögzíteni kell az egyes vizsgálatok eredményét és az ezek során tett esetleges észrevételeket. Az Átadási vonali próba csak abban az esetben tekinthető sikeresnek, amennyiben a motorvonat valamennyi előírt követelménynek megfelel. Ellenkező esetben – a hibák kiküszöbölését követően – az Átadási vonali próbát meg kell ismételni. Az ebből eredő késedelmeket a Vállalkozó nem tüntetheti fel, mint indokolt szállítási késedelmet. Csak a sikeres Átadási vonali próba után kerülhet sor a végátvételi jegyzőkönyv aláírására, illetve a K5 jelű vizsgálat és javítás teljesítési jegyzőkönyvének lezárására, és a jármű Megrendelő Telephelyére történő továbbítására.
14. Az Átadási vonali próba sikerességével kapcsolatos nyilatkozat tételére a Megrendelő és a Vállalkozó együttesen jogosult. Abban az esetben, ha a Megrendelő és a Vállalkozó között véleménykülönbség van, a Megrendelő dönt az Átadási vonali próba sikerességével kapcsolatosan.
15. Az Átadási vonali próba költsége a Vállalkozót terheli. Amennyiben az Átadási vonali próbát meg kell ismételni, ennek költségei a hibás Felet terhelik. Az ismételt Átadási vonali próba megkezdése előtt a Megrendelő és a Vállalkozó képviselői – írásban – nyilatkoznak a költség viselőjéről.
16. Az Átadási vonali próbát közforgalmú Magyarországi vasúti pályán kell megtartani, amelynek keretében el kell végezni a jármű fékútmérését, teljesítmény és funkcionális vizsgálatait.
17. A Vállalkozó képviselőjének a mozdonyszemélyzet jelentkezésétől számított 1 órán belül írásban nyilatkozni kell a Megrendelő felé, hogy a motorvonat készen áll-e a próba megtartására.
18. Abban az esetben, ha a Vállalkozó a már megrendelt próbát a tervezett futópróba előtt lemondja (bármilyen időpontban), abban az esetben a próba bevezetéséhez felmerült költségeket a Vállalkozónak meg kell térítenie a Megrendelő felé.
19. **A K5 jelű vizsgálaton és javításon átesett motorvonatok átadásával kapcsolatos dokumentumok**

A motorvonatok K5 jelű vizsgálatát és javítását végző Vállalkozónak a jármű, illetve járművek átadásával egyidejűleg, illetve a megosztott K5 jelű karbantartás elvégzése esetében az elvégzett K5 karbantartási feladat befejezését követően, a Megrendelő részére– rendezett formában – át kell adni az alábbi dokumentumokat, amennyiben a vizsgálatok, javítások, esetleges korszerűsítések során a használatukra sor került:

* állapotfelmérő jegyzőkönyv
* kocsiszekrény átadási jegyzőkönyv,
* forgóváz kimérési és minősítési jegyzőkönyv (forgóváz javítások elvégzését követően),
* hajtott- és szabadonfutó kerékpárok kimérési, javítási és minősítési jegyzőkönyvek, beleértve a keréktárcsa felsajtolásának mérési jegyzőkönyveit,
* mérlegelési jegyzőkönyv(ek) (forgóváz javítások elvégzését követően),
* anyagvizsgálati jegyzőkönyvek,
* egységek, berendezések vizsgálati, javítási és átvételi jegyzőkönyvei,
* típus vizsgálati jegyzőkönyvek,
* széria vizsgálati jegyzőkönyvek,
* gyártóművi nyilatkozat,
* minőségi bizonyítvány,
* állópróba jegyzőkönyv,
* vonali próba jegyzőkönyv (megosztott K5 jelű karbantartás esetén a forgóváz javítások elvégzését követően),
* együttműködési próba jegyzőkönyv,
* záradékolt K5 lejű vizsgálat és javítás teljesítési jegyzőkönyv,
* átadás-átvételi jegyzőkönyv.

1. **A 415 sor. Stadler FLIRT típusú motorvonatok K5 jelű vizsgálat és javítását követő jótállás**

Vállalkozó a jelen Szerződésben a motorvonatok K5 jelű vizsgálati és javítási feladatok teljesítésének napjától számított **12 hónap** általános jótállást vállal az adott pályaszámú motorvonat vonatkozásában.

Nem terjed ki az általános jótállási kötelezettség a tömítések, fékbetétek, abroncsok, csapágyak üzemszerű kopásából származó elváltozásokra, kenő- és üzemeltetési anyagok pótlására azzal, hogy Vállalkozó által végzett helytelen szerelésből adódó rendellenes kopás a jótállási kötelezettség alá tartozik akkor is, ha ezek az első tervszerű szétszereléses javításkor kerülnek megállapításra.

A jótállási kötelezettség kiterjed a végzett munkára, illetve a javításnál felhasznált szerkezeti és egyéb anyagokra.

Vállalkozó jótállási kötelezettsége fennáll az alvállalkozókkal vagy közreműködőkkel elvégeztetett munkákra és az általuk beépített anyagokra is.

Vállalkozó a jótállási időben felmerült minden hibát köteles saját költségén kijavítani, kivéve ha bizonyítja, hogy a hiba a teljesítést követően a Megrendelőnek felróható okból keletkezett.

A jótállás keretében a Vállalkozó által végzett javítás esetén a jótállási idő meghosszabbodik a hiba közlésétől kezdődően azzal az idővel, amely alatt a Megrendelő a motorvonatot a hiba miatt rendeltetésszerűen nem használhatja.

A jótállás keretében cserélt egységekre, fődarabokra a jótállási idő újra kezdődik.

**Speciális jótállási idő:**

* A jótállási idő új kerékpárokra és annak külön minden alkatrészére (beleértve különösen, de nem kizárólag a féktárcsákat is) a motorvonat K5-ről történő visszaadástól számított 5 (öt) év.
* Használt kerékpárok visszaépítése esetén 24 hónap-
* Minősített csapágyak esetében a jótállási idő a jármű K5-ről történő visszaadástól számított 300.000 (háromszázezer) km,
* A motorvonat elemeinek (pl. forgóváz) festésére, feliratozására vonatkozó jótállási idő a K5-ről történő visszaadástól számított: 3 (három) év, a Karbantartási Utasításban meghatározott tisztítószerekkel végzett mosás esetén.

13. számú melléklet

**Motorvonatok átadás-átvétele**

A motorvonatok a karbantartó telephelyre (magyarországi vizsgálat esetén – hacsak a Felek a Szerződés 4.1. pontjának második mondatában foglaltakkal összhangban eltérően nem állapodnak meg a Megrendelő telephelyének Vállalkozó általi igénybevétele kapcsán – Vállalkozó telephelyére) K5 vizsgálat elvégzése céljára kerülnek beállításra. A motorvonatok Telephelyre történő beállítását és kiadását dokumentálni kell, amelyre a Megrendelő és a Vállalkozó megbízott képviselője jegyzőkönyv felvételével jogosult.

A jegyzőkönyv 2 példányban készül, melyből 1 példány a Megrendelő, 1 példány a Vállalkozó képviselője részére kerül átadásra.

**Az átadás-átvételi jegyzőkönyv tartalmazza:**

1. Átadás-átvételi jegyzőkönyv számát (évenkénti folyamatos számozással),
2. Vonategység pályaszámát,
3. Kilométeróra állást,
4. Fogyasztási adatokat (felvett/visszatáplált)
5. Motorvonat műhelybe történő átadásának helyét, dátumát, időpontját,
6. A beállítás okát,
7. A Motorvonaton észlelt hibákat,
8. A Motorvonaton észlelt hiányosságokat,
9. A Motorvonaton elvégzett vizsgálatokat, javításokat, hiánypótlásokat,
10. A Motorvonaton esetleg el nem végzett javításokat, hiánypótlásokat,
11. A Motorvonat forgalom számára történő visszaadásának dátumát, időpontját,
12. A Megrendelő és Vállalkozó képviselőjének aláírását.

A motorvonatok forgalomba állítása előtt a Vállalkozó köteles a motorvonatokat az érvényes közlekedésbiztonsági- (a jelen Szerződés 9. sz. melléklete szerint), valamint tűz-, és munkavédelmi előírások betartásával átvizsgálni, amelyet mind a jármű üzemnaplójában, mind az átadás-átvételi jegyzőkönyvben dokumentálni kell.

A Megrendelő képviselője ezek elvégzését, illetve a vizsgálatok megfelelőségét ellenőrzi. Közlekedésbiztonsági, illetve az utas-szállítás biztonságát veszélyeztető hiányosság észlelése esetén megtagadhatja a motorvonatok átvételét, azok forgalomba bocsátását. Ebben az esetben az érintett motorvonat rendelkezésre nem állónak minősül.

14. számú melléklet

**Felelősségbiztosítás[[3]](#footnote-4)**

15. számú melléklet

**Telephely működési rend**

Külön fájlban csatolva

16. számú melléklet

**Karbantartási technológia[[4]](#footnote-5)**

17. számú melléklet

**Karbantartási Utasítás (elektronikus formában)**

Külön csatolva.

1. A NYERTES AJÁNLATTEVŐ AJÁNLATA ALAPJÁN TÖLTENDŐ KI. [↑](#footnote-ref-2)
2. Szerződéskötést követően 30 (harminc) napon belül csatolandó a jelen Szerződés 12.1. pont szerint. [↑](#footnote-ref-3)
3. Szerződéskötéskor csatolandó a Biztosítási szerződés illetve fedezetigazolások a jelen Szerződés 9. fejezet szerint. [↑](#footnote-ref-4)
4. Szerződéskötést követően 30 (harminc) napon belül csatolandó a jelen Szerződés 12.2. pont szerint. [↑](#footnote-ref-5)